ކުމުންދޫގައި ……… ވަގުތުކޮޅެއް – Kumundhoo School\nކުމުންދޫ ސްކޫލް | މެއި 21, 2017 | މުދައްރިސުންގެ ލިޔުން\nމުޙައްމަދު ޒަކަރިއްޔާ / މީޒާން ، ޅ.ނައިފަރު\nމަގޭ ޅަދުވަސް މަގޭޅަދުވަސް އަލުން އަންނާނެނަމަ އެދުވަސް\nމަގޭ ޅަދުވަސް މަގޭ އުޚުތުން އަޚުން އައުކޮށް ލިބުނު އެދުވަސް\nބިމުން ބޮޑު މާރަށެއް ފެހިގަސްތަކުން ފެންނާނެ ބޮޑު މަލަވެސް\nކުމުންދޫގައި އުޅުނު އެދުވަސް އަލުން ފެންނާނެނަމަ އެދުވަސް\nއެއީ ދިވެހިރާއްޖެ ތަޢުލީމީ ފަތިހަކަށް ހޭލަމުން އައިދުވަސްވަރެވެ. ރާއްޖޭގެ މިޒަމާނުގެ ތަޢުލީމުގެ ބާނީ އަލްއަމީރު މުޙައްމަދު އަމީނުގެ ދައުރު ފެށި ރާއްޖެތެރެ ޙަރަކާތްތެރިވަމުން ދިޔަދުވަސްވަރެވެ. ރާއްޖެތެރޭގެ ރަށްރަށުގައިވެސް މަދަރުސާތަކާއި މަކްތަބުތައްހެދި ވަކި ނިޒާމަކަށް ކިޔަވައިދިނުން ބައްޓަން ކުރެވެމުން ދިޔަ ދުވަސްވަރެވެ. އެދައުރަކީ ތިލަދުންމައްޗާ ފާދިއްޕޮޅު ވަރަށް ބަދަހި ގުޅުމަކުން ގުޅިފައިވި ދަވްރެކެވެ. ތިލަދުންމަތީ އަތޮޅުވެރިޔާ އަލްމަރްޙޫމް ވަޑިދޮންމަނިކާ ޅ.އަތޮޅު އަތޮޅުވެރިޔާ އަލްމަރްޙޫމް ޙަކީމު ދޮންކަލޭފާނަކީ އަލްއަމީރު މުޙައްމަދު އަމީނުގެ ތަރައްޤީގެ މަޝްރޫޢު ތަކަށް އެއްގޮތެއްގެ މަތިން ތަރުޙީބު ދެއްވި ހަރުދަނާ ދެ ޝަޚްޞިއްޔަތެވެ. އެހެންކަމުން އަތޮޅުވެރިޔާ އެދިވަޑައިގަތުމުން ތިލަދުންމަތީގެ އެކިރަށްރަށުގެ މަދަރުސާތައް ހިންގުމަށް ފާދިއްޕޮޅުން (ނައިފަރުން) މުދައްރިސުން ފޮނުއްވަމުން ގެންދެވީކަމުގައި ފާހަގަކުރެވިފައި ވެއެވެ. 1371ހ ވަނައަހަރު މިދެންނެވި ގޮތުގެ މަތިން މުދައްރިސުން ރަށްރަށަށް ފޮނުވުމުގެ ސްކީމުގެ ދަށުން ކުމުންދޫ މަދަރުސާގައި ކިޔަވައިދޭން ދާންޖެހުނީއެވެ. އަޅުގަނޑު އެރަށަށް ދިއުމުުގެ ކުރިން ނައިފަރު އެހެން މުދައްރިސަކުވެސް އެރަށު މަދަރުސާގައި އެދުރުބޭކަލެއްގެ ގޮތުން މަސައްކަތް ކުރައްވާފައި ވެއެވެ. އަޅުގަނޑުގޮސް ބެލީ މަދުރަސީ ނިޒާމަކަށް ބައްޓަން ކުރެވޭތޯއެވެ.\nއަޅުގަނޑު އެރަށަށް ދިޔައިރު ރަށުގެ އިސްވެރިޔަކަށް ހުންނެވީ ކަތީބު އަލިބެއެވެ. ކުޑަކަތީބަކީ، ދޮންއާދަމް ކިޔާ ޒުވާނެކެވެ. މިބޭކަލުންގެ ފަރާތުންނާއި އެދާއިރާގައި އުޅުއްވި އިބްރާހީމް އަޙްމަދުގެ ފަރާތުން އަޅުގަނޑަށް މިންނެތް އެހީތެރިކަން ލިބެމުން ދިޔައެވެ. މީގެތެރެއިން ކުޑަކަތީބު ދޮންއާދަމަކީ ރަށުގެ ކުރިއެރުމަށް ވަރަށް ބޮޑަށް މަސައްކަތް ކުރައްވާ ބޭކަލެއް ކަމުގައި އަޅުގަނޑަށް ފާހަގަ ކުރެވުނެވެ.\nއަޅުގަނޑު ހުންނަނީ މަދަރުސާގެ އުތުރުގައި ދަނޑި ފަނުން އަޅާފައި ހުރި އުނދޯލިގެއެއް ގައެވެ. ކެއިން ބުއިން އޮންނަނީ ހަނދާންވާގޮތުން ހަފުތާއަކު އެއްފަހަރު ބަދަލުވާގޮތަށް ވެރިޔެއްގެ ގޭގައެވެ. ދުވަސްވަރަކީ ދެވަނަ ބޮޑުހަނގުރާމައިގެ ތަދުމަޑު ހާލު އަދި ފިލާނުގޮސް އޮތް ދުވަސްވަރެވެ. ނަމަވެސް ކުމުންދޫ އަކީ ބޮޑު މާރަށަކަށް ވެފައި ރުއްއެރުމާއި މޫސުމީ ދަނޑުހައްދާ ބަޔަކަށްވުމީ ތަދުމަޑު ކަމާއި ކުރިމަތިލާން ނުޖެހުމުގެ އެއްމެ ބޮޑު ސަބަބު ކަމުގައި ވާނެއެވެ. އަދި އިރުވައި މޫސުމުގެ މަސްވެރިކަމުން ރަށަށްލިބޭ ތަނަވަސްކަން ބޮޑެވެ. އަދި މީގެ އިތުރުން މުޅިރަށުގައި ހެދިފައިވާ ބިޔަ ބަނބުކެޔޮ ގަސްތަކަކީ އެހެން ރަށްރަށުގެ މީހުންނަށްވެސް އެހީތެރިކަން ފޯރުކޮށްދެވޭ ކަމަކަށްވެއެވެ. އަދި އުފަލާއެކު ދަންނަވަންޖެހޭ އަނެއްކަމަކީ، އެރަށުގައި ވައްކަން ކުރުން ވަރަށް މަދުވާހަކައެވެ.\nވަރަށް ކުރީއްސުރެ މިރަށުގައިވަނީ ވައު ކަންޓުރޯލް ކުރެވިފައެވެ. ކާއްޓާއި ބަނބުކެޔޮ އަދި ކަށިކޭލާ އޮށްކެޔޮ ފަދަ އެއްޗެތި ލިބެމުން ދާނީ ރަށުއޮފީހުން ބަހާ ޤަވާޢިދެއްގެ މަތިންނެވެ. އަޅުގަނޑު ދުށްގޮތުގައި ކުމުންދޫގެ ގިނަމީހުންނަކީ ވެރިންނަށް ކިޔަމަންތެރި “ސަންގަށް” ހޭނިފައިވާ ބަޔެކެވެ. ސަންގު ފުމޭ ޢަދަދުން އެންމެންނަށްވެސް ކަންކުރަންވީގޮތް އެނގެއެވެ. ވަލަށްދާންވީ، ވާބަންދުވީ، ރައްޔިތުން އެއްވާންވީ، މިފަދަ އެތައްކަމެއް ސަންގު ފުންމާ ޢަދަދުން އަންގައިދެއެވެ.\nމަދަރުސާގައި މާ ކުދީން ގިނަނޫން ނަމަވެސް އަޅުގަނޑުމެން މަދަރުސާގެ ކަންތައްތައް ރާވާ ހިންގޭތޯބެލީ އެދުވަސްވަރާ އެންމެ އެކަށޭނަ ގޮތަށެވެ. ބައިބަޔަށް ކުދީން ބަހައި ބަޔަށް ނަންކިޔައި ވާދަވެރިކަން އުފައްދައިގެންނެވެ. މަސްމަހުގެ މާކުސް ނަގައި ނަތީޖާ ފާޅުކޮށް އަދި އިމްތިޙާނުތަކުގައި ވަނަތަކަށް އަންނަ ކުދީންނަށް އެދުވަސްވަރާ އެކަށީގެންވާ އިނާމުވެސް ދެމުންނެވެ. ތަފާތު ކުޅިވަރު ޕްރޮގްރާމްތަކާ މުބާރާތްތައް ބާއްވަމުންނެވެ.\nއަޅުގަނޑު ކުމުންދޫ މަދަރުސާގައި ހުރިދުވަސްކޮޅު މަދަރުސާއަށްއައި އެންމެ ތާރީޚީ ދުވަހަކަށްވާނީ ރާއްޖޭގެ ޢިއްޒަތްތެރި ރައީސުލްޖުމުހޫރިއްޔާ ޞާހިބުލްފަޚާމާ މުޙައްމަދު އަމީނު ޢިއްޒަތްތެރި ބޭފުޅުންކޮޅަކާއިއެކު “ހައިސިންތު” ގައި 1372ހ ވަނައަހަރު އެރަށަށް ޒިޔާރަތްކުރައްވާ މަދަރުސާގެ ކުދީންނާ ބައްދަލުކުރެއްވި ދުވަހެވެ. ދުވަހުގެ ޕްރޮގްރާމުގައި ރޭވިފައިއޮތް އެއްކަމަކީ، އަރިހުގައި ވަޑައިގެންނެވި އަންހެންބޭފުޅުންނާ މަދަރުސާގެ ކުދީންނާ އަދި ރަށުގެ ބައެއް ޒުވާނުންގެ މެދުގައި އެކުވެރިކަމުގެ ބަށިމެޗެއް ކުޅުމެވެ. މެޗްއޮތީ މަދަރުސާގެ ގޯތިތެރޭގައެވެ. އެދުވަހު އަޅުގަނޑުމެންނަށް އެބޭފުޅުންނާއި ބައިވެރިވެ ކުޅެވޭގޮތްވީ ކުރިން އަޅުގަނޑުމެން ކޮންމެވެސް ވަރަކަށް ކުޅިވަރުގައި ބައިވެރިވެ އުޅުނީމާކަން އެނގޭނެއެވެ.\nކޮންމެއަކަސް އެދަތުރުގައި ވަޑައިގެންނެވި ގިނަބޭފުޅުންނަކީ އަޅުގަނޑު ދެނިވަޑައިގަންނަވާ ބޭފުޅުންނަށްވާތީ މަދަރުސާގެ ކަންތަކާއިމެދު ހިތްޕުޅު ހަމަޖެހޭކަން ހާމަކުރައްވާ ހިތްވަރުދެއްވާ ހެއްދެވިކަންއެއީ އަޅުގަނޑަށްވެސް ވަރަށްބޮޑު އުފަލެއްލިބުނު ކަމެކެވެ.\nމަދަރުސާގެ ފެށިގެންއައި ދުވަސްވަރު ބައެއް ކުދީންނަށް އޭރުކިޔަމުންއައި ނަން އަޅުގަނޑު ބަދަލުކޮށްލީމެވެ. އެއީ އެއްނަމެއްކިޔާ ދެކުދީންތިބުމާ އަދި ދޮންކަނބުލޮ ކުޑަކަނބުލޮ ކަހަލަ ނަންނަން ޙަސީނާ، ސަލީމާ ފަދަ ނަންނަމަށެވެ. ކުދީންގެ ބެލެނިވެރީންވެސް އެނަންތައް ބަލައިގަނެ ފަހުން އެނަންނަމަކީ އެކުދީންގެ ދާއިމީ ނަންކަމުގައި ވެފައިވާކަން އެއީވެސް މިރަށުމީހުން ކުރިއެރުމަށްދޭ ތަރުޙީބު ކަމުގައި އަޅުގަނޑަށް ފާހަގަ ކުރެވުނެވެ.\nއަޅުގަނޑު ދުށްގޮތުގައި ކުމުންދޫއަކީ، ފަސްގަނޑު މޮޅު ގަސްހެދޭ ރަށަކަށް ވީފަދައިން ރަނގަޅު މީހުންވެސް އުފެދުން އެކަށޭނަ ރަށެކެވެ. އަޅުގަނޑު އެމަދަރުސާގައި ކިޔަވައިދިން ދުވަސްވަރު އުޅުނު ގިނަކުދީންނަކީވެސް ވަރަށް ބަސްއަހާ ޝައުޤުވެރި ކަމާއިއެކު އުޅުނު ކުދީން ކޮޅެކެވެ. އަޅުގަނޑު ހީކުރާހިތްވަނީ ކުމުންދޫ މަދަރުސާގައި އަބަދުވެސް އުޅޭނީ އެފަދަ ބަސްއަހާ ތަޢުލީމަށް ލޯބިކުރާ ކުދީންތަކެއް ކަމުގައެވެ.\nއަޅުގަނޑު ދުށްކުމުންދޫ މީހުންނަކީ، ހިތްހެޔޮ ވަރަށް އެކުވެރި ބަޔެކެވެ. އަޅުގަނޑު ރަށަށް އައިފަހުންވެސް އުތުރުގެ ދަތުރުވެރިން ރޭކުރުކޮށްލަން ނައިފަރަށް ޖައްސާލާ އުޅުނުއިރު ވަރަށްގިނަމީހުން އަޅުގަނޑާ ބައްދަލުކޮށްލަން އަންނަ އައުން މިކަމުގެ ހެއްކަކަށް ފުދެއެވެ. އަދި ބައެއް ދަރިވަރުން މާމަ ދަރިން ގޮވައިގެންވެސް ނައިފަރަށް ޖައްސާލެވުމުން “މީޒާނަށް” އަންނަކަން އެއީ އެދަރިވަރުން އަޅުގަނޑު ހަނދާން ނައްތާނުލާ ކަމެވެ.\nއަޅުގަނޑު ކުދީން މަސައްކަތަށް ހޭލުންތެރިކުރުމުގެ ގޮތުން އެއްމެ ފަހުން ކުރި މަސައްކަތަކީ މަދަރުސާ އާއި ދިމާލުން ދެކުނަށް ގޮނޑުދޮށަށް މަގެއް ކޮށުމެވެ. ދިގުމަގެކެވެ. އެކަމަކު ކުދީން ފޫހިވުމެއްނެތި އެކަންކުރީ އެކުދީންގެ ބެލެނިވެރީންގެ ފަރާތުންވެސް ހިތްވަރު ލިބިގެންނެވެ. އަޅުގަނޑު އަހާފައިވާގޮތުގައި އެމަގު އުވިދަންދެން މަގުގެ ނަމަކަށް ކިޔައި އުޅުނީވެސް ނައިފަރީ މަގެވެ.\nކޮންމެއަކަސް ބައިގަރުނަށްވުރެ ގިނަދުވަސް ވެގެން ދާއިރުވެސް އަދިވެސް އަޅުގަނޑު ހަނދާނުން ކުމުންދޫގެ ބަޔެއް ހަނދާން ފިލާނުދެއެވެ. އަޅުގަނޑުގެ ބައެއް ދަރިވަރުންނެވެ. ކަތީބު ޢަލިބެޔާ ކުޑަކަތީބު ދޮންއާދަމްގެ ދެމަފިރީންގެ ހިތްހެޔޮކަމެވެ. އަދިވެސް ބައެއް ރަޙްމަތްތެރިންނެވެ. ޢަބްދުއްޞަމަދު، ޙުސައިން ޢަލީ، ސަކީބާ، ޙަސީނާ، އާމިނަތު ޙުސައިންމެން އަދިވެސް ދެކިލާހިތްވެއެވެ. އަލްފާޟިލް ޙުސައިން ޢަލީ އާއި އައްޝައިޚް ޙުސައިން ވަޙީދުގެ ހަނދާން ތަކުން އަދިވެސް ތިރަށުގައި ހަރުދަނާ ދަރީންތަކެއް އުފެދި ދިޔުމުގެ އުއްމީދު ބޮޑުވެގެން ދެއެވެ. މިއަދު ކުމުންދޫ މަދަރުސާއަށް 60 އަހަރު ފުރޭއިރު އަޅުގަނޑު ކިތަންމެ ދުރުގައި ހުރިކަމުގައި ވިޔަސް ކަމުގެ އުފަލުގައި ހިތުގެ އަޑިން ބައިވެރިވަމެވެ. ކުމުންދޫއަށް ޚާއްޞަކޮށް ކުމުންދޫ މަދަރުސާއަށްލިބޭ ކޮންމެ ކުރިއެރުމަކީ އަޅުގަނޑު އުފާކުރާ ކަމެކެވެ. މި އުފާވެރި އަހަރީ މުނާސަބަތުގައި މަދަރުސާގެ މިއަދުގެ ދަރިވަރުންނަށާއި ބެލެނިވެރިންނަށް މުދައްރިސުންނަށާއި މަދަރުސާގެ ވެރިންނަށް މުބާރިކުބާދު ރައްދުކުރަމެވެ.\nމުސްކުޅި ރަޙްމަތްތެރިއެއްގެ ގޮތުން ދަރިވަރުންނަށް ގޮވާލަނީ ފާހަކަށްވުރެ ބޮޑަށް މީހަކަށް ވުމަށެވެ. ކޮންމެ ދަރިވަރަކީވެސް ކުރިމަގުގައި ކޮންމެވެސް މަސައްކަތެއްގެ ހުނަރުވެރިއަކަށް ވުމަށެވެ. ބެލެނިވެރިން ދަރިންނަށްދެވޭ ތަޢުލީމަކީ ތަރުބިއްޔަތާއިއެކު ދެވޭއެއްޗަކަށް ހެދޭތޯ ބެލުމަށް ދަންނަވާލަމެވެ. ދުވަސްވީ މުދައްރިސެއްގެ ގޮތުން ދެންނެވޭނީ މުދައްރިސެއްގެ އެއްމެބޮޑު ކާމިޔާބީ އަކަށްވަނީ ދަރިވަރުން ކުރިމަގުގައި ހަރުދަނާ މީހުންގެ ގޮތުގައި ފެނުމެވެ.\nއަލްފާޟިލް މުޙައްމަދު އާދަމްގެ ހިންގުންތެރި ވެރިކަމުގެ ދަށުގައި ކުމުންދޫ މަދަރުސާއަށް އަޅުގަނޑު އެދެނީ ވާދަވެރި ކުރިއެރުމެކެވެ. ހުރިހާވެސް ފަހިކަމަކާ ފާގަތި ކަމެކެވެ.\nއަހަރީދުވަސް އަހަރީދުވަސް ހަނދާންތައް އައުވެދާ މިދުވަސް\nމިހުރީ ގަތާގުލްހާރުތައް ޒަމާންތައްގެނަކަމަކު މިދުވަސް\nޖޫން 27, 2017\nއޭޕްރީލް 13, 2017


ރިލްވާން ވަގަށްނެގި "ޓެރަރިސްޓް ގްރޫޕް"ގެ މައުލޫމާތު ހާމަކުރަނީ | Jazeera\tރިލްވާން ވަގަށްނެގި "ޓެރަރިސްޓް ގްރޫޕް"ގެ މައުލޫމާތު ހާމަކުރަނީ - Jazeera\nރިލްވާން ވަގަށްނެގި "ޓެރަރިސްޓް ގްރޫޕް"ގެ މައުލޫމާތު ހާމަކުރަނީ\nއަބްދުﷲ ޔާމިން August 8, 2019 103 views0\nމިނިވަން ނޫހުގެ ނޫސްވެރިޔާ އަހުމަދު ރިލްވާން ވަގަށްނެގި "ޓެރަރިސްޓް ގްރޫޕް"ގެ މައުލޫމާތު އޮގަސްޓް މަސް ނިމުމުގެ ކުރިން ހާމަކުރާނޭކަމަށް އެމައްސަލަ ތަހުޤީޤުކުރާ ރިޔާސީ ކޮމިޝަންގެ ރައީސް ހުސްނުއްސުއޫދު ވިދާޅުވެއްޖެއެވެ.\nސުއޫދު މިފަދައިން ވިދާޅުވެފައިވަނީ، ރިލްވާން ގެއްލުވާލިތާ މިއަދަށް5އަހަރުފުރުން ފާހަގަކުރަމުން ދަނިކޮށް ކުރެއްވި ޓްވީޓްތަކެއްގައެވެ.\nމަރުތަކާއި ގެއްލުވާލާފައިވާ މީހުންގެ މައްސަލަތައް ބެލުމަށް ރައީސުލްޖުމްހޫރިއްޔ ާއިބްރާހިމް މުހައްމަދު ސޯލިހް އުފައްދަވާފައިވާ ރިޔާސީ ކޮމިޝަންގެ ރައީސް ސުއޫދް މިއަދު ކުރެއްވި ޓްވީޓްތަކެއްގައި ވިދާޅުވެފައިވަނީ، ވަޅިން ބިރުދެއްކުމަށްފަހު ރިލްވާން ވަގަށްނެގިތާ މިއަދަށް5އަހަރު ފުރިފައިވާއިރު އޭނާއަށް ވީގިތޮއް އެނގުމުގެ ހައްޤު އޭނާގެ އާއިލާއަށް ލިބިގެންވާކަމަށެވެ. އަދި ރިލްވާންގެ މައްސަލައިގައި އެ ކޮމިޝަނަށް ލިބިފައިހުރި އެންމެ ފަހުގެ މައުލޫމާތުތައް ރިލްވާންގެ އާއިލާއާ މީގެ ދެ ހަފުތާ ކުރިން ހިއްސާކޮށްފައިވާކަމަށްވެސް ސުއޫދުގެ ޓްވީޓްގައި ވެއެވެ.\nސުއޫދު ވިދާޅުވީ ރިލްވާން ވަގަށްނެގި "ޓެރަރިސްޓް ގްރޫޕް" ދެނެގަނެވިފައިވާ ކަމަށާއި، އަދި އެކަމުގައި ބައިވެރިވި މީހުންވެސް ދެނެގަނެވިފައިވާކަމަށެވެ. އަދި އެމީހުންނާއި ދެކޮޅަށް ދައުވާކުރުމަށް އެކަށީގެންވާ ހެކި އެއްކުރެވިފައިވާކަމަށްވެސް ސުއޫދު ވިދާޅުވިއެވެ. އަދި ރިލްވާން ވަގަށްނެގި "ޓެރަރިސްޓް ގްރޫޕުގެ" މައުލޫމާތު އޮގަސްޓް މަސް ނިމުމުގެ ކުރިން ހާމަކުރާނޭކަމަށް ސުއޫދުގެ ޓްވީޓުގައިވެއެވެ.\nރިލްވާން ވަގަށްނެގުމަށްފަހު އޭނާއަށް ހެދިގޮތެއް އަދިވެސް ހޯދިފައިނުވާކަމަށާއި، އެކަން ކޮމިޝަނުން ތަހުޤީޤު ކުރަމުން އަންނަކަމަށް ސުއޫދުގެ ޓްވީޓްގައިވެއެވެ.\nނޫސްވެރިޔާ ރިލްވާން ގެއްލުވާލިތާ މިއަދަށް5އަހަރުވެފައިވާއިރު، އޭނާއަށް ވީގޮތެއް އަދި މިހާތަނަށްވެސް ހޯދިފައެއް ނުވެއެވެ.


Anheneh Ge Aadhayaaiy Hilaafu Marehgai Gina Suvaaluthakeh - Vaguthu\nއަންހެނެއްގެ އާދަޔާއި ޚިލާފު މަރެއްގައި ގިނަ ސުވާލުތަކެއް\nނިއުޒިލޭންޑުގެ ނޯތު އައިލޭންޑުގެ ސިޓީއެއް ކަމަށްވާ، ހެމިލްޓަންގައި މަރުވެފައި އޮއްވައި ފެނުނު އަންހެނެއްގެ މަރާއި ގުޅިގެން ގިނަ ސުވާލުތަކެއް އުފެދިއްޖެއެވެ.\nއުމުރުން 28 އަހަރުގެ މި އަންހެން މީހާރު މަރުވެފައި އޮއްވައި ފެނުނީ އޭނާ ދިރިއުޅޭ އެޕާޓްމެންޓުގެ ތެރެއިން ކަމުގައިވާއިރު، އޭނާ މަރުވީ ގުދުރަތީ މަރަކުން ނޫންކަން ޓެސްޓުތަކުން ހާމަވެއެވެ. އެހެން ނަމަވެސް އެކަމަށް ހެކިދޭ އެއްވެސް ކަމެއް ފެންނާން ނެތްއިރު، ހަށިގަނޑުންވެސް އަނިޔާގެ އެއްވެސް ނިޝާނެއް ފެންނާން ނެތުމުން އޭނާގެ މަރުގެ ހަޤީޤަތް ވަނީ ނޭނގުމެއްގެ ތެރޭގައެވެ.\nހޮނިހިރު ދުވަހުގެ ދަންވަރުގެ ވަގުތެއްގައި މި އަންހެން މީހާގެ ފުރާނަ ނެތް ހަށިގަނޑު އޭނާ ދިރިއުޅޭ އެޕާޓްމަންޓުން ފެނުނީ، އޭނާގެ އާއިލާގެ މެމްބަރަކަށެވެ. އެއާއިއެކު ފުލުހުންނަށް އެކަން ރިޕޯޓް ކުރުމުން ފުލުހުން ވަނީ އެތަނަށް ގޮސް ތަހުޤީޤެއް ފަށާފައެވެ. މި ތަހުޤީޤަށް މާބޮޑު ކުރިއެރުމެއް ލިބިފައި ނުވާއިރު، އޭނާގެ ޕޯސްޓްމޯޓަމްގެ ނަތީޖާއިންވެސް މަރުގެ ހަޤީޤަތް ވަނީ ހޯދައ ނުގަނެވިފައެވެ. އޮފިޝަލުން ބުނެފައިވަނީ، އޭނާ މަރުވީ އަމިއްލައަށް ނޫންކަމުގައި އާއި އެއީ ގުދުރަތީ މަރެއް ނޫންކަން ޓެސްޓުތަކުން އެނގޭއިރު، އަނިޔާގެ ނިޝާނެއް ހަށިގަނޑުން ފެންނާން ނެތުމި ހައިރާން ކުރުވަނިވި ކަމެއް ކަމުގައެވެ.\nމިކަމާއި ގުޅިގެން ތަހުޤީޤު ކުރިއަށް ނުގޮސް، ހެމިލްޓަންގެ އިދާރާތަކުން ފަހުން ވަނީ އެއީ ގުދުރަތީ މަރެއްކަމުގައި ނިންމައި އޭނާގެ ހަށިގަނޑު އާއިލާ އާއި ޙަވާލުކޮށްފައެވެ. ބައެއް ފަރާތްތަކުން ބުނެފައިވަނީ، އެ އަންހެން މީހާގެ މަރުގެ ފަހަތުގައި ވަނީ ރޫހާނީ ކަމެއް ކަމަށެވެ. އަދި އަނެއް ބަޔަކު ބުނަމުންދަނީ، މިއީ ޓެކްނޮލޮޖީއަށް ގޮންޖަހާލެވޭ ފަދަ ގޮތަކަށް ރާވައިގެން ބަޔަކު ގަސްތުގައި ހިންގި ޖަރީމާއެއް ކަމުގައެވެ.


ރާއްޖެ އަށް ކުރިމަތިވި ސުނާމީ ކާރިސާއަކީ ދިވެހިންނާ ބައްދަލުކުރި އިމްތިހާނެއް ކަމަށާއި އެ އިމްތިހާނުގައި ލިބުނު ކާމިޔާބީގެ ސިއްރަކީ ދިވެހިންގެ އަގީދާގެ ވަރުގަދަކަމާއި ސާފު އީމާންތެރިކަން ކަމަށް ވިދާޅުވެ، އެ ދުވަހުގެ ތަޖުރިބާ ރައީސް އިބްރާހިމް މުހައްމަދު ސޯލިހް ރ. ދުވާފަރުގައި މިއަދު ހިއްސާކުރައްވައިފި އެވެ.\nސްރީލަންކާ އަށް ރާއްޖެއިން ކަނޑައަޅާފައިވާ ސަފީރުގެ ނައިބަކަށް މުހައްމަދު ފައިސަލް އައްޔަންކޮށްފި އެވެ.\nދައުރުން ބޭރުގެ ޖަލްސާއެއް ބާއްވަން އެއްބަސްވެއްޖެ\nދައުރުން ބޭރުން ރައްޔިތުންގެ މަޖިލިހުގެ ޖަލްސާއެއް އަންނަ މަހުގެ ތެރޭގައި ބޭއްވުމަށްޓަކައި މަސައްކަތް ކުރުމަށް ސަރުކާރު ހިންގާ ކޯލިޝަންގެ ހަތަރު ލީޑަރުން މިއަދު އެއްބަސްވެއްޖެ...\nހަ ގާނޫނަކަށް ގެނައި އިސްލާހުތައް ތަސްދީގު ކުރައްވައިފި\nހަ ގާނޫނަކަށް އިސްލާހު ގެނެސް ރައްޔިތުންގެ މަޖިލީހުން ފާސްކުރި ބިލްތައް ރައީސް އިބްރާހިމް މުހައްމަދު ސޯލިހް މިއަދު ތަސްދީގު ކުރައްވައިފި އެވެ.\nDecember 19, 2018 52\nލޯނު ނެގުމާ އެއްވެސް އިރަކު ދެކޮޅެއް ނޫން: ރައީސް\nރަނގަޅު ގޮތްތަކެއް ހޯދަން ޗައިނާއާ ވާހަކަ ދައްކަނީ\nDecember 19, 2018 32\nއިންޑިއާގެ އެހީއަކުން ގައުމު ދަރަންޏެއް ނުވާނެ: ރައީސް\nބިލު ފާސްނުވެ އޮތުމުން ތަހުގީގުތައް ލަސްވާނެ: ސުއޫދު\n"ރާއްޖެ-އިންޑިއާއާ ދެމެދު ހުރި ހުރަސް ނައްތާލެވިއްޖެ"\nރައީސް އިބްރާހިމް މުހައްމަދު ސޯލިހް އިންޑިއާ އަށް ކުރެއްވީ އާދަޔާ ހިލާފު ކާމިޔާބީތަކެއް ލިބުނު ދަތުރުފުޅެއް ކަމަށާއި އެ ދަތުރުފުޅުގެ ސަބަބުން ރާއްޖެ އާއި އިންޑިއާއާ ދެމެދު ކުރިން...\nDecember 18, 2018 98\n100 ދުވަސް ގުނާނީ ބަންދު ދުވަސް ނުލައި: ސަރުކާރު\nރައީސް އިބްރާހިމް މުހައްމަދު ސޯލިހް، އެ މަނިކުފާނުގެ ވެރިކަމުގެ ފުރަތަމަ 100 ގުނާނީ ބަންދު ދުވަސްތައް ނުހިމަނައި ކަމަށް ރައީސް އޮފީހުގެ ތަރުޖަމާން އިބްރާހިމް ހޫދް މިއަދު...\nDecember 16, 2018 39\nކާމިޔާބު ދަތުރަކަށް ވާނެ ކަމަށް އުއްމީދުކުރަން\nރައީސް އިބްރާހީމް މުހައްމަދު ސޯލިހު ރާއްޖޭގެ ރައީސްގެ ހައިސިއްޔަތުން ކުރައްވާ ފުރަތަމަ ދަތުރުުފުޅުގައި މިއަދު އިންޑިއާ އަށް ފުރާ ވަޑައިގެންފި އެވެ.\nރައީސް އިބްރާހިމް މުހައްމަދު ސޯލިހްގެ ސަރުކާރު އައީ ހަސަދަ ފިލުވުމަށާއި ބަދަލު ހިފުމުގެ ރޫހުގައި ކަމަށް ބުނެ، އިދިކޮޅު އެންމެ ބޮޑު ޕާޓީ، ޕީޕީއެމުން ސަރުކާރަށް މިއަދު ފާޑު ކިޔައިފި...\nހައްޖަން ދާން ޕެންޝަން ފައިސާ ބޭނުންކުރަން ފާސްކޮށްފި\nހައްޖަށް ދާން ޕެންޝަން ފައިސާ ބޭނުންކުރެވޭ ގޮތަށް، ޕެންޝަނާ ބެހޭ ގާނޫނަށް ސަރުކާރުން ހުށައެޅި އިސްލާހު އިޖުތިމާއީ ކޮމިޓީން ފާސްކޮށްފި އެވެ.\nސަރުކާރުން ރައްޔިތުންގެ މަޖިލީހަށް ފޮނުވާ ހުރިހާ ބިލްތައް "ތައްގަނޑު" ޖަހައިގެން މަޖިލީހުން ފާސް ކުރުމުގެ ވިސްނުމެއް ނުގެންގުޅޭ ކަމަށް އައްޑޫ މީދޫ ދާއިރާގެ މެމްބަރު އަދި މިނިވަން މުއައްސަސާތަކުގެ ކޮމިޓީގެ މުގައްރިރު ރޮޒެއިނާ އާދަމް ވިދާޅުވެއްޖެ އެވެ.\nއައިސް ޕްލާންޓްތަކާއި މަސް ޕްލާންޓްތައް ކައުންސިލާއި ރައްޔިތުން ހިއްސާވާގޮތަށް ހިންގުމަށް ސަރުކާރުން ނިންމާފައިވާ ކަމަށް ރައީސް އިބްރާހިމް މުހައްމަދު ސޯލިހް މިރޭ ވިދާޅުވެއްޖެ...\nޕޮލިސް ކޮމިޝަނަރު ކަމުން ހަމްދޫން ވަކިކޮށްފި\nކޮމިޝަނާ އޮފް ޕޮލިސްގެ މަގާމުން ހަމްދޫން ރަޝީދު، ރައީސް އިބްރާހިމް މުހައްމަދު ސޯލިހް، މިއަދު ވަކިކުރައްވައިފި އެވެ.\nއެމްޓީސީސީގެ މެނޭޖިން ޑިރެކްޓަރަކަށް ޝާހް\nއެމްޓީސީސީގެ މެނޭޖިން ޑިރެކްޓަރަކަށް ހަސަން ޝާހް މިއަދު އައްޔަން ކުރައްވައިފި އެވެ.\nދެ މިނިސްޓްރީއަކަށް ޑެޕިއުޓީ މިނިސްޓަރުން ހަމަޖައްސައިފި\nއިތުރު ދެ މިނިސްޓްރީއެއްގެ ޑެޕިއުޓީ މިނިސްޓަރުކަމަށް ދެ ބޭފުޅަކު، ރައީސް އިބްރާހިމް މުހައްމަދު ސޯލިހް މިއަދު އައްޔަން ކުރައްވައިފި އެވެ.\nއެއްބަސްވުންތައް މުރާޖާ ކުރަން ކޮމެޓީއެއް ހަދައިފި\nރާއްޖެ ދަރަނިވެރިވާ ގޮތަށް ނުވަތަ ރާއްޖޭގެ މިނިވަންކަމަށް ގެއްލުންވާ ގޮތަށް ނަގާފައިވާ ލޯންތަކާއި އެއްބަސްވުންތައް މުރާޖާކުރަން ހާއްސަ ކޮމެޓީއެއް އެޓާނީ ޖެނެރަލް އޮފީހުން މިއަދު އެކުލަވާލައިފި އެވެ.\nއިތުރު ތިން ޑެޕިއުޓީ މިނިސްޓަރުން އައްޔަން ކުރައްވައިފި\nއިތުރު ތިން މިނިސްޓްރީއެއްގެ ޑެޕިއުޓީ މިނިސްޓަރުކަމަށް ތިން ބޭފުޅަކު، ރައީސް އިބްރާހިމް މުހައްމަދު ސޯލިހް މިއަދު އައްޔަން ކުރައްވައިފި އެވެ.\nހަމަ އެންމެ ރަށެއް ވެސް ބާކީ ނުކުރާނަން: ރައީސް\nސަރުކާރުން ހަމަ އެއްވެސް ރަށެއް ބާކީ ނުކުރައްވާނެ ކަމަށް ރައީސް އިބްރާހީމް މުހައްމަދު ސޯލިހު ވިދާޅުވެއްޖެ އެވެ.\nއެމްއެމްޕީއާރުސީގެ މެންޑޭޓް ފުޅާކޮށް، ސަރުކާރުގެ ޓޫރިޒަމްގެ ވައުދުތައް ފުއްދުމަށް 2014 ވަނަ އަހަރު ރަށްރަށާއި ފަޅުތައް އެމްއެމްޕީއާރުސީ މެދުވެރިކޮށް ކުއްޔަށް ދިނުމަށް ނިންމީ ކުރީގެ...\nކޮރަޕްޝަންގެ ވަބާ ރާއްޖެ އިން ފޮހެލައިގެން ނޫނީ ރައްޔިތުން އެދޭ ތަރައްގީ އާއި ކުރިއެރުން ހޯދައި ނުދެވޭނެ ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެ އެވެ.\nDecember 06, 2018 49\nނުވަ ސްޓޭޓް މިނިސްޓަރުން އައްޔަންކޮށްފި\nރައީސް އިބްރާހިމް މުހައްމަދު ސޯލިހް، ނުވަ މިނިސްޓްރީއަކަށް ނުވަ ސްޓޭޓް މިނިސްޓަރުން މިއަދު އައްޔަން ކުރައްވައިފި އެވެ.\nDecember 06, 2018 21\nރައީސް އޮފީހުގެ މިނިސްޓަރަކަށް ސަމީރު\nރައީސް އޮފީހުގެ މިނިސްޓަރަކަށް ޖުމްހޫރީ ޕާޓީގެ ސެކްރެޓަރީ ޖެނެރަލް އަހުމަދު ސަމީރު ދެން އައްޔަން ކުރައްވައިފި އެވެ.\n"ދައުލަތުގެ ފައިސާ އާއި މުދަލަށް ހިޔާނާތްތެރިވުމުގެ މައްސަލަތަކާއި ގޮތް ނޭނގޭ މަރުގެ މައްސަލަތައް ބެލުމުގެ ބިލް" އޮތީ އެންޓި ކޮރަޕްޝަން ކޮމިޝަނާއި ފުލުހުންނަށް ގާނޫނުއަސާސީން ލިބޭ...\nDecember 05, 2018 14\nރާއްޖެ ކޮމަންވެލްތުގައި ބައިވެރިވުމަށް ފާސްކޮށްފި\nއިދިކޮޅު ޕީޕީއެމްގެ ވޯޓާ އެކު، ރާއްޖެ އަލުން ކޮމަންވެލްތުގައި ބައިވެރިވުމަށް ރައީސް އިބްރާހިމް މުހައްމަދު ސޯލިހްގެ ސަރުކާރުން ނިންމި ނިންމުމަށް ރައްޔިތުންގެ މަޖިލީހުން މިއަދު ތާއީދުކޮށްފި އެވެ.


ފުވައްމުލައް ސިޓީ، ދިވެހިރާއްޖެ\nހާފިޒު އަހުމަދު ސްކޫލް، ފުވައްމުލައް ސިޓީ\nވަޒީފާ ހަމަޖެހޭ ދުވަހުން ފެށިގެން3ނޮވެމްބަރ 2020 އަށް\n"ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް" ނުވަތަ އައި.ޑީ ކާޑު ގެއްލިފައިވާ ނަމަ، އެ ފަރާތެއްގެ އުފަންދުވަހުގެ ސެޓުފިކެޓު، ޕާސްޕޯޓު ނުވަތަ ޑްރައިވިންގ ލައިސަންސް"\n(ނ)ދައުލަތުގެ އިދާރާތަކާއި ސަރުކާރު ހިއްސާވާ ކުންފުނިތަކުގެ ތެރެއިން އުވާލާފައިވާ ތަންތަނުގައި މަސައްކަތްކޮށްފައިވާ ނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު (އެއް އިދާރާއެއްގެ ތަފާތު މަޤާމުތަކުގައި ވަޒީފާ އަދާކޮށްފައިވީނަމަވެސް) ވަކިވަކިން ބަޔާންކޮށް އެ އޮފީހަކުން ދޫކޮށްފައިވާ ލިޔުން ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމު.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 14 ޖުލައި 2020 ގެ (14:00) ގެ ކުރިން، ހާފިޒު އަހުމަދު ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށް ވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 16 ޖުލައި 2020 އާއި 23 ޖުލައި 2020 އާ ދެމެދު، ހާފިޒު އަހުމަދު ސްކޫލް ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ (6861989) އަށެވެ. އީ-މެއިލް ކުރާނީ [email protected] އަށެވެ.\nސުންގަޑި: 14 ޖުލައި 2020 1400


Dhahnamutha?: Flappy Bird akee enme2dhuvahuge masakayi\nދަންނަމުތަ؟: ފްލެޕީ ބާޑަކީ ދެ ދުވަހުގެ މަސައްކަތް\nދުނިިޔޭގެ ގިނަބަޔެއްގެ ޝައުގުވެރިކަން މަދު ދުވަސް ކޮޅެއްގެ ތެރޭގައި ހޯދި އެއް ގޭމަކީ ފްލެޕީ ބާޑެވެ. މިއީ 2013 ވަނަ އަހަރާއި 2014 ވަނަ އަހަރު ދުނިޔޭގެ އެޕްލިކޭޝަން ސްޓޯތަކަށް އިންގިލާބެއް ގެނުވި ގޭމެކެވެ. ނަމަވެސް ހިތާމައަކީ ގިނަ ބަޔެއްގެ ލޯބި ޖެހުނު އެ ގޭމް މިހާރު އަހަރަމެންނާ ވަކިވެ ދިއުމެވެ. ކޮންމެ އަކަސް އެއީ ވަރަށް މޮޅު ގޭމެކެވެ. އަދި އެއީ ވަރަށް އަވަހަށް އުފެއްދި ގޭމެކެވެ.\nފްލެޕީ ބާޑްސްއަކީ އެންމެ2ދުވަހުގެ މަސައްކަތުން އުފެއްދި ގޭމެކެވެ. މިއީ ދުނިޔޭގައި މިހާ ކުޑަ ވަގުތެއްގައި އުފައްދައިގެން މުޅި ދުނިޔެ އަޖައިބު ކޮށްލި ހަމައެކަނި ގޭމްކަން ފާހަގަކުރެވެއެވެ. ފްލެޕީ ބާޑްސް ވުޖޫދަށް ގެނައި ފަރާތަކީ ވިއެޓްނާމްއަށް އުފަން ޑޮންގް އެންގްއުން އެވެ. އޭނާއަކީ ވީޑިއޯ ގޭމް އާޓިސްޓެއްގެ އިތުރުން ޕްރޮގްރާމަރެއް ވެސް މެއެވެ. އެންމެ ދެ ދުވަހުން އެކަނި ޑިވެލޮޕް ކުރި މި އެޕްލިކޭޝަން ހުއްޓާލަން ޖެހުނީ މީހުންގެ ފާޑުކިޔުންތަކާއި ވިއެޓްނާމްގައި ޖެހުނު މައްސަލަ ތަކަކާއި ހެދި އެވެ.\nފްލެޕީ ބާޑްގެ ޑިވެލޮޕަރު:-\nމި ގޭމުގެ މައި ކެރެކްޓާ ކަމުގައިވާ ފެބީ އަކީ އޭނާ 2012 ވަނަ އަހަރު ޑިވެލޮޕްކޮށް ކަމުނުގޮސްގެން ކެންސަލް ކޮށްލި ގޭމެއްގައި އޭނާ ޑިޒައިން ކުރި ކެރެކްޓާ އެކެވެ. އެނޫން ހުރިހާ އެއްޗެއްސަކީ އޭނާ އެޕްލިކޭޝަން ޑިވެލޮޕްކުރި ދެ ދުވަހު ޑިޒައިންކޮށް ޕްރޮގްރާމް ކުރި ފެކްޓާސްތަކެކެވެ.\nމި ގޭމް ދުނިޔެއަށް އަލްވަދާއުކީ ގޭމަށް އެއް އަހަރުވެސް ނުވަނީސް ޖެހިގެން އައި 2014 ވަނަ އަހަރުގެ ފެބްުރުއަރީ މަހުގެ 10 ވަނަ ދުވަހުއެވެ. ގޫގަލް ޕްލޭސްޓޯ އާއި އެޕަލް އެޕްސްޓޯއިން މި ގޭމް ވަނީ އެދުވަހު ނަގާފަ އެވެ. އޭރު މިގޭމަށް ދުވާލަކަށް 50،000 ޑޮލަރުގެ ފައިދާއެއް ޖަހަ އެވެ. އަދި ހަމައެއާއެކު މި ގޭމް ވެގެން ދިއައީ އެޕަލް އެޕްސްޓޯގައި ރިކޯޑް ކުރެވުނު އެންމެ ޑައުންލޯޑްސް ގިނަ އެޕަށެވެ.\nމިއަދާ ހަމައަށް އައިއިރުވެސް މި އެޕްވެެގެން މިދަނީ އެންމެ ގިނަ ބަޔެއްގެ ލޯބި ލިބި އެންމެ ގިނަ ބަޔަކު އެ ގޭމެއްގެ އެބުރި އައުމަކަށް އިންތިޒާރު ކުރާ އެޕްލިކޭޝަނަކަށެވެ. މި ގޭމްގެ ގިނަ ކޮޕީ ކޮންސެޕްޓްތަކެއް ވެސް އަންނަނީ އެޕްލިކޭޝަން ސްޓޯތަކުގައި ގިނަވަމުންނެވެ. އެހެންކަމުން ދެ ދުވަހުގެ މަސައްކަތުން އުފެއްދި އެޕްލިކޭޝަން ވެގެން މިދިޔައީ ދުނިޔޭގެ އެންމެންގެ ކަހަލަ ގޮތަކަށް ޝައުގުވެރިކަން ދަމައިގަތް ގޭމަކަށެވެ.


Kiyaalun Muhimmu: Vazeefaa Nethi Ethakeh Zuvaanunneh, Kaaethikolhu Hoadumah Kunikothalhu Haavanee ކިޔާލުން މުހިންމު: ވަޒީފާނެތި އެތަކެއް ޒުވާނުންނެއް، ކާއެތިކޮޅު ހޯދުމަށް ކުނިކޮތަޅު ހާވަނީ – Huvadhoo News Kiyaalun Muhimmu: Vazeefaa Nethi Ethakeh Zuvaanunneh, Kaaethikolhu Hoadumah Kunikothalhu Haavanee Huvadhoo News\nކިޔާލުން މުހިންމު: ވަޒީފާނެތި އެތަކެއް ޒުވާނުންނެއް، ކާއެތިކޮޅު ހޯދުމަށް ކުނިކޮތަޅު ހާވަނީ\nއާންމު އުސޫލުގެ ދަށުން މިއަދުވެސް ހުކުރު ނަމާދުކޮށް ނިމިގެން އޮފީހަށް ވަދެ ޝޯޝަލް މީޑިއާތަކުގައި އާޓިކަލް އެއް ލިޔެލަން ރަގަޅު ކަމެއް ފެނޭތޯ މަސައްކަތް ކުރީމެވެ. އެގޮތުން ޓުވިޓާ އަށް ވަދެ ބަލަމުން ދިޔައިރު ލޮލުގަ އަޅައިގަތީ ވަރަށްވެސް ހިތަށް އަަސަރުކުރިވި މަންޒަރެކެވެ. ވީޑިއޯއެއް ޝެއަރކޮށް މީހަކު ކޮށްފަ އޮތް ޓުވީޓެކެވެ. އޭގެން ފެންނަނީ ޒުވާނަކު މަގުމަތީ ބަހައްޓާފައިވާ ކުނިކޮތަޅުތަކެއްގެ ތެރެއިން އެއްޗެއް ފެނޭތޯ މަސައްކަތް ކުރާ މަންޒަރެވެ. ހިތަށް އަސަރުކުރުވި މަންޒަރެކެވެ. ފެނުނު ވީޑިއޯއިން އަދި ވީޑިއޯ ޓުވީޓު ކުރި ފަރާތުން އޭގައި ލިޔެފައިވާ ލިޔުންކޮޅުން އަޅުގަނޑަށް ސިފަވި ކަންތައްތަކަށް ޖެހިލާނަމެވެ. ކޮންމެވެސް ވަރަކަށް ސިޔާސީ ކުލަވަރެއްވެސް އެ ޓުވީޓުން ފެނުނެވެ.\nޓުވިޓާގައި މީހަކު ކޮށްފައިވާ ޓުވީޓެއްގައި ބުނެފައިވަނީ، އޭނާ ދިރިއުޅޭ ގޭގެ ބެލްކަނީ އިން ބޭރު ބަލާލިއިރު ފެނުނު މަންޒަރެއްގެ ވާހަކައެކެވެ. މިހާރުވެސް ކުނިކޮތަޅު ހާވައިގެން ކައިގެން ބޮއިގެން އުޅޭ މީހުން މަދެއް ނޫންކަމަށެވެ. ވަޒީފާއެއް ނެތިފަ އެތަކެއް ޒުވާނުންނެއް އުޅޭ ވާހަކައެވެ. ބަނޑުފުރާނަ މުއްތި ކުރާނެ ގޮތެއް ނެތިފަ އެތައް ބަޔަކު ތިބި އިރުވެސް ރައީސް ސޯލިހު އަށް ގައުމީ މަޖިލިސް އަށް ކެމްޕެއިން ކުރެވުނީމަ ނިމުނީ ކަމަށެވެ.\nހަގީގަތުގައި ވެސް ރަގަޅު ވާހަކަތަކެކެވެ. ގޭގެ ބެލްކަނީ އިން ނިކުމެ ބޭރު ބަލާލުމުން އެކަންޏެއް ނޫނެވެ. މަގުމަތިން ވެސް އަދި އެހެނިހެން ތަންތަނުންވެސް ކާއެތިކޮޅެއް ލިބޭތޯ ނޫނީ ބޭސްފަރުވާ އަށް ސަލާންޖަހާ މީހުން ވަކި މަދެއް ނޫނެވެ. ނިދާނެ ތަނެއް ނެތިވެ މަގުމަތީ ނިދާމީހުން މަދުން ނަމަވެސް ފެނެއެވެ. ލިބޭ މަދު ލާރިކޮޅުން ގޭގެ ހަރަދުކޮށްފަ ދެން އިތުރަށް އާއިލާގެ އެހެން ޒަރޫރީ ބޭނުންތަކަށް ހަރަދު ކުރާނެ ގޮތެއް ނެތިގެން ސަލާންޖަހާ މީހުންވެސް މަދެއް ނޫނެވެ. ގައުމު ތަރައްގީވަމުން އަންނަ ޒަމާނެއްގައި ޒުވާނުން މަގުމަތީ ޑަސްބިން ތަކުން ކާނެ އެއްޗެއް ހޯދަން ޖެހޭ ހިސާބަށް ދިއުމަކީ ސަރުކާރުތަކުން ވެސް އަދި ވަޒީފާދޭ އެހެނިހެން އަމިއްލަ ފަރާތްތަކުންވެސް ލަދުގަންނަން ޖެހޭ ކަމެކެވެ. ތަހުޒީބީ މުޖުތަމައެއް ބިނާކުރެވޭނީ އެންމެނަށް ވެސް ހަމަހަމަ ފުރުސަތު ލިބިގެންނެވެ. ވަކި ބަޔަކަށް ހުރިހާ ކަމެއް ލިބެން ޖެހޭ އުސޫލަށް ނިމުމެއް އަންނަން ޖެހެއެވެ. ސަލާން ޖެހުން ހުއްޓެން ވެއްޖެއެވެ.\nތަރައްގީވެފައިވާ ޒަމާނެއްގައި ޒުވާނުން ވަޒީފާ ނުލިބި މަގުމަތީގައި ކުރާނެ ކަމެއްނެތި އުޅެން ޖެހުމަކީ ލަދުގަންނަން ޖެހޭ ކަމެކެވެ. ވަޒީފާ ތަކަށް ނުގޮސް ތިބޭ ހުރިހާ ޒުވާނުންނަކީ، ވަޒީފާތަކަށް ނުގޮސް ދިރިއުޅުން ބޭކާރު ގޮތުގައި ހޭދަކޮށްލާ ބައެއްކަމުގައި ދެކިގެން ނުވާނެއެވެ. ވަޒީފާ ނުލިބިގެން ވަޒީފާ ލިބޭތޯ ސަލާންޖަހާ ޒުވާނުންވެސް މަދެއް ނޫނެވެ. ނަމަވެސް ވަޒީފާގެ ފުރުސަތު އެވަރަށް ނެތީއެވެ. ނޫނީ ސިޔާސީ ބޮޑު ޕާޓީއެއްގެ ނުވަތަ ސިޔާސީ ނުފޫޒުވެރިއެއްގެ ފަހަތުގައި ނެތުމުން ވަޒީފާ ނުލިބެނީއެވެ. ވަޒީފާގެ މާހައުލުގައި ސިޔާސީ ނުފޫޒުން އެއްކިބާވެ، އެމީހެއްގެ ހުރި ގާބިލް ކަމަކުން އެމީހަކަށް އެކަށޭނެ ވަޒީފާލިބެން ޖެހެއެވެ. ވަޒީފާ ނެތިވެ ޒުވާން ޖީލެއް ހަލާކުވެގެންދާ މަންޒަރު ބަލަން ތިބެވޭކަށް ނެތެވެ. މިއަށްވުރެ ދުރުވިސްނުން ގެންގުޅެން ޖެހެއެވެ. ވަޒީފާ ނުލިބި ޒުވާނުން މަގުމަތިވާ ވަރަކަށް ކުށްކުރުން އިތުރުވެގެންދާނެއެވެ.\nGeyge balcony in beyru balaali iru fenunu manzaru. Adhives kuni kothalhu haavaagen kaigen boegen ulhey meehun madheh noon. Vazeefa nethifa ethah zuvaanun. Bandu furaana muhthi kuraane gotheh nethifa ethah bayaku thibi iru ves RS ah gaumee majlis ah campaign kurevuneema evee pic.twitter.com/Icx92FDZ1T\n— Ibrahim Abaan Abdul Lathyf (@IbrahimAbaann) September 9, 2021\nދެންއޮތީ ސިޔާސީ ބޭނުންތަކަށް ޒުވާނުންގެ ބޭނުން ހިފައި، ތިމާގެ އަމިއްލަ ބޭނުން ނިމުނީމައި އެޒުވާނުން އަނެއްކާވެސް މަގުމަތިކޮށްލާ ވާހަަކައެެވެ. ކޮންމެ އިންތިހާބަކާއި ކައިރިވުމުން ކޮންމެ ބަޔަކުވެސް ޒުވާނުންގެ ކުރިއެރުމާއި ޒުވާނުންގެ މުސްތަގުބަލަށްޓަކައި ނަމުގައި، ބޮޑެތި މެނިފެސްޓޯތަކާއި އެތަކެއް ހުވަފެންތަކެއް އެޒުވާނުންނަށް ދައްކާލައެވެ. ހިންދީ ބަހުރުވައިގަ އަޅުގަނޑަށް މިކަމާ ގުޅޭ ގޮތުން ފާހަގަ ކޮށްލެވޭ ކުރު ޖުމްލައެއް އޮވެއެވެ. “ރާތްގައީ ބާތްގައީ” ރަގަޅު ވާހަކައެކެވެ. ތިމާގެ ބޭނުންފުދުނީމަ އެވާހަކަ ނިމުނީއެވެ. ސިޔާސީ ވެރިން ޒުވާނުންގެ ބޭނުން ހިފަނީ “ވަން ނައިޓް ސްޓޭންޑް” ގެ ގޮތުގައި ކަމަކީ ގަބޫލުކުރަން ޖެހޭ ހަގީގަތެކެވެ. ޒުވާނުން މަގުމަތިވެފަ ތިބޭއިރު އެތަން ފެންނަ ސަރުކާރެއްވެސް އަދި އެކަން ހައްލުކުރުމަށް މަސައްކަތް ކުރާ ސިޔާސީ ނުފޫޒުވެރިއެއްވެސް ނުފެންނާނެއެވެ.


Reygandu ashakun dhiha akah!\nމާލޭގެ ރިންގު ރޯޑަށް ރޭގަނޑު މީހުން ކަސްރަތު ކުރާށާއި ދުވަން ނުކުމެ: ކޮންމެ ރެއަކު ވެސް 8:00 އިން 10:00 އަށް ވަރަށް ގިނަ ބަޔަކު ނުކުމެ ކަސްރަތު ކުރޭ -- އާއިމް ޒަމީރު | އަވަސް\nމިއީ އަހަރުމެން ވެސް ތަޖުރިބާކުރާ ވަރަށް އެހެން ކަަހަލަ ދުވަސްވަރެކެވެ. ރައްޓެއްސަކާއި އެއްކޮަށް ބޭރަށް ޖެހިލިއަސް ކޮފީއަކަށް ދިޔައަސް ކޮންމެ ކަމެއް ކުރިޔަސް މިއީ ބޮލުތެރޭ އެއް ހިޔާލުތަކެއް ދައުރުވާ ދުވަސްވަރެކެވެ. މުޅީންމެ ކޮވިޑް ވައިރަސްގެ ވާހަކަ އާއި ހިޔާލުތަކެވެ. ގެއިން ނުކުމެވެނީ ވައިރަސް ހިފައިގެންތޯ އަދި އެނބުރި ގެއަށް އާދެވެނީ ވަރަހާއެކުގައިތޯ މި ސުވާލުތައް ބޮލުތެރޭގައި އެނބުރެ އެވެ. އެހެންވެ އަބަދުވެސް ޖެހިލުންވެ، ހިތް ނުތަނަވަސްކޮށްލަ އެވެ. މިހުރިހާ ކަމަކާއި ދުރަށް ދެވޭ އެއް ކަމެއް އެބައޮވެ އެވެ. އެއީ ދުވެލައި ބާރަށް ހިނގާލައި ކަސްރަތުކޮށްލުމެވެ. ކަސްރަތަކީ މީހާގެ ނަފްސާނީ އަދި ޖިސްމާނީ ދުޅަހެޔޮ ކަމަށް ބޮޑު ބަދަލެއް ގެނުވައި ހަށިގަނޑަށް ފައިދާތައް ކޮށްދޭ ކަމެކެވެ.\nގޭގައި ވިޔަސް ބޭރަށް ނުކުމެލައިގެން ނަމަވެސް ހަށިގަނޑަށް ބޭނުންވާ ކަސްރަތު މި ދުވަސްވަރު ހޯދު ވަރަށް މުހިއްމެވެ. ޑޮކްޓަރުން ދެއްވާ ލަފައަކީ ވެސް އެއީ ވެ. ކަސްރަތުން އެންޒައިޓީ އާއި ސްޓްރެސް އިން މީހާ އެއްފަރާތް ކޮށްލައިދެ އެވެ. މިހާރު މާލެތެރެއަށް ބަލާއިރު ވެސް މިކަން ވަރަށް ބޮޑަށް ފާހަގަ ވެއެވެ. މެންދުރުގެ އެންމެ އަވި ބާރު ވަގުތު ފިޔަވައި ހުރިހާ ވަގުތެއްގައިހެން މާލޭގެ ރިންގްރޯޑުގައި ކޮންމެވެސް ބަޔަކު ދުވުމުގައި ނުވަތަ ބާރަށް ހިނގުމުގައި ނޫޅޭ އިރެއް ނުދެ އެވެ.\nކަސްރަތަށް ނުކުމެ މީހުން ދުވަނީ: ރޭގަނޑު ދުއްވާ އެއްޗެހި މަނާ ގަޑީގައި ވަރަށް ގިނަ އަދަދެއްގެ ބަޔު މާލެ ވަށައި ކަސްރަތަށް ދުވޭ -- އާއިމް ޒަމީރު | އަވަސް\nލޮކްޑައުންގެ ހާސްކަމާއި އައިސޮލޭޝަންގެ ބަންދުކަމުން ނުކުމެ ހަށިފުރާ ނޭވާއެއް ލާން ބޭނުންވެފައި ތިބި އެތައް ބަޔަކު ދުވާ ބޫޓު ނަގައިގެން ހިރަފުސް ފޮޅާލައިފި އެެވެ. އާ އަޒުމަކާއި އާ ހިތްވަރަކާއެކު ކަސްރަތު ކުރަން ފަށައިގެންފި އެވެ. އާއްމުކޮށް މީހުން ދާ ގަޑިއަކީ ފަތިހާއި ހަވީރު ކަމުގައިވިޔަސް މި ދުވަސްވަރު ރޭގަނޑު 8:00 އިން ފަށައި 10:00 ޖެހުމާ ދެެމެދު އެއްގަމު އުޅަނދު ދުއްވުން މަނާ ގަޑީގައި ދުވާ މީހުނާއި ހިނގާ މީހުނަށް އޮންނަނީ އީދެއް އައިސްފަ އެވެ. ވަށައިގެން އޮންނަ މަގުގައި ހަމަ އެހެމެންހެން ދުވަނީ އެވެ. އެތެރޭގެ މަގުތަކުގައި އާއިލާތައް ހިނގަނީ އެވެ.\nއެ ގަޑީގައި ބޭރަށް ނުކުމެލައި ރިންގް ރޯޑަށް އަރާލައިފި ނަމަ އެތައް ބައިވަރު މީހުނެއް ދުވާ މަންޒަރު ނޫން އެހެން ގިނަ މަންޒަރުތަކެއް ނުފެނެ އެވެ. ކޮންމެ މީހަކު ވެސް ރައްޓެހި ދެތިން މީހާކާއި އެކުއެވެ. އެހެންނާ މަަންމަ އާއި ދަރިފުޅެވެ. ނޫނީ ދެމަފިރިން، ދެ އަވަށްޓެރިންނެވެ. އެކީގަ އާއި ވަކިވަކީންނެވެ. އެމީހަކު އެމީހެއްގެ އިސްޕީޑްގަ އެވެ. ކޮންމެ މީހަކު ވެސް ބޭނުން ވަނީ ހަށިގަނޑާއި ސިކުނޑިއަށް ކޮންމެވެސް ކަހަލަ ލުއެއް ހޯދާށެވެ.\n"ފާޑެއްގެ ކާފިއު" އެއް އޮންނަ މި ވަގުތު އެއްގަމު އުޅަނދު މަދުވުމުން ވަރަށް ހަމަޖެހިލައިގެން މާލެ ވަށައި ނޫނީ އެމީހެއް ދުވުމުގެ ރޫޓު ރާވާފައި އޮންނަ ގޮތަކަށް ދުވެލެވެ އެވެ. މަގުމަތީން އެހެންޏާ ފެންނަ ހަލަބޮލިކަމާއި ލައިނުގަނެ އަވަސް އަރުވާލައިގެން އުޅޭ އިހުސާސެއް އެ ގަޑީގައި ނުކުރެވެ އެވެ. އެއް އަޑަކަށް އިވެނީ ކޮންމެ މީހެއްގެ ދުވުން ޓްރެކް ކުރަން ބޭނުން ކުރާ އެޕުން އެމީހެއްގެ ދުވުމުގައި އެވަގުތަކު އޮތް ހިސާބު ބުނެލައިދޭ އަޑެވެ. ނުވަތަ ހަށިގަނޑުގެ ހުރިވަރެއް ލާފައި ދުވާއިރު މާނޭވާލާ އަޑެވެ.\nއެ ގަޑީގައި ވެސް މުޅި މަގު އެއް އަޑުކޮށްލާފައި ދާ އެމްބިއުލެންސެއް ދެ އެމްބިއުލާންސެއް ފެނެ އެވެ. އެއިން އުޅަނދެއް ފެނުމާއެކު އަަހަރުމެންނަށް ޖެހިގެން މިއުޅޭ ބޮޑުކަންތައްގަނޑާ މެދު ފިކުރު ކުރެވެން ފަށަ އެވެ.\nއިއްޔެރޭ މާލެގޭ ރިނގު ރޯޑުގައި މީހުން ކަސްރަތަށް ހިނގަނީ: ދުވުމާއި ކަސްރަތު ކުރުމަށް މި ދުވަސްވަރު އިސްކަން ދިނުން ވަރަށް މުހިންމު -- އާއިމް ޒަމީރު | އަވަސް\nރޭގަނޑު "އަށަކުން ދިހައަކަށް" ދުވާ މީހުންނަށް މަގު އޮންނަނީ ހިތަކަށް ލިބިފަ އެވެ. އެއްބަޔަކު ހަމައެކަނި ތާރު އެޅި މަގުގައި ދުވަން ހިޔާރު ކުރާއިރު އަނެއް ބަޔަކު އަރަނީ ބްރިޖަށެވެ. އަނެއް ބަޔަކު ދުވަހަށް ކަނޑައަޅާފައިވާ ކިލޯމީޓަރު ހަމަކޮށްލަން އިންޑަސްޓްރިއަލް ވިލެޖަށް މިސްރާބު ޖަހާއިރު ޒަމާންގަނޑަކަށް ފަހު މާލެ ވަށައި ދުވެލެވޭތީ އެ އުފާ ހޯދަން ވެސް އެއްބަޔަކު ނުކުމެ އުޅެއެވެ.\nރޭގަނޑު ކަސްރަތަށް މިދުވަސްކޮޅު މީހުން ނުކުންނަވަރު ކުރިޔަށްވުރެ ގިނައިރު ސަމާލުކަން ދޭންވީ ބައިވަރު ކަންކަން ވެސް އެބަހުއްޓެވެ. އެއްކަމީ ގިނަ މީހުން ދުވާއިރު އަދި މާސްކް ނާޅާ އެއްފަހަރާ މަގުމަައްޗަށް ނުކުމެ ދުވާއިރު ގައިދުރު ކޮށްލުމެވެ. ކޮންމެ ކޮޅަކަށް ދުވިޔަސް ވީހާވެސް ވާތް ފަޅިން ދުވާށެވެ. އެހެން މީހުންނަށް ޖާގަ ދޭށެވެ. ގުރޫޕު ގުރޫޕުގެ ބަދަލުގައި ވަކި ވަކީން އުޅޭށެވެ. ބަލީގެ އަލާމަތެއް ހުރިނަމަ މަގުމަތީގައި އުޅުމުގެ ބަދަލުގައި "އަށަކުން ދިހައަކަށް" ވެސް ގޭގައި މަޑުކޮށްލާށެވެ.\nކަސްރަތު ކޮވިޑް-19 އިގެ ބަލާއާފާތް


Inthikhaabu thah ehkoh beyvun muhinmu, eyrun tharahgeege massaikathah haluvivaane: Raees - One Online\nހދ. ނޭކުރެންދޫއަށް ރައީސް ސޯލިހު މިއަދު ކުރެއްވި ދަތުރުފުޅުގައި ރައީސް ނަޝީދާއެކު --- ފޮޓޯ/ ރައީސް އޮފީސް\nއިންތިހާބުތައް އެއްކޮށް ބޭއްވުން މުހިންމު، އޭރުން ތަރައްގީގެ މަސައްކަތްތައް ހަލުވިވާނެ: ރައީސް\nރިޔާސީ އިންތިހާބާއި ރައްޔިތުންގެ މަޖިލީހުގެ އިންތިހާބު އަދި ލޯކަލް ކައުންސިލް އިންތިހާބު ވަކިވަކިން އޮތުމުން ތަރައްގީގެ ކަންކަން ކުރުމުގައި ލަސްތަކެއް ދިމާވާ ކަމަށާއި އެހެންކަމުން ތިން އިންތިހާބު އެއް ދުވަހެއްގައި ބޭއްވުން މުހިންމު ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް މިހެން ވިދާޅުވީ، ލޯކަލް ކައުންސިލް އިންތިހާބަށް ތައްޔާރުވުމަށް "އެޖެންޑާ19 ރަށަށް"ގެ ނަމުގައި ހދ. އަދި ހއ. އަށް އެމްޑީޕީން ކުރަމުންދާ ދަތުރުގައި ހދ. ނޮޅިވަރަންގައި ބޭއްވި ޖަލްސާގައި ވާހަކަފުޅު ދައްކަވަމުންނެވެ.\nރައީސް ވިދާޅުވީ، ރިޔާސީ އިންތިހާބާއި ރައްޔިތުންގެ މަޖިލީހުގެ އިންތިހާބަށް ވެސް އެމްޑީޕީން ކުރިމަތިލީ ރައްޔިތުންގެ ކައިރިއަށް ގޮސް، ބޭނުންތައް ދެނެގަނެގެން ކަމަށެވެ. ކައުންސިލް އިންތިހާބުގައި ވެސް ކަންކުރަން މިދަނީ އެގޮތަށް ކަމަށް ވިދާޅުވިއެވެ.\nރަށްރަށަށް ބޭނުންވާ ބައެއް ކަންތައްތައް ލަސްވެގެން ގޮސްފައި އެބަހުރިކަން ފާހަގަކުރައްވާ އެމަނިކުފާނު އިތުރަށް ވިދާޅުވީ، އެ ލަސްތައް ކުރިމަތިވާ އެއް ސަބަބަކީ ތިން އިންތިހާބު ވަކިވަކިން އޮތުން ކަމަށެވެ. އަދި އިންތިހާބުތައް އެއް ދުވަހެއްގައި ބޭއްވޭނެ ގޮތް ހަދަންވެއްޖެ ކަމަށް ވިދާޅުވިއެވެ.\n"ބައެއް ކަންތައްތައް ލަސްވެގެން ގޮސްފައި ހުރެދާނެ. ބައިވަރު ސަބަބުތައް އޭގައި އެބަހުރި. އެންމެ ބޮޑު ސަބަބަކަށް އަޅުގަނޑަށް ފެންނަނީ މި އިންތިހާބުތައް ވަކިވަކިން އޮތުން. އަޅުގަނޑުމެން ވެއްޖެ ކޮންމެވެސް ހިސާބެއްގައި މި ތިން އިންތިހާބު އެއް ދުވަހެއްގައި އެއް ވަގުތެއްގައި ބޭއްވުމުގެ މަސައްކަތް ކުރަން. އެހެންނޫންނަމަ ކަންތައްތައް ހިންގުމުގައި ލަސްތަކެއް އެބަ އާދޭ،" ރައީސް ވިދާޅުވިއެވެ.\nރައީސް މިހެން ވިދާޅުވިއިރު، ރައްޔިތުންގެ މަޖިލިސް އިންތިހާބާއި ލޯކަލް ކައުންސިލް އިންތިހާބު އެއްކޮށް ބާއްވަން އިލެކްޝަން ކޮމިޝަނުން ވެސް ތާއީދުކުރާ ކަމެކެވެ.\nގާނޫނުތަކަށް ގެންނަ ބޭނުންވާ އިސްލާހުތަކާ ގުޅޭގޮތުން މިދިޔަ ސެޕްޓެމްބަރު މަހު ބޭއްވި ރައްޔިތުންގެ މަޖިލީހުގެ ލާމަރުކަޒީ ކޮމިޓީގައި އިލެކްޝަން ކޮމިޝަންގެ ރައީސް އަހުމަދު ޝަރީފު ވިދާޅުވީ، ދެ އިންތިހާބު ބޭއްވުމުން ސިޔާސީ ޕާޓީތަކަށާއި ސަރުކާރަށް ވެސް ފަސޭހަވެގެންދާނެ ކަމަށެވެ.\nއޭގެ އިތުރުން ދެ އިންތިހާބު އެއްކޮށް ބާއްވައިފިނަމަ ގާތްގަނޑަކަށް 70 މިލިއަން ރުފިޔާގެ އަދަދަކަށް ފައިސާ ސަލާމަތް ކުރެވިގެންދާނެ ކަމަށް ޝަރީފު ވިދާޅުވިއެވެ. ނަމަވެސް ރިޔާސީ އިންތިހާބު ވަކިން ބާއްވަން ޖެހޭނެ ކަމަށް އޭނާ ގަބޫލުކުރައްވައެވެ. ސަބަބެއް ކަމަށް ޝަރީފު ވިދާޅުވީ، އެއީ މުޅި ގައުމުގެ މަސްލަހަތުު ހިމެނޭ ކަމަކަށް ވުމެވެ.\nމިހާރު އޮންނަ ގޮތުން ރިޔާސީ އިންތިހާބު އޮންނަނީ ނޮވެމްބަރު މަހުގެ ތެރޭގައެވެ. އަދި ރައްޔިތުންގެ މަޖިލީހުގެ އިންތިހާބު ބާއްވަނީ އޭގެ ގާތްގަނޑަކަށް ފަސް މަސް ފަހުންނެވެ. އޭގެ އަހަރެއްހާ ދުވަސް ފަހުން ލޯކަލް ކައުންސިލް އިންތިހާބު ބާއްވައެވެ.\nގުޅޭ ޓެގު ސިޔާސީ އެމްޑީޕީ ރައީސް އިބްރާހިމް މުހައްމަދު ސޯލިހު އިލެކްޝަންސް ކޮމިޝަން ރައްޔިތުންގެ މަޖިލީހުގެ އިންތިޚާބު 2019 ކުރީގެ ރައީސް މުހައްމަދު ނަޝީދު ލޯކަލް ކައުންސިލް އިންތިޚާބު


ދިވެހި - Surah لقمان | القرآن الكريم للجميع\nދިވެހިSurah لقمان - Aya count 34 Shareالم ( 1 ) ا ل م (މި އަކުރުތަކުގެ مراد ދެނެވޮޑިގެންވަނީ اللَّه އެވެ.)تِلْكَ آيَاتُ الْكِتَابِ الْحَكِيمِ (2) މިއީ حكمة ތެރި ފޮތުގެ (އެބަހީ: قرآن ގެ) آية ތަކެވެ.هُدًى وَرَحْمَةً لِّلْمُحْسِنِينَ (3) (އެއީ) إحسان ތެރިންނަށްޓަކައި އޮތް ތެދުމަގާއި، رحمة އެވެ.الَّذِينَ يُقِيمُونَ الصَّلَاةَ وَيُؤْتُونَ الزَّكَاةَ وَهُم بِالْآخِرَةِ هُمْ يُوقِنُونَ (4) އެއުރެންނީ ނަމާދު قائم ކޮށް، زكاة ދީ، އަދި آخرة ދުވަހާމެދު يقين ކުރާ މީހުންނެވެ.أُولَٰئِكَ عَلَىٰ هُدًى مِّن رَّبِّهِمْ ۖ وَأُولَٰئِكَ هُمُ الْمُفْلِحُونَ (5) އެއުރެންވަނީ، އެއުރެންގެ ވެރިރަސްކަލާނގެ حضرة ން އައި ތެދުމަގެއްގެ މަތީގައެވެ. އަދި ދިންނަވާނޭ މީހުންނަކީ ހަމަ އެއުރެންނެވެ.وَمِنَ النَّاسِ مَن يَشْتَرِي لَهْوَ الْحَدِيثِ لِيُضِلَّ عَن سَبِيلِ اللَّهِ بِغَيْرِ عِلْمٍ وَيَتَّخِذَهَا هُزُوًا ۚ أُولَٰئِكَ لَهُمْ عَذَابٌ مُّهِينٌ (6) ނުދަނެތިބެ، اللَّه ގެ މަގުން (މީސްތަކުން) އެއްކިބާކޮށް، އަދި މަލާމާތުގެ ގޮތުގައި ބޭނުންކުރުމަށްޓަކައި ފައިދާއެއްނެތް ވާހަކަ ގަންނަ މީހުންވެސް، މީސްތަކުންގެ ތެރެއިން ވެއެވެ. އިހާނެތިކަންދެނިވި عذاب އެއުރެންނަށްހުށްޓެވެ.وَإِذَا تُتْلَىٰ عَلَيْهِ آيَاتُنَا وَلَّىٰ مُسْتَكْبِرًا كَأَن لَّمْ يَسْمَعْهَا كَأَنَّ فِي أُذُنَيْهِ وَقْرًا ۖ فَبَشِّرْهُ بِعَذَابٍ أَلِيمٍ (7) އަދި އެމީހަކަށް ތިމަންރަސްކަލާނގެ آية ތައް ކިޔަވައިދެވޭހިނދު، ބޮޑާވެގަންނަ حال (އެއަށް) ފުރަގަސްދީ އެނބުރި ހިނގައިދެއެވެ. އެ آية ތައް އެމީހަކަށް ނީވޭފަދައެވެ. އެމީހާގެ ދެކަންފަތުގައި ބީރުކަމެއް ހުރިފަދަމެއެވެ. ފަހެ، އެމީހަކަށް ވޭންދެނިވި عذاب ހުރިކަމުގެ خبر ކަލޭގެފާނު ދެއްވާށެވެ!إِنَّ الَّذِينَ آمَنُوا وَعَمِلُوا الصَّالِحَاتِ لَهُمْ جَنَّاتُ النَّعِيمِ ( 8 ) ހަމަކަށަވަރުން، إيمان ވެ صالح عمل ތައްކުރި މީހުން (ދަންނާށެވެ!) އެއުރެންނަށް نعمة ގެ ސުވަރުގެތައްހުށްޓެވެ.خَالِدِينَ فِيهَا ۖ وَعْدَ اللَّهِ حَقًّا ۚ وَهُوَ الْعَزِيزُ الْحَكِيمُ (9) އެ ސުވަރުގެތަކުގައި ދެމިތިބެނިވި ގޮތުގައެވެ. އެއީ، اللَّه ގެ حق وعد ފުޅެވެ. އެކަލާނގެއީ، عزيز ވަންތަ، حكيم ވަންތަ ރަސްކަލާނގެއެވެ.خَلَقَ السَّمَاوَاتِ بِغَيْرِ عَمَدٍ تَرَوْنَهَا ۖ وَأَلْقَىٰ فِي الْأَرْضِ رَوَاسِيَ أَن تَمِيدَ بِكُمْ وَبَثَّ فِيهَا مِن كُلِّ دَابَّةٍ ۚ وَأَنزَلْنَا مِنَ السَّمَاءِ مَاءً فَأَنبَتْنَا فِيهَا مِن كُلِّ زَوْجٍ كَرِيمٍ ( 10 ) ތިޔަބައިމީހުންނަށް ފެންނަ ތަނބުތަކަކާ ނުލައި، އެކަލާނގެ އުޑުތައް ހެއްދެވިއެވެ. އަދި ތިޔަބައިމީހުންނާއިގެން އެ ބިން ތެޅިފޮޅިގެންފާނެ ކަމަށްޓަކައި، ހަރުލައި ހުންނަ ފަރުބަދަތައް، ބިމުގައި އެކަލާނގެ ލެއްވިއެވެ. އަދި ހިނގާބިނގާ އުޅޭ އެންމެހާ ބާވަތްތަކުގެ ދިރޭ ތަކެތި އެބިމުގައި ފެތުރުއްވިއެވެ. އަދި ތިމަންރަސްކަލާނގެ އުޑުން ފެންވެއްސެވީމެވެ. ދެން އޭގެ ސަބަބުން އެ ބިމުގައި މަންފާ ގިނަ ރަނގަޅު ހުރިހާ ބާވަތަކުން، ގަސްގަހާގެހި ފެޅުއްވީމެވެ.هَٰذَا خَلْقُ اللَّهِ فَأَرُونِي مَاذَا خَلَقَ الَّذِينَ مِن دُونِهِ ۚ بَلِ الظَّالِمُونَ فِي ضَلَالٍ مُّبِينٍ ( 11 ) މިއީ اللَّه ގެ ހެއްދެވުމެވެ. އެކަލާނގެ ރަސްކަންފުޅުނޫން ފަރާތްތަކުން ހަދާފައިވަނީ ކޮންއެއްޗެއްކަން، ތިޔަބައިމީހުން ތިމަންކަލޭގެފާނަށް، ފަހެ، ދައްކައިބަލާށެވެ! އަދި ކިއެއްތަ! مشرك ންވަނީ ބަޔާންވެގެންވާ މަގުފުރެދުމެއްގެ ތެރޭގައެވެ.وَلَقَدْ آتَيْنَا لُقْمَانَ الْحِكْمَةَ أَنِ اشْكُرْ لِلَّهِ ۚ وَمَن يَشْكُرْ فَإِنَّمَا يَشْكُرُ لِنَفْسِهِ ۖ وَمَن كَفَرَ فَإِنَّ اللَّهَ غَنِيٌّ حَمِيدٌ ( 12 ) ހަމަކަށަވަރުން، ތިމަންރަސްކަލާނގެ لقمان ގެފާނަށް حكمة ދެއްވީމެވެ. އަދި اللَّه އަށް شكر ކުރުމަށް އެންގެވީމެވެ. އަދި شكر ކުރާމީހާ (ދަންނާށެވެ!) ފަހެ، އެމީހާ شكر ކުރާކަން ކަށަވަރީ، އޭނާގެ އަމިއްލަ نفس އަށްޓަކައެވެ. އަދި كافر ވިމީހާ (ދަންނާށެވެ!) ހަމަކަށަވަރުން، اللَّه އީ، ފުދިވޮޑިގެންވާ، حمد ލިބިވޮޑިގެންވާ ރަސްކަލާނގެއެވެ.وَإِذْ قَالَ لُقْمَانُ لِابْنِهِ وَهُوَ يَعِظُهُ يَا بُنَيَّ لَا تُشْرِكْ بِاللَّهِ ۖ إِنَّ الشِّرْكَ لَظُلْمٌ عَظِيمٌ ( 13 ) އަދި لقمان ގެފާނު އެކަލޭގެފާނުގެ ދަރިކަލުންނަށް نصيحة ދެއްވަމުން ވިދާޅުވިހިނދު ހަނދުމަކުރާށެވެ! އޭ ދަރިފުޅާއެވެ! اللَّه އަށް ތިބާ شريك ނުކުރާށެވެ! ހަމަކަށަވަރުން، شريك ކުރުމަކީ ބޮޑުވެގެންވާ އަނިޔާއެކެވެ.وَوَصَّيْنَا الْإِنسَانَ بِوَالِدَيْهِ حَمَلَتْهُ أُمُّهُ وَهْنًا عَلَىٰ وَهْنٍ وَفِصَالُهُ فِي عَامَيْنِ أَنِ اشْكُرْ لِي وَلِوَالِدَيْكَ إِلَيَّ الْمَصِيرُ ( 14 ) އިންސާނާއަށް، އޭނާގެ މައިންބަފައިންނަށް (ހެޔޮކޮށް ހިތުމަށް) ތިމަންރަސްކަލާނގެ وصية ކުރެއްވީމެވެ. އޭނާގެ މައިމީހާ ބަލި ނިކަމެތިކަމުގެ މައްޗަށް، ބަލި ނިކަމެތި ކަމާއެކު މާބަނޑުގައި އޭނާ އުފުލިއެވެ. އަދި އޭނާ ކިރު ތުނބުން ވީއްލުންވަނީ، ދެއަހަރުގައެވެ. (ތިމަންރަސްކަލާނގެ أمر ކުރެއްވީމެވެ.) ތިމަންރަސްކަލާނގެއަށާއި، ތިބާގެ މައިންބަފައިންނަށް شكر ކުރާށެވެ! އެނބުރި رجوع ވުން ވަނީ، ހަމަ ތިމަންރަސްކަލާނގެ حضرة އަށެވެ.وَإِن جَاهَدَاكَ عَلَىٰ أَن تُشْرِكَ بِي مَا لَيْسَ لَكَ بِهِ عِلْمٌ فَلَا تُطِعْهُمَا ۖ وَصَاحِبْهُمَا فِي الدُّنْيَا مَعْرُوفًا ۖ وَاتَّبِعْ سَبِيلَ مَنْ أَنَابَ إِلَيَّ ۚ ثُمَّ إِلَيَّ مَرْجِعُكُمْ فَأُنَبِّئُكُم بِمَا كُنتُمْ تَعْمَلُونَ ( 15 ) އަދި ތިމަންރަސްކަލާނގެއާމެދު، ތިބާއަށް އެނގުމެއްނުވާ އެއްޗެއް شريك ކުރުމަށް، އެ ދެމީހުން ގަދައަޅައިފިނަމަ، ފަހެ، ތިބާ އެ ދެމީހުންނަށް ކިޔަމަންނުވާށެވެ! އަދި ދުނިޔޭގައި ހެޔޮގޮތުގައި އެ ދެމީހުންނާއެކު އުޅޭށެވެ! އަދި ތިމަންރަސްކަލާނގެ حضرة އަށް ކިޔަމަންވެ، رجوع ވީ މީހުންގެ މަގަށް تبع ވާށެވެ! ދެން ތިޔަބައިމީހުން އެނބުރި رجوع ވުން ވަނީ ތިމަންރަސްކަލާނގެ حضرة އަށެވެ. ފަހެ، އޭރުން ތިޔަބައިމީހުން ކޮށްއުޅުނު عمل ތަކުގެ خبر ތިމަންރަސްކަލާނގެ ތިޔަބައިމީހުންނަށް އަންގަވާހުށީމެވެ.يَا بُنَيَّ إِنَّهَا إِن تَكُ مِثْقَالَ حَبَّةٍ مِّنْ خَرْدَلٍ فَتَكُن فِي صَخْرَةٍ أَوْ فِي السَّمَاوَاتِ أَوْ فِي الْأَرْضِ يَأْتِ بِهَا اللَّهُ ۚ إِنَّ اللَّهَ لَطِيفٌ خَبِيرٌ ( 16 ) އޭ ދަރިފުޅާއެވެ! ހަމަކަށަވަރުން، އެ عمل އަކީ ރެވިއޮށްޓަރެއްގެ ބަރުދަންހުރި عمل އެއް ކަމުގައިވިޔަސް، ހިލައެއްގެ ތެރޭގައިވިޔަސް، ނުވަތަ އުޑުތަކުގައިވިޔަސް، ނުވަތަ ބިމުގެ ތެރޭގައިވިޔަސް (قيامة ދުވަހުން) اللَّه އެ عمل އެއް ގެންނަވާނެތެވެ. ހަމަކަށަވަރުން، اللَّه އީ، އޯގާވަންތަކަން ބޮޑު، މޮޅަށް ދެނެވޮޑިގެންވާ ރަސްކަލާނގެއެވެ.يَا بُنَيَّ أَقِمِ الصَّلَاةَ وَأْمُرْ بِالْمَعْرُوفِ وَانْهَ عَنِ الْمُنكَرِ وَاصْبِرْ عَلَىٰ مَا أَصَابَكَ ۖ إِنَّ ذَٰلِكَ مِنْ عَزْمِ الْأُمُورِ ( 17 ) އޭ ދަރިފުޅާއެވެ! ތިބާ ނަމާދު قائم ކުރާށެވެ! އަދި ހެޔޮކަންތަކަށް أمر ކުރާށެވެ! އަދި ނުބައިކަންތައް ނަހީކުރާށެވެ! ތިބާޔަށްޖެހޭ مصيبة އަށް ކެތްކުރާށެވެ! ހަމަކަށަވަރުން، އެކަންވަނީ، عزم ކަނޑައަޅަންޖެހޭ ކަންތައްތަކުގެ ތެރެއިންނެވެ.وَلَا تُصَعِّرْ خَدَّكَ لِلنَّاسِ وَلَا تَمْشِ فِي الْأَرْضِ مَرَحًا ۖ إِنَّ اللَّهَ لَا يُحِبُّ كُلَّ مُخْتَالٍ فَخُورٍ ( 18 ) އަދި މީސްތަކުންނަށް كبر ވެރިވެ، ތިބާގެ ކޯތާފަތް އަނބުރައިނުލާށެވެ! (އެބަހީ: މޫނު އަނބުރައި ނުލާށެވެ!) އަދި ބޮޑާވެގެންވާ حال، ބިމުގައި ނުހިނގާށެވެ! ހަމަކަށަވަރުން، كبر ވެރިވެ، فخر ވެރިވާ އެއްވެސް މީހަކުދެކެ اللَّه ލޯބިވެވޮޑިގެނެއް ނުވެތެވެ.وَاقْصِدْ فِي مَشْيِكَ وَاغْضُضْ مِن صَوْتِكَ ۚ إِنَّ أَنكَرَ الْأَصْوَاتِ لَصَوْتُ الْحَمِيرِ ( 19 ) އަދި ތިބާ ހިނގާ ހިނގުމުގައި މެދުމިނަށް ހިނގާށެވެ! އަދި ތިބާގެ އަޑު މަޑުކުރާށެވެ! ހަމަކަށަވަރުން، އަޑުތަކުގެ ތެރެއިން އެންމެ ހުތުރުވެގެންވާ އަޑަކީ حمار ގެ އަޑުކަން ކަށަވަރެވެ.أَلَمْ تَرَوْا أَنَّ اللَّهَ سَخَّرَ لَكُم مَّا فِي السَّمَاوَاتِ وَمَا فِي الْأَرْضِ وَأَسْبَغَ عَلَيْكُمْ نِعَمَهُ ظَاهِرَةً وَبَاطِنَةً ۗ وَمِنَ النَّاسِ مَن يُجَادِلُ فِي اللَّهِ بِغَيْرِ عِلْمٍ وَلَا هُدًى وَلَا كِتَابٍ مُّنِيرٍ ( 20 ) ހަމަކަށަވަރުން، އުޑުތަކާއި، ބިމުގައިވާހާ ތަކެއްޗެއް اللَّه ތިޔަބައިމީހުންނަށްޓަކައި خدمة ތެރިކުރެއްވިކަން، ތިޔަބައިމީހުންނަށް ނޭނގޭހެއްޔެވެ؟ އަދި އެކަލާނގެ نعمة ތައް ފާޅުވެގެންވާ ގޮތުގައްޔާއި، ފޮރުވިގެންވާ ގޮތުގައި ތިޔަބައިމީހުންގެ މައްޗަށް ފުރިހަމަކޮށްދެއްވިއެވެ. އަދި އެއްވެސް علم އަކާ ނުލައި، ނުވަތަ ތެދުމަގަކާ ނުލައި، ނުވަތަ އަލިކަން ދެނިވި ފޮތަކާ ނުލައި، اللَّه އާމެދު جدل ކުރާ ބަޔަކު، މީސްތަކުންގެތެރެއިން ވެތެވެ.وَإِذَا قِيلَ لَهُمُ اتَّبِعُوا مَا أَنزَلَ اللَّهُ قَالُوا بَلْ نَتَّبِعُ مَا وَجَدْنَا عَلَيْهِ آبَاءَنَا ۚ أَوَلَوْ كَانَ الشَّيْطَانُ يَدْعُوهُمْ إِلَىٰ عَذَابِ السَّعِيرِ ( 21 ) އަދި اللَّه ބާވައިލެއްވި އެއްޗަކަށް ތިޔަބައިމީހުން تبع ވާށޭ އެއުރެންގެ ގާތުގައި ބުނެފިނަމަ، އެއުރެން ބުނާނެތެވެ. އަދި ކީއްހެއްޔެވެ؟ ތިމަންމެން تبع ވާހުށީ، ތިމަންމެންގެ ކާބަފައިން އެގޮތެއްގެ މަތީގައި ތިބޭތީ ތިމަންމެންނަށް ފެނުނު ގޮތަށެވެ. ފަހެ، ނަރަކައިގެ عذاب އަށް شيطان އާ އެއުރެންނަށް ގޮވާކަމުގައިވިޔަސް ހެއްޔެވެ؟وَمَن يُسْلِمْ وَجْهَهُ إِلَى اللَّهِ وَهُوَ مُحْسِنٌ فَقَدِ اسْتَمْسَكَ بِالْعُرْوَةِ الْوُثْقَىٰ ۗ وَإِلَى اللَّهِ عَاقِبَةُ الْأُمُورِ ( 22 ) إحسان ތެރިވެ ހުންނަ حال، اللَّه އަށް ކިޔަމަންވެ ކުރިމަތިލާ މީހާ (ދަންނާށެވެ!) ފަހެ، އެމީހާ އެންމެ ވަރުގަދަ عقيدة ގައި ހިފަހައްޓައިފިކަން ކަށަވަރެވެ. އަދި ކަންކަމުގެ ނިމުންވަނީ اللَّه ގެ حضرة އަށެވެ.وَمَن كَفَرَ فَلَا يَحْزُنكَ كُفْرُهُ ۚ إِلَيْنَا مَرْجِعُهُمْ فَنُنَبِّئُهُم بِمَا عَمِلُوا ۚ إِنَّ اللَّهَ عَلِيمٌ بِذَاتِ الصُّدُورِ ( 23 ) އަދި كافر ވިމީހާ، އޭނާގެ كافر ކަމުން ކަލޭގެފާނު ހިތާމަވެރިކުރުވިޔަ ނުދެއްވާށެވެ! އެއުރެން އެނބުރި رجوع ވާހުށީ، ހަމަ ތިމަންރަސްކަލާނގެ حضرة އަށެވެ. ފަހެ، އޭރުން އެއުރެން ކުރި عمل ތަކުގެ خبر ތިމަންރަސްކަލާނގެ އެއުރެންނަށް އަންގަވާހުށީމެވެ. ހަމަކަށަވަރުން، اللَّه އީ، ހިތްތަކުގައިވާހާ ކަމެއް މޮޅަށް ދެނެވޮޑިގެންވާ ރަސްކަލާނގެއެވެ.نُمَتِّعُهُمْ قَلِيلًا ثُمَّ نَضْطَرُّهُمْ إِلَىٰ عَذَابٍ غَلِيظٍ ( 24 ) ކުޑަހިނދުކޮޅަކަށް އެއުރެންނަށް ތިމަންރަސްކަލާނގެ (ދުނިޔޭގައި) އުފަލާއި، އަރާމު ދެއްވާހުށީމެވެ. ދެން ގަދަފަދަވެގެންވާ عذاب އަކަށް އެއުރެން ހުށަހަޅުއްވާ ހުށީމެވެ.وَلَئِن سَأَلْتَهُم مَّنْ خَلَقَ السَّمَاوَاتِ وَالْأَرْضَ لَيَقُولُنَّ اللَّهُ ۚ قُلِ الْحَمْدُ لِلَّهِ ۚ بَلْ أَكْثَرُهُمْ لَا يَعْلَمُونَ ( 25 ) އަދި ހަމަކަށަވަރުން، އުޑުތަކާއި، ބިން ހެއްދެވީ ކާކުހޭ ކަލޭގެފާނު އެއުރެންނާ سؤال ކުރައްވައިފިނަމަ، އެއުރެން ބުނާނެކަން ކަށަވަރެވެ. اللَّه އެވެ. ކަލޭގެފާނު ވިދާޅުވާށެވެ! حمد ހުރީ اللَّه އަށެވެ. އަދި ކިއެއްތަ! އެއުރެން ކުރެ ގިނަމީހުންނަކަށް (އެކަމެއް) ނޭނގެތެވެ.لِلَّهِ مَا فِي السَّمَاوَاتِ وَالْأَرْضِ ۚ إِنَّ اللَّهَ هُوَ الْغَنِيُّ الْحَمِيدُ ( 26 ) އުޑުތަކާއި، ބިމުގައިވާހާ އެއްޗެއް ملك ވެގެންވަނީ اللَّه އަށެވެ. ހަމަކަށަވަރުން، اللَّه އީ، ފުދިވޮޑިގެންވާ، ގިނަގިނައިން حمد ލިބިވޮޑިގެންވާ ރަސްކަލާނގެއެވެ.وَلَوْ أَنَّمَا فِي الْأَرْضِ مِن شَجَرَةٍ أَقْلَامٌ وَالْبَحْرُ يَمُدُّهُ مِن بَعْدِهِ سَبْعَةُ أَبْحُرٍ مَّا نَفِدَتْ كَلِمَاتُ اللَّهِ ۗ إِنَّ اللَّهَ عَزِيزٌ حَكِيمٌ ( 27 ) އަދި ހަމަކަށަވަރުން، ބިމުގައިވާހާ ގަސްގަހާގެއްސަކީ، قلم ތަކެއްކަމުގައި ވެފައި، އަދި ކަނޑު (ދެލިކަމުގައިވެފައި) އޭގެފަހަށް ހަތްކަނޑު އެއާއެކުވިޔަސް، اللَّه ގެ كلمة ފުޅުތައް (އެއިން ލިޔެ) ހުހެއް ނުވާނެތެވެ. ހަމަކަށަވަރުން، اللَّه އީ، عزيز ވަންތަ، حكيم ވަންތަ ރަސްކަލާނގެއެވެ.مَّا خَلْقُكُمْ وَلَا بَعْثُكُمْ إِلَّا كَنَفْسٍ وَاحِدَةٍ ۗ إِنَّ اللَّهَ سَمِيعٌ بَصِيرٌ ( 28 ) ތިޔަބައިމީހުން ހެއްދެވުންވެސް، އަދި ތިޔަބައިމީހުން އަލުން ދިރުއްވައި ފޮނުއްވުންވެސް އެއް نفس އެއް (ހެއްދެވުން) ފަދައިން މެނުވީ ނުވެތެވެ. ހަމަކަށަވަރުން، اللَّه އީ، މޮޅަށް އައްސަވާވޮޑިގެންވާ، މޮޅަށް ބައްލަވާވޮޑިގެންވާ ރަސްކަލާނގެއެވެ.أَلَمْ تَرَ أَنَّ اللَّهَ يُولِجُ اللَّيْلَ فِي النَّهَارِ وَيُولِجُ النَّهَارَ فِي اللَّيْلِ وَسَخَّرَ الشَّمْسَ وَالْقَمَرَ كُلٌّ يَجْرِي إِلَىٰ أَجَلٍ مُّسَمًّى وَأَنَّ اللَّهَ بِمَا تَعْمَلُونَ خَبِيرٌ ( 29 ) ހަމަކަށަވަރުން، ދުވާލުގެ ތެރެޔަށް ރޭގަނޑު ވައްދަވައި އަދި ރޭގަނޑުގެ ތެރެޔަށް ދުވާލު ވައްދަވައި އަދި އިރާއި ހަނދު، خدمة ތެރި ކުރެއްވީ، اللَّه ކަން ތިބާޔަކަށް ނޭނގޭހެއްޔެވެ؟ (އެއިން) ކޮންމެ އެއްޗެއް ކަނޑައަޅުއްވާފައިވާ މުއްދަތަކަށް ހިނގަހިނގާ ހުރެތެވެ. އަދި ހަމަކަށަވަރުން، اللَّه އީ، ތިޔަބައިމީހުން ކުރާ عمل ތައް މޮޅަށް ދެނެވޮޑިގެންވާ ރަސްކަލާނގެއެވެ.ذَٰلِكَ بِأَنَّ اللَّهَ هُوَ الْحَقُّ وَأَنَّ مَا يَدْعُونَ مِن دُونِهِ الْبَاطِلُ وَأَنَّ اللَّهَ هُوَ الْعَلِيُّ الْكَبِيرُ ( 30 ) އެހެނީ ހަމަކަށަވަރުން، اللَّه އީ، حق ވަންތަ ރަސްކަލާނގެއެވެ. އަދި ހަމަކަށަވަރުން، އެކަލާނގެ ފިޔަވައި އެއުރެން އަޅުކަންކުރާ ތަކެއްޗަކީ، باطل ތަކެއްޗެވެ. އަދި ހަމަކަށަވަރުން، اللَّه އީ، އެންމެ މަތިވެރި، އެންމެ عظمة ތެރި ރަސްކަލާނގެއެވެ.أَلَمْ تَرَ أَنَّ الْفُلْكَ تَجْرِي فِي الْبَحْرِ بِنِعْمَتِ اللَّهِ لِيُرِيَكُم مِّنْ آيَاتِهِ ۚ إِنَّ فِي ذَٰلِكَ لَآيَاتٍ لِّكُلِّ صَبَّارٍ شَكُورٍ ( 31 ) ތިޔަބައިމީހުންނަށް އެކަލާނގެ آية ތައް ދެއްކެވުމަށްޓަކައި، ހަމަކަށަވަރުން، اللَّه ގެ نعمة ން ކަނޑުގައި ނާފަހަރު ދުވާތީ، ތިބާޔަކަށް ނުފެނޭހެއްޔެވެ؟ ހަމަކަށަވަރުން، ކެތްތެރިކަން ބޮޑު، شكر ވެރިވުން ބޮޑު، ކޮންމެ މީހަކަށް އެކަމުގައި ހެކިތަކެއްވާކަން ކަށަވަރެވެ.وَإِذَا غَشِيَهُم مَّوْجٌ كَالظُّلَلِ دَعَوُا اللَّهَ مُخْلِصِينَ لَهُ الدِّينَ فَلَمَّا نَجَّاهُمْ إِلَى الْبَرِّ فَمِنْهُم مُّقْتَصِدٌ ۚ وَمَا يَجْحَدُ بِآيَاتِنَا إِلَّا كُلُّ خَتَّارٍ كَفُورٍ ( 32 ) އަދި ހިޔާއަޅާ ފަރުބަދަތައްފަދަ ރާޅުތައް، އެއުރެން ވަށައިލައިފިނަމަ، އެކަލާނގެއަށް إيمان ކަން خالص ކުރާ حال ގައި، اللَّه އަށް އެބައިމީހުން دعاء ކުރާނެތެވެ. އަދި އެކަލާނގެ، އެއުރެން ސަލާމަތްކުރައްވައި އެއްގަމަށް ގެންދަވައިފިހިނދު، ފަހެ، އެއުރެންގެ ތެރެއިން މެދުމިނު މީހުން ވެއެވެ. (އަދި ދެކޮޅުހަދާ މީހުންވެސް ވެއެވެ.) އަދި ކޮންމެ خيانة ތެރި كافر އަކު މެނުވީ، ތިމަންރަސްކަލާނގެ آية ތަކަށް ދެކޮޅެއް ނަހަދާނެތެވެ.يَا أَيُّهَا النَّاسُ اتَّقُوا رَبَّكُمْ وَاخْشَوْا يَوْمًا لَّا يَجْزِي وَالِدٌ عَن وَلَدِهِ وَلَا مَوْلُودٌ هُوَ جَازٍ عَن وَالِدِهِ شَيْئًا ۚ إِنَّ وَعْدَ اللَّهِ حَقٌّ ۖ فَلَا تَغُرَّنَّكُمُ الْحَيَاةُ الدُّنْيَا وَلَا يَغُرَّنَّكُم بِاللَّهِ الْغَرُورُ ( 33 ) އޭ މީސްތަކުންނޭވެ! ތިޔަބައިމީހުންގެ ވެރިރަސްކަލާނގެއަށް ތިޔަބައިމީހުން تقوى ވެރިވާށެވެ! އަދި އެދުވަހުގައި ބަފަޔަކަށް ދަރިޔެއްގެ މަތިން ކަމެއް ފުއްދައެއް ނުދެވޭނޭ، އަދި ދަރިޔަކަށްވެސް ބަފަޔަކަށް ކަމެއް ފުއްދައެއް ނުދެވޭނޭ ދުވަހަކަށް ތިޔަބައިމީހުން ބިރުވެތިވާށެވެ! ހަމަކަށަވަރުން، اللَّه ގެ وعد ފުޅަކީ، حق ތެދެވެ. ފަހެ، ދުނިޔޭގެ ދިރިއުޅުން ތިޔަބައިމީހުން ހެއްލުންތެރިކުރިޔަ ނުދޭހުށިކަމެވެ! އަދި މަކަރުވެރި شيطان އާ، ތިޔަބައިމީހުން اللَّه އާމެދު ހެއްލުންތެރިކުރިޔަ ނުދޭހުށިކަމެވެ!إِنَّ اللَّهَ عِندَهُ عِلْمُ السَّاعَةِ وَيُنَزِّلُ الْغَيْثَ وَيَعْلَمُ مَا فِي الْأَرْحَامِ ۖ وَمَا تَدْرِي نَفْسٌ مَّاذَا تَكْسِبُ غَدًا ۖ وَمَا تَدْرِي نَفْسٌ بِأَيِّ أَرْضٍ تَمُوتُ ۚ إِنَّ اللَّهَ عَلِيمٌ خَبِيرٌ ( 34 ) ހަމަކަށަވަރުން، قيامة ވުމުގެ ވަގުތު ދެނެވޮޑިގަތުން ވަނީ، اللَّه ގެ حضرة ގައެވެ. އަދި އެކަލާނގެ ވާރޭ ވެއްސަވަތެވެ. އަދި رحِم ތަކުގައިވާ ތަކެތި އެކަލާނގެ ދެނެވޮޑިގެންވެތެވެ. އަދި އެއްވެސް نفس އަކަށް، އެ نفس އެއް މާދަމާ ހޯދައިގަންނާނީ ކޮންކަމެއްކަމެއް ނޭނގޭނެތެވެ. އަދި އެއްވެސް نفس އަކަށް އެ نفس އެއް މަރުވާނީ ކޮންބިމެއްގައި ކަމެއް ނޭނގޭނެތެވެ. ހަމަކަށަވަރުން، اللَّه އީ، މޮޅަށް ދެނެވޮޑިގެންވާ، خبير ވަންތަ ރަސްކަލާނގެއެވެ. Share\nން ހު ބަ ހި ވެ ދExplanation of the Last Tenth of the Quran Followed By Rulings that Concern Every MuslimExplanation of the Last Tenth of the Quran Followed By Rulings that Concern Every Muslimން ހު ބަ ހި ވެ ދExplanation of the Last Tenth of the Quran Followed By Rulings that Concern Every Muslim


Paree fengandu himeneyhen hahddhunmatheege6sarahahddheh himaayaiy koffi - One Online\nޕަރީ ފެންގަނޑު --- ވަން ފޮޓޯ: އަފާފް ރަމީޒް\nޕަރީ ފެންގަނޑު ހިމެނޭހެން ހައްދުންމަތީގެ ހަ ސަރަހައްދެއް ހިމާޔަތްކޮށްފި\nހައްދުންމަތީ ގަމުގައި އޮތް ޕަރީ ފެންގަނޑު ހިމެނޭހެން އެ އަތޮޅުގެ ހަ ސަރަހައްދެއް ހިމާޔަތްކޮށްފިއެވެ.\nއެ ހަ ސަރަހައްދު ހިމާޔަތްކޮށްފައި މިވަނީ އެ ސަރަހައްދުތައް ހިމާޔަތްކުރުމަށް މިދިޔަ އަންގާރަ ދުވަހު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ނިންމެވުމާ ގުޅިގެންނެވެ.\nލ. އަތޮޅުން ހިމާޔަތް ކުރި6ސަރަހައްދުގެ ތަފްސީލާއި އެ ސަރަހައްދުތައް ހިމާޔަތް ކުރި ސަބަބުތައް ތިރީގައި އެވަނީއެވެ.\nގަމު ބޮޑު ފެންގަނޑު ސަރަހައްދު\nގަމު ބޮޑު ފެންގަނޑަކީ ކުޑަ ހިންނައިގެ އިރުމަތީ ފަރާތުގައި އޮންނަ "ރަން" ކުލައިގެ ފެންގަނޑެކެވެ. މިތަނަށް ޕަރީ ފެންގަނޑު ނުވަތަ ނަރަކަ ފެންގަނޑުވެސް ކިޔައެވެ. ރަށުގެ ތާރީހާ ގުޅިފައިވާ އެ ފެންގަނޑާ ގުޅިގެން އެކިއެކި ފުލޯކު ވާހަކަތައްވެސް ދެކެވެއެވެ. މި ފެންގަނޑުގައި ކުޅިފާ ޗަސްބިމުގައި ހެދޭ ބާވަތްތަކުގެ ގަހެއް ކަމަށްވާ ރަނޑޫ ގިނަ އަދަދަކަށް ހެދިފައިވެއެވެ. މި މާހައުލަކީ ރާއްޖޭގައި ހިމާޔަތްކޮށްފައިވާ ދޫންޏާއި ހިޖުރަކުރާ ދޫނިތަކުގެ ރައްކާތެރިކަން ކަށަވަރު ކުރުމަށް މުހިއްމު މާހައުލެކެވެ. މީގެ އިތުރުން މި މާހައުލުގައި ދަނޑިފުޅު ދޫނި ވިހައި އާލާވާކަމަށް ރެކޯޑް ކުރެވިފައިވެއެވެ. އަދި ކުޅިފާ ޗަސްބިން ސަރަހައްދަކީ ރަށުގެ ފެން ފަށަލަ ތާޒާކޮށްދޭ އަދި ރަށުގައި ފެންބޮޑުވުމުގެ ފުރުސަތު ކުޑަކޮށް ދިނުމަށް މުހިންމު ދައުރެއް އަދާކުރާ ސަރަހައްދެކެވެ. ހަމައެއާއެކު ދުނިޔެ ހޫނުވުން ކުޑަކޮށްދިނުމަށް ކާބަންޑައިއޮކްސައިޑް ރައްކާތެރިކޮށް ހިފަހައްޓާ "ކާބަން" ސިންކް ތަކެކެވެ. ލ. ގަމު ބޮޑުފެންގަނޑު ސަރަހައްދު ހިމާޔަތްކޮށްފައިވަނީ ގުދުރަތީ އަދި ތަބީއީ ގޮތުގައި ރައްކާތެރިކޮށް ދަމަހައްޓައި ގިންތީގެ ހަތް ވަނަ ގިންތި "ޕްރޮޖެކްޓެޑް އޭރިއާ ވިތު ސަސްޓެއިނަބަލް ޔޫޒް" (ދެމެހެއްޓެނިވި ގޮތެއްގައި ބޭނުން ކުރެވޭ ހިމާޔަތްކުރެވިފައިވާ ސަރަހައްދު)ގެ ގޮތުގައެވެ.\nލ. މާބައިދޫ ކޯރު އަދި ފުށި ކަނޑު ސަރަހައްދު\nޒޯން 1 - މާބައިދޫ ކޯރު ސަރަހައްދުގެ\nލ. މާބައިދޫގެ އުތުރުކޮޅުގައި އޮންނަ މާބައިދޫ ކޯރު ސަރަހައްދަކީ މޫދާއި ގުޅިފައިވާ ލޮނު ފެނުގެ ކުޅިއެކެވެ. މިއީ މޫދާއި ގުޅިފައިވާ ކުޅިއެއްކަމުން ފަރުގެ ދިރުންތައް ވިހާ އާލާވާ ނާސަރީއެއްގެ ދައުރު އަދާކުރެއެވެ. ކުޅިފާ ޗަސްބިމުގައި ހެދޭ ގަސްގަހާގެހީގެ ތެރެއިން ރަނޑޫ (Red Mangrov | Rhizophora mucronata)، އަދި ކަރަމަނަ (Yellow Mangrove | Ceriops tagal) ހުރިކަމަށް ރެކޯޑް ކުރެވިފައިވެއެވެ. މި ޒޯންގައި ހިމެނޭ މޫދުވިއަކީވެސް ވެލާ ކަހަނބުގެ ކާނާ ފޯރުކޮށްދޭ، އެތަކެތީގެ ދިރިހުރުމަށް މުހިއްމު ސަރަހައްދެކެވެ. ރަށުގެ ވަށައިގެންވާ ފަރާއި މޫދުވަނަ ސަރަހައްދުން ހަ ބާވަތެއްގެ މޫދު ވިނައާއި 86 ބާވަތެއްގެ ފަރުމަސް ފެނިފައިވާކަމަށް ރެކޯޑް ކޮށްފައިވެއެވެ. މީގެ އިތުރުން، ކުޅިފާ ޗަސްބިން ސަރަހައްދަކީ ރަށުގެ ފެންފަށަލަ ތާޒާކޮށްދޭ، ރަށްގިރުމުން ސަލާމަތްކޮށްދޭ އަދި ރަށުގައި ފެންބޮޑުވުމުގެ ފުރުސަތު ކުޑަކޮށްދިނުމަށް މުހިންމު ދައުރެއް އަދާކުރާ ސަރަހައްދެކެވެ. އަދި ދުނިޔެ ހޫނުވުން ކުޑަކޮށްދިނުމަށް ކާބަންޑައިއޮކްސައިޑް ރައްކާތެރިކޮށް ހިފަހައްޓާ "ކާން" ސިންކް ތަކެކެވެ. މާބައިދޫ ކޯރު ސަރަހައްދު ހިމާޔަތްކޮށްފައިވަނީ ގުދުރަތީ އަދި ތަބީއީގޮތުގައި ރައްކައުތެރިކޮށް ދަމަހައްޓާ ގިންތީގެ ހަތް ވަނަ ގިންތި "ޕްރޮޓެކްޓެޑް އޭރިއާ ވިތު ސަސްޓެއިނަބަލް ޔޫޒް (ދެމެހެއްޓެނިވި ގޮތެއްގައި ބޭނުންކުރެވޭ ހިމާޔަތްކޮށްފައިވާ ސަރަހައްދު)ގެ ގޮތުގައެވެ.\nޒޯން2- ފުށި ކަނޑު ސަރަހައްދު\nށ. ފުށިކަނޑަކީ ހައްދުންމަތީގެ އިރުއުތުރު ބިތުގައިވާ ކަނޑުއޮޅިއެކެވެ. މި ކަނޑުއޮޅި އަކީ ދިރޭތަކެތީގެ ނަސްލުތަކުން މުއްސަނދި، ފަރުގެ ދިރުންތައް ވިހައި އާލާވުމަށް ބޭނުންކުރާ ޑައިވަރުންގެ މެދުގައި މަގުބޫލު ސަރަހައްދެކެވެ. ބައިނަލްއަގުވާމީ ގޮތުން ނެތިދިޔުމުގެ ބިރުހީވެފައިވާ، ރާއްޖޭގައި ހިމާޔަތްކޮށްފައިވާ ދިރުންތަކުގެ ތެރެއިން، ވެލާ، ކަހަނބާއި އެންމަނޑީގެ އިތުރުން އެކި ބާވަތްތަކުގެ މިޔަރު އެ ސަރަހައްދުން ފެންނަ ކަމަށް ރެކޯޑް ކޮށްފައިވެއެވެ. ފުށި ކަނޑު ސަރަހައްދު ހިމާޔަތްކުރެވިފައިވަނީ ގުދުރަތީ އަދި ތަބީއީ ގޮތުގައި ރައްކައުތެރިކޮށް ދަމަހައްޓާ ގިންތީގެ ހަ ވަނަ ގިންތި "ސްޕީސިސް ހެބިޓެޓް މެނޭޖްމަންޓް އޭރިއާ" އެއްގެ ގޮތުގައެވެ.\nޒޯން3- ކަނުހުރާ އަދި ފުށިރަށް\nމި ރަށަކީ އައިންމަތީ ދޫނި، ނިދުމަށާއި ވިހާ އާލާވުމަށް ބޭނުންކުރާ ސަރަހައްދެކެވެ. ކަނުހުރާ އަދި ފުށިރަށް ހިމާޔަތްކުރެވިފައިވަނީ ގުދުރަތީ އަދި ތަބީއީގޮތުގައި ރައްކައުތެރިކޮށް ދަމަހައްޓާ ގިންތީގެ ހަތް ވަނަ ގިންތި، ދެމެހެއްޓެނިވި ބޭނުންކުރެވޭ ހިމާޔަތްކޮށްފައިވާ ސަރަހައްދުގެ ގޮތުގައެވެ.\nލ. ބޮޑު ފިނޮޅު އަދި ވަޑިނޮޅު ކަނޑުއޮޅި ސަރަހައްދު\nލ. ވަޑިނޮޅު ކަނޑުއޮޅިއަކީ ހައްދުންމަތީގެ ހުޅަނގު އުތުރު ބިތުގައިވާ ކަނޑުއޮޅިއެކެވެ. މި ކަނޑުއޮޅިއަކީ ދިރޭތަކެތީގެ ނަސްލުތަކުން މުއްސަނދި ޑައިވަރުންގެ މެދުގައި މަގުބޫލު ސަރަހައްދެކެވެ. މި ސަރަހައްދަކީ ފާނައާއި މާހުޅުނބުލަނޑާ ވިހާ އާލާވުމަށް ބޭނުންކުރާ ސަރަހައްދެކެވެ. މި ސަރަހައްދުގައިވާ ބޮޑު ފިނޮޅަކީ އައިންމަތީ ދޫނި، ނިދުމަށާއި ވިހާ އާލާވުމަށް ބޭނުންކުރާ ސަރަހައްދެކެވެ. ބޮޑު ފިނޮޅު އަދި ވަޑިނޮޅު ކަނޑުއޮޅި ސަރަހައްދު ހިމާޔަތްކުރެވިފައިވަނީ ގުދުރަތީ އަދި ތަބީއީ ގޮތުގައި ރައްކައުތެރިކޮށް ދަމަހައްޓާ ގިންތީގެ ހަތްވަނަ ގިންތި "ޕްރޮޓެކްޓެޑް އޭރިއާ ވިތު ސަސްޓެއިނަބަލް ޔޫޒް (ދެމެހެއްޓެނިވި ގޮތެއްގައި ބޭނުންކުރެވޭ ޙިމާޔަތްކޮށްފައިވާ ސަރަހައްދު) ގެ ގޮތުގައެވެ.\nލ. ގާދޫ ރަށުގެ ވެލާ އަރާ ސަރަހައްދާއި، ޗަސްބިމާއި، ވަށައިގެންވާ ފަރާއި ފަޅު އަދި މޫދުވަނަ ސަރަހައްދު\nލ.ގާދޫ އަކީ 2016 ވަނަ އަހަރު ފަޅުރަށެއްގެ ގޮތުގައި ކަނޑައަޅާފައިވާ، އޭގެ ކުރިން މީހުން ދިރިއުޅުނު ރަށެކެވެ.\nދެކުނު ފަރާތާއި ހުޅަނގު ފަރާތުގެ ގޮނޑުދޮށް: މި ސަރަހައްދަކީ ދިވެހިރާއްޖޭގައި ވެލާ ބިސްއަޅާ، ވިހާ އާލާވާކަމަށް ޒަމާނުންސުރެ ފާހަގަކޮށްލެވޭ ސަރަހައްދެކެވެ. މިގޮތުން މި ސަރަހައްދުގައި އެންމެ ގިނައިން ބިސް އަޅާކަމަށް ރެކޯޑް ކުރެވިފައިވަނީ ކަހަނބު (Hawksbill turtles / Eretmochelys imbricate) އާއި ވެލާ (Green turtle / Chelonia mydas) އެވެ. މި ދެ ބާވަތުގެ ވެލާ ކަހަނބަކީވެސް ދިވެހިރާއްޖޭގައި ތިމާވެށީގެ ގާނޫނުގެ ދަށުން ހިމާޔަތްކޮށްފައިވާ، އަދި ދުނިޔޭގެ ފެންވަރުގައި ނެތި ދިޔުމުގެ ހީވެފައިވާ ދެ ބާވަތެވެ.\nރަށުގެ ވަށައިގެންވާ މޫދު ވިނައާއި ފަރުގެ ސަރަހައްދު: މިއީ ވެލާ ކަހަނބުގެ ކާނާ ފޯރުކޮށްދޭ، އެތަކެތީގެ ދިރިހުރުމަށް މުހިންމު ސަރަހައްދެކެވެ. މީގެ އިތުރުން މޫދު ވިނައަކީ ފަރުމަހުގެ ދިރުންތައް އާލާވުމަށް ބޭނުންކުރާ މާހައުލެކެވެ. އަދި ދުނިޔެ ހޫނުވުން ކުޑަކޮށްދިނުމަށް ކާބަން ރައްކާކުރާ ކާބަން ސިންކް" އެކެވެ. ރަށުގެ ވަށައިގެންވާ މޫދުވަނަ ސަރަހައްދުން ހަ ބާވަތެއްގެ މޫދު ވިނައާއި 91 ބާވަތެއްގެ ފަރުމަސް ފެނިފައިވާކަމަށް ރެކޯޑް ކޮށްފައިވެއެވެ.\nކުޅިފާ ޗަސްބިން: މި ކުޅިއަކީ ރަށުގެ އިރުމަތީ ފަރާތުގައިވާ ޗަސްބިން ސަރަހައްދުގައިވާ މީރު ފެން ކުޅިއެކެވެ. މި މާހައުލަކީ، މި ސަރަހައްދަށް ޒިޔާރަތްކުރާ މޫސުމީ ދޫންޏާއި ހިމާޔަތްކޮށްފައިވާ ދޫނީގެ މާހައުލުތައް ދެމެހެއްޓުމަށްޓަކައި މުހިއްމު މާހައުލެކެވެ. ލ. ގާދޫ ރަށުގެ ވެލާ އަރާ ސަރަހައްދާއި ޗަސްބިމާއި ވަށައިގެންވާ ފަރާއި ފަޅު އަދި މޫދުވަނަ ސަރަހައްދު ހިމާޔަތްކުރެވިފައިވަނީ ގުދުރަތީ އަދި ތަބީއީ ގޮތުގައި ރައްކައުތެރިކޮށް ދަމަހައްޓާ ގިންތީގެ ހަ ވަނަ ގިންތި ސްޕީސިސް ހެބިޓެޓް އެއްގެ ގޮތުގައެވެ.\nލ. ގާދޫ - ހިތަދޫ ކަނޑު ސަރަހައްދު\nހައްދުންމަތީގެ ދެކުނު ބިތުގައި، ގާދޫ އަދި ހިތަދޫގެ މެދަށް ވާގޮތަށް އޮންނަ ގާދޫ-ހިތަދޫ ކަނޑަކީ ދިރޭތަކެތީގެ ނަސްލުތަކުން މުއްސަނދި ސަރަހައްދެކެވެ. މި ސަރަހައްދަކީ ފަރުމަހުގެ ބާވަތްތައް ބިސް ދޫކޮށް ވިހާ އާލާވާކަމަށް ރިކޯޑް ކޮށްފައިވާ ސަރަހައްދެކެވެ. ސަރަހައްދުން ފެންނަ މުހިއްމު ދިރުންތަކުގެ ތެރޭގައި ދިވެހިރާއްޖޭގައި ހިމާޔަތްކޮށްފައިވާ ވެލާ ކަހަނބު ބާވަތްތަކުގެ ވެލާ ( Green turtles / Chelonia mydas ) އާއި ކަހަނބު ( Hawksbill turtles / Eretmochelys imbricate ) އިތުރުން، އެންމަޑި (Reef Manta Rays / Mobula Alfredi)، މާހުޅުނބު ލަނޑާ ( Napolean Wrasse / Cheilinus undulates) ހިމެނެއެވެ. އަދި މީގެ އިތުރުން ތަފާތު ބާވަތްތަކުގެ މިޔަރާއި، ފެހުރިހި، އަދި މަނޑި މި ސަރަހައްދުން ފެންނަކަމަށް ކުރެވިފައިވެއެވެ. ލ. ގާދޫ ހިތަދޫ ކަނޑު ސަރަހައްދު ހިމާޔަތްކުރެވިފައިވަނީ ޤުދުރަތީ އަދި ޠަބީޢީގޮތުގައި ރައްކައުތެރިކޮށް ދަމަހައްޓާ ގިންތީގެ ހަ ވަނަ ގިންތި 'ސްޕީސިސް ހެބިޓެޓް މެނޭޖްމަންޓް އޭރިއާ" އެއްގެ ގޮތުގައެވެ.\nލ. ހިތަދޫ ކުޅިއާއި ވަށައިގެންވާ މޫދު ސަރަހައްދު\nލ. ހިތަދޫ ކުޅި ސަރަހައްދަކީ ހިތަދޫގެ ހުޅަނގު ދެކުނުގައި އޮންނަ މޫދާއި ގުޅިފައިވާ ލޮނު ފެނުގެ ކުޅިއެކެވެ. މިއީ މޫދާއި ގުޅިފައިވާ ކުޅިއެއްކަމުން ފަރުގެ ދިރުންތައް ވިހާ އާލާވާ ނާސަރީއެއްގެ ދައުރުއަދާކުރެއެވެ. ކުޅިފާ ޗަސްބިމުގައި ހެދޭ ގަސްގަހާގެހީގެ ތެރެއިން ރަނޑޫ، ކަރަމަނަ އަދި ބުރެވި ހުރިކަމަށް ރެކޯޑް ކުރެވިފައިވެއެވެ. މީގެ އިތުރުން، ކުޅި ފާ ޗަސްބިން ސަރަހައްދަކީ ރަށުގެ ފެންފަށަލަ ތާޒާކޮށްދޭ، ރަށްގިރުމުން ސަލާމަތްކޮށްދޭ ތިކޮށްދޭ އަދި ރަށުގައި ފެންބޮޑުވުމުގެ ފުރުސަތު ކުޑަކޮށް ދިނުމަށް މުހިއްމު ދައުރެއް އަދާކުރާ ސަރަހައްދެކެވެ. އަދި ދުނިޔެ ހޫނުވުން ކުޑަކޮށްދިނުމަށް ކާބަންޑައިއޮކްސައިޑް ރައްކާތެރިކޮށް ހިފަހައްޓާ މެޓާ ކާބަން ސިންކް" ތަކެކެވެ. ހިތަދޫ ކުޅިއާއި ވަށައިގެންވާ މޫދު ސަރަހައްދު ހިމާޔަތްކުރެވިފައިވަނީ ގުދުރަތީ އަދި ތަބީއީގޮތުގައި ދަމަހައްޓާ ގިންތީގެ ހަތް ވަނަ ގިންތި "ޕްރޮޓެކްޓެޑް އޭރިއާ ވިތު ސަސްޓެއިނަބަލް ގިނަބަލް ޔޫޒް (ދެމެހެއްޓެނިވި ބޭނުންކުރުމަށް ހިމާޔަތް ސަރަހައްދު) ގެ ގޮތުގައެވެ.\nލ. އަތޮޅަކީ ތިމާވެށީގެ ގޮތުން ހާއްސަ ސިފަތަކެއް ލިބިގެންވާ "ހޯޕް ސްޕޮޓް" އެއްގެ ގޮތުގައި ގްލޯބަލް ކޯލިޝަނެއް ކަމަށްވާ މިޝަން ބްލޫ އިން 2021 ވަނަ އަހަރު ފާހަގަކޮށްފައިވާ އަތޮޅެކެވެ.\nރާއްޖޭގެ ކޮންމެ އަތޮޅެއްގައި މަދުވެގެން އެއް ރަށާއި އެއް ފަރާއި އެއް ކަނޑޫފާ ރައްކާތެރިކުރުމަށް ސަރުކާރުން ވެފައިވާ ވައުދުގެ ދަށުން، މި މަސައްކަތުގެ ފުރަތަމަ ފިޔަވަހީގެ ދަށުން ތިލަދުންމަތީގެ (ހއ، ހދ، ށ އަދި ނ އަތޮޅުގެ) 14 ސަރަހައްދަކާއި އައްޑޫ ސިޓީގެ ހަތަރު ސަރަހައްދަކާއި ފުވައްމުލަކު ސިޓީގެ ސަރަހައްދަކާއި ފާދިއްޕޮޅުގެ ފަސް ސަރަހައްދެއް (ޖުމުލަ 14،423 ހެކްޓަރު) މިހާތަނަށް މި ސަރުކާރުން ވަނީ ހިމާޔަތްކޮށްފައެވެ.\nގުޅޭ ޓެގު ލ. އަތޮޅު މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް އާދަކާދަ އާއި ސަގާފަތް


Dhidhdhoo, Rasdhoo, Meedhoo, Maamendhoo, adhi rathafandhoo ice plant ebbas vumugai June mahu soi kureveyne - One Online\n11 އޭޕްރީލް 2022 މިނިސްޓާ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗާ ޑޮކްޓާ ހުސައިން ރަޝީދު ހަސަން، ރައްޔިތުންގެ މަޖިލީހުގެ ޖަލްސާގައި މެންބަރުންގެ ސުވާލުތަކަށް، ޖަވާބު ދެއްވަނީ --- ފޮޓޯ: މަޖިލިސް އިދާރާ\nދިއްދޫ، ރަސްދޫ، މީދޫ، މާމެންދޫ، އަދި ރަތަފަންދޫ އައިސްޕްލާންޓް އެއްބަސް ވުމުގައި ޖޫންމަހު ސޮއިކުރެވޭނެ\nހއ. ދިއްދޫ އާއި އއ.ރަސްދޫ އާއި ދ.މީދޫގެ އިތުރުން ލ.މާމެންދޫ އާއި ގދ. ރަތަފަންދޫގައި އައިސްޕްލާންޓް ގާއިމް ކުރުމުގެ އެއްބަސްވުމުގައި ޖޫންމަހު ސޮއިކުރެވޭވަރުވާނެ ކަމަށް ލަފާ ކުރެއްވޭކަމަށް ފިޝަރީޒް މިިސްޓަރު ޑރ. ހުސައިން ރަޝީދު ހަސަން ވިދާޅުވެއްޖެއެވެ.\nމިނިސްޓަރު މިހެން ވިދާޅުވީ ރައްޔިތުންގެ މަޖިލީހުގެ މިއަދުގެ ޖަލްސާގައި، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވެވަޑައިގެންފައިވާ ވައުދުފުޅުގެ ދަށުން ދިއްދޫގައި، ބަހައްޓަން ހަމަޖެހިފައިވާ އައިސްޕްލާންޓްގެ މަސައްކަތް ގޮސްފައިވާ ހިސާބެއް އޮޅުން ފިލުވުމަށް ދިއްދޫ ދާއިރާގެ މެންބަރު އަބުދުﷲ ވަހީދު ކުރެއްވި ސުވާލަށް ޖަވާބު ދެއްވަމުންނެވެ.\nމިނިސްޓަރު ވިދާޅުވީ، ދިއްދޫގައި 25 ޓަނުގެ އައިސްޕްލާންޓެއް ގާއިމް ކުރުމުގެ މަސައްކަތަކީ، ސައުދީ ފަންޑުގެ އެހީގައި ކުރިއަށްގެންދާ މަޝްރޫއެއް ކަމަށެވެ.\nއެމަސައްކަތަށް،9ސެޕްޓެމްބަރު 2021 ގައި އިންޓަނޭޝަން ބިޑިންއަށް ފިނޭސް މިނިސްޓްރީން ހުޅުވައިލި ނަމަވެސް، ޓެންޑާ ގެމުއްދަތު 21 އޮކްޓޫބަރަށް ހަމަވާީއިރު، ބިޑަހުށަހެޅީ އެންމެ ފަރާތަކުން ކަމަށެވެ. އަދި އެފަރާތަކީ ބިޑު ހުށަހެޅުމުގެ ކުރިން ރަޖިސްޓްރީ ކުރުން ލާޒިމް ކޮސްފައިވާގޮތަށް ރަޖިސްޓްރީ ކޮށްފައިވާ ފަރާތެއް ނޫންކަމުން، އެފަރާތް ޑިސްކޮލިވެފައިވާކަމަށްވެސް ވިދާޅުވިއެވެ.\nމިނިސްޓަރު ވިދާޅުވީ، އެކި ފަރާތްތަކަށް ބިޑް ހުށަހެޅުމުގައި ދަތިތަކެއް ފާހަގަވި ކަމަށާއި، އޭގެ ތެރެއިން އެންމެ މުހިއްމު ކަމެއްގެ ގޮތުގައި ފާހަގަވަނީ، އައިސްޕްލާންޓްގެ މަސައްކަތަކަށް ހަމަސްދުވަހުގެ މުއްދަތެއް ދޭއިރު، ކަނޑުމަގުން ބޭރުން ތަކެތި ގެނައުމަށް ދަތިވެފައިވުން ކަމަށެވެ. ދެވަނަ ކަމަކީ ފައިނޭންޝަލީ އެލިޖިބިލިޓީ، ކްރައިޓީރިއާ މަތިވުން ކަމަށާއި، އެކަމުގެ ސަބަބުން ދިވެހި ގިނަ ކުންފުނިތަކެއް ޑިސްކޮލިފައިވާ ކަމަށްވެސް ވިދާޅުވިއެވެ.\nއެހެންކަމުން އެ މަސައްކަތަށް ދެވަނަ ފަހަރަށް ބީލަން ހުޅުވއިލުމަށްޓަކައި ބީލަން ކަރުދާހަށް ބަދަލުތަކެއް ގެނައުމަށް ނިންމައި، މިއަހަރު ފެބްރުއަރީ މަހުގެ ހައެއްގައި، ކުވެއިތު ފަންޑަށް ހުށަހެޅި ކަމަށެވެ.\nއެ ހުށަހެޅުމުގައި އައިސްޕްލާންޓް ގާއިމް ކުރުމުގެ މުއްދަތު ހަ މަސްދުވަހުން އަށްމަސްދުވަހަށް އިތުރު ކުރަން ހުށަހަޅާފައިވާ ކަމަށްވެސް ވިދާޅުވިއެވެ. އެއާއެކު ގެނައި އިތުރު ބަދަލުތައް ގެނައުމަށް ސަރުކާރުން ހުށަހެޅި ގޮތް ސައުދީފަންޑު، ރަސްމީކޮށް ގަބޫލުކުރިކަން އެންގީ ހުސްވި މާޗްމަހުގެ 21 ގައި ކަމަށްވެސް ވިދާޅުވިއެވެ. އެއާއެކު އެ ބަދަލުތައް ކަރުދާހުގައި ހިމެނުމަށް ފިނޭންސް މިނިސްޓްރީން، ފިޝަރީޒް މިނިސްޓްރީއަށް އެންގީ، މާޗް 23 ގައި ކަމަށާއި، ކަރުދާހަށް އެ ބަދަލުގެނެސް މިމަހު ހަތަރެއްގައި، ފިނޭންސަށް ފޮނުވުމުން ދެވަނަ ފަހަރަށް ބީލަން ކުރުމަށް ސައުދީ ފަންޑުގެ ނޯ އޮބްޖެކްޝަން ހޯދުމަށް އޭޕްރީލް ފަހެއްގައި އެފަރާތަށް ފޮނުވާފައިވާ ކަމަށްވެސް ވިދާޅުވިއެވެ.\nމިނިސްޓަރު ވިދާޅުވީ، ނޯއޮބްޖެކްޝަން އޭޕްރީލްމަހުގެ ތިންވަނަ ހަފުތާގައި ލިބޭނެކަމަށް އަންދާޒާ ކުރެވޭ ކަމަށެވެ. އެއަށްފަހު ހަފުތާގެ ތެރޭގައި ބީލަމަށް އަލުން ހުޅުވައިލާނެ ކަމަށާއި، އެކަމަށް މަސްދުވަހުގެ މުއްދަތު ދޭން ހަމަޖެހިފައިވާއިރު ބީލަންތައް ލިބި، ބީލަން ހުޅުވޭނީ މެއިމަހުގެ ފަހު ހަފްތާގައި ކަމަށްވެސް ވިދާޅުވިއެވެ.\nބޭނުންވާ އަދަދަށް ސައްހަ ބީލަން ހުށަހަޅާފައިވާނަމަ، ބީލަންތަކުގެ އިވެލުއޭޝަން މަދުވެގެން 15 ދުވަސް ނަގާނެ ކަމަށާއި، އެހެން ކަމުން އެއްބަސްވުމުގައި ސޮއިކުރެވޭނެ ކަމަށް ބެލެވެނީ ޖޫންމަމުގެ ދެވަނަ ހަފްތާގައި ކަމަށްވެސް މިނިސްޓަރު ވިދާޅުވިއެވެ. އެހެންކަމުން އެއްބަސްވުމުގައި ސޮއިކުރާތާ، އަށްމަސްދުވަހަށް ވިސްނާއިރު، މާޗްމަސްތެރޭގައި ޕްލާންޓްގެ މަސައްކަތް ނިމޭނެކަމަށް ބެލެވޭކަމަށްވެސް ވިދާޅުވިއެވެ.\nމިނިސްޓަރު ވިދާޅުވީ، ދިއްދޫގެ އިތުރުން، އއ.ރަސްދޫ އާއި ދ.މީދޫ އާއި ލ.މާމެންދޫ އާއި ގދ. ރަތަފަންދޫ ގެ މަސައްކަތްވެސް އޮތީ ހަމަ އެގޮތަށް ކަމަށެވެ.\nގުޅޭ ޓެގު ރައްޔިތުންގެ މަޖިލިސް މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ މަސްވެރިކަން މަސްވެރިން


އާރު.އައި.އެކްސް(ރިޒް) ކުންފުނީގެ މައްޗަށް ތުހުމަތުކުރެވޭ ހިއުމަން ޓްރެފިކިންގެ މައްސަލަ ފުލުހުން ދަނީ ތަހުގީގު ކުރަމުން\nހޯމަ ،6 ޖުލައި 2020 / 12:16\nބ. ބޮޑުފިނޮޅުގައި ރިސޯޓެއް ތަރައްގީ ކުރުމުގެ މަސައްކަތާ ހަވާޅުވެފައިވާ އާރުއައިއެކްސް(ރިޒް) ކޮމްޕެނީ ޕްރައިވެޓް ލިމިޓެޑްގެ މައްޗަށް، ބިދޭސީންނަށް މަޖުބޫރުކޮށް އެކްސްޕްލޮއިޓޭޝަންގެ އަމަލުތައް ހިންގައި މީހުން ޓްރެފިކް ކުރުމަށް މަގުފަހިވާ ގޮތަށް އަމަލުކޮށް ބިދޭސީ މަސައްކަތްތެރިންގެ ފަރާތުން އެކުންފުނިން ދައުލަތަށް ދައްކަންޖެހޭ ފީއާއި ފައިސާ ނުދައްކާ މަސައްކަތްތެރިންގެ ހައްގުތައް ނިގުޅައިގެންފައިވާ ކަމަށް ތުހުމަތުކުރެވޭ މައްސަލަ ފުލުހުން ދަނީ ތަހުގީގު ކުރަމުންނެވެ.\nއެގޮތުން، ރިސޯޓް ތަރައްގީ ކުރުމަށް ކުރަންޖެހޭ މަސައްކަތްތަކާ އެކުންފުނިން ހަވާލުވެ، މީހުން ޓްރެފިކް ކުރުން ކަމަށް ތުހުމަތުކުރެވޭ ގޮތަށް ގަވާއިދާ ހިލާފަށް ގިނަ އަދަދެއްގެ ބިދޭސިންނަށް އޮޅުވާލައި، މަކަރާއި ހީލަތުން ރާއްޖެ އެތެރެކޮށްފައިވާކަމަށް އެ ކުންފުނީގެ މައްޗަށް ތުހުމަތު ކުރެވެއެވެ.\nއޭގެ އިތުރުން، ޓްރެފިކް ކުރެވިފައިވާ ކަމަށް ބެލެވޭ ބިދޭސީ މަސައްކަތްތެރިން ރާއްޖޭގެ ރަށްތަކުން ހޯދައި، އެ ބިދޭސީންނާ ހަވާލުވެ، އެކުންފުނީގެ ބެލުމުގެ ދަށުން ރާއްޖޭގެ އެއްރަށުން އަނެއް ރަށަށް ގެންގޮސް، ބިދޭސީ މަސައްކަތްތެރިންގެ ނިކަމެތިކަމާއި މަޖުބޫރީ ހާލަތުގެ ބޭނުން ނަހަމަ ގޮތުގައި ހިފައިގެން ގާނޫނާ ހިލާފު މަޖުބޫރުކުރުވުމެއް ކުރިމަތިކުރުވައިގެން މަސައްކަތްތެރިންނަށް ދޭންޖެހޭ މުސާރައާއި އުޖޫރަނުދީ ގިނަ ދުވަސްތަކެއްވަންދެން މަސައްކަތްކުރުވާފައިވާކަން އެ ކުންފުނީގެ މައްޗަށް ތުހުމަތު ކުރެވެއެވެ. އަދި އެ މަސައްކަތްތެރީންގެ ތެރެއިން މުސާރައާއި އިނާޔަތް ހޯދަން އަޑުއުފުލާ މީހުންނަށް ބިރުދައްކައި ވަޒީފާއިން ވަކިކޮށް އަނބުރާ މާލެ ސަރަހައްދަށް ފޮނުވާފައިވާކަމަށްވެސް ތުހުމަތު ކުރެވެއެވެ.\nފުލުހުން ބަލަމުންދާ މައްސަލައެއްގެ ތަހުގީގަށް ހާޒިރުވުމަށް އަންގައި އިއުލާނުކުރުން އާދިއްތަ ،2 އޯގަސްޓް 2020\nއދ. ދިގުރަށަށް މަސްތުވާތަކެތި އެތެރެކުރަން އުޅުނު މީހަކު ހައްޔަރުކޮށްފި އާދިއްތަ ،2 އޯގަސްޓް 2020\nފުލުހުންގެ ބެލުމުގެ ދަށުގައި ހުރި ކަޓްއޮފެއްގެ ވެރިފަރާތް ހޯދަނީ ހޮނިހިރު ،1 އޯގަސްޓް 2020\nފުލުހުންގެ ބެލުމުގެ ދަށުގައި އޮތް ތާމޯމީޓަރެއްގެ ވެރިފަރާތް ހޯދަނީ ހޮނިހިރު ،1 އޯގަސްޓް 2020\nފުލުހުންގެ ބެލުމުގެ ދަށުގައި ހުރި ވެލްޑިންގ ޕްލާންޓެއްގެ ވެރިފަރާތް ހޯދަނީ ބުދަ ،29 ޖުލައި 2020\nފުލުހުންގެ ބެލުމުގެ ދަށުގައި ހުރި ބައިސްކަލެއްގެ ވެރިފަރާތް ހޯދަނީ ބުދަ ،29 ޖުލައި 2020\nފުލުހުންގެ ބެލުމުގެ ދަށުގައި ހުރި ބައިސްކަލެއްގެ ވެރިފަރާތް ހޯދަނީ އަންގާރަ ،28 ޖުލައި 2020


އަހަރު ދުވަސް ނުވަނީސް މުވައްޒަފުންގެ އިތުބާރު ގެއްލުނު ފުރަތަމަ ވަޒީރު: އައިޝަތު ނަހުލާ! | | Sangu News\nއަހަރު ދުވަސް ނުވަނީސް މުވައްޒަފުންގެ އިތުބާރު ގެއްލުނު ފުރަތަމަ ވަޒީރު: އައިޝަތު ނަހުލާ!\n30 ސެޕްޓެމްބަރ 2019 - 10:01\nއައިޝަތު ނަހުލާ ވަޒީރުކަމުގެ ފަތްކޮޅާއި ހަވާލުވެވަޑައިގެންނެވި ދުވަސް. ފޮޓޯ: ފައިލް\n2018 ވަނަ އަހަރު ރައީސުލްޖުމްހޫރިއްޔާކަމުގެ މަގާމަށް ރައްޔިތުން އިބްރާހިމް މުހައްމަދު ސޯލިހު އިންތިހާބުކުރެއްވީ އޭރުގެ ރައީސް، ރައީސް އަބްދުﷲ "ޔާމީން ނޫން ގޮތެއް" ހޯދުމުގެ އަޒުމުގައެވެ. އެއީ މައިގަނޑު ވިސްނުންކަމުގައިވީނަމަވެސް "ޔާމީން ނޫން ގޮތެއް" ހޯދުމަށްވުރެ ބޮޑަށް "ޔާމީނަށްވުރެ ރަނގަޅު ގޮތެއް" ދިވެހިން ބޭނުންވީއެވެ. މުޅި ގައުމު އޮތީ ބިރުވެރިކަމެއްގައެވެ. އިންވެސްޓަރުން ބިރެއް ތެރޭގައެވެ. ނޫސްވެރިން ބިރެއް ތެރޭގައެވެ. ފަނޑިޔާރުން ނޭވާ ނުލެވިފައެވެ. ސަރުކާރު މުވައްޒަފުން ބޮޑު މަޖުބޫރީ ބިރުވެރިކަމެއްގައެވެ، ކޮންމެ ހިނދެއްގައިވެސް ވަޒީފާ ގެއްލި އާއިލާތަކެއް ބިކަވެދާނެއެވެ.\nރައީސް ޔާމީންގެ އާރާއި ބާރު ހުރި މިންވަރުން، އަދި ރާއްޖޭގެ ސިޔާސީ ލީޑަރުން ޖަލުގައި ނުވަތަ ގައުމުން ބޭރުގައި އަރުވާލެވި "ރައީސުލްޖުމްހޫރިއްޔާކަންކުރުމުގެ ވިލާޔަތު ނިގުޅައިގަނެވިފައިވާތީއެވެ. ކޯލިޝަނެއް އެކުލަވާލަން މަޖުބޫރުވީއެވެ. އެއް ކެންޑިޑޭޓް ނެރުން ނޫން ގޮތެއް ނެތުނީއެވެ. އެންމެނަށް އެއްބަސްވެވުނު ކެންޑިޑޭޓަކީ އެމްޑީޕީގެ ކެންޑިޑޭޓް އިބްރާހިމް މުހައްމަދު ސޯލިހެވެ. ރަނިންގމޭޓްގެ ސްލޮޓް ލިބުނީ ޖުމްހޫރީޕާޓީއަށެވެ. ރައްޔިތުން ހަނދާނަށް ގެންނާށެވެ، ޖުމްހޫރީޕާޓީގެ ލީޑަރު ގާސިމް އިބްރާހިމްގެ އަނބިކަނބަލުން އާއިޝަތު ނަހުލާ ފައި ނެންގެވީ އެމަގާމަށެވެ. ސޯޝަލް މީޑިއާގައި ތަފާތު ކެމްޕެއިންތައް ދިޔައީ ކުރަމުންނެވެ، ނަހުލާގެ ނަން ރިޔާސީ ޓިކެޓްގައި އިބްރާހިމް މުހައްމަދު ސޯލިހާއެކު ބޭއްވުމަށެވެ. އެންމެ ބޮޑަށް ދެކޮޅު ހެދީ އެމްޑީޕީއިންނެވެ. ސަބަބަކީ ނަހުލާ ގޮވައިގެން ރިޔާސީ ރޭސް ކާމިޔާބު ނުކުރެވިދާނެދީ އެމްޑީޕީގެ ގްރާސްރޫޓުން އަޑު އުފުލަމުންދިޔައީ "އައިޝާ (ނަހުލާ) ނޫން ނަމެއް" ދިނުމަށެވެ. ޖުމްހޫރީޕާޓީތެރޭގައި އެމަގާމަށް ޝައުގުވެރިވާ އިތުރު ނަންތަކެއް ހުރުމާއި، ގާބިލް ބޭފުޅުން ތިބުމާއެކު ޖުމްހޫރީޕާޓީގެ ވެރިންވެސް (ގާސިމް އިބްރާހިމާއި މަދު ބަޔަކު ފިޔަވާ) ތިބީ ދޫ ދޭގޮތަކަށް ނޫނެވެ. ނަތީޖާއަކަށްވީ ނަހުލާ "ތިމަންކަމަނާ ތިޔަ މަގާމެއް ބޭނުމެއް ނޫނޭ" ބުނި ހިސާބަށް ދިޔުމެވެ.\nނަހުލާ އާއި ފިރިކަލުން ގާސިމް. ފޮޓޯ: ސޯޝަލް މީޑިއާ\nސެޕްޓެމްބަރު 23،2018 ގައި ނެގުނު ވޯޓު ތަނަވަސް އަގްލަބިއްޔަތަކުން ކާމިޔާބުކުރައްވާ އިބްރާހިމް މުހައްމަދު ސޯލިހެވެ. ކެބިނެޓް ޖެހުނީ ބަހަންށެވެ. ކޭކު ފަޅިކުރިއިރު ޖުމްހޫރީޕާޓީއަށް ލިބުނު ސްލޮޓްގައި ޓްރާންސްޕޯޓް އެންޑް ސިވިލް އޭވިއޭޝަންގެ މިނިސްޓަރުކަން ޖޭޕީގެ ސްލޮޓްގައި ވަޑަައިގަތީ ގާސިމް އިބްރާހިމްގެ އަނބިކަނބަލުންގެތެރެއިން އާއިޝަތު ނަހުލާއެވެ. އޭރުވެސް އާއްމުން އެކަމާއި ދެކޮޅު ހެދިއެވެ، އެމިނިސްޓްރީ ހިންގުމުގެ ގާބިލްކަންހުރި އެތައް އެތައް ބައެއް މިދިވެހި ގައުމުގައިވެސް، ޖޭޕީގައިވެސް ތިބޭނެކަމަށެވެ. ހިންގުމުގެ ތަޖުރިބާއާއި، ތައުލީމާއި، އެކަމަށް އެކަށޭނެ މުހިއްމު ނަންތައް ގައުމުގައި އެބަތިބިކަމަށެވެ. ފިރިކަލުން އަތުގައި އެއަރލައިނެއް އޮތުން ނުވަތަ އެއަރޕޯޓެއް އޮތުން އެއީ ކަންކަން ފުރިހަމަވުން ނޫންކަމަށެވެ. ނަމަވެސް ނަހުލާއަށްވެސް މިކަން ވެދާނެ ނޫންހޭ، އިނގޭނީ ވަޒީރުކަމާއި ހަވާލިވީމާ ނޫންހޭ ބުނި މީހުންވެސް ތިއްބެވެ. ކޮންމެއަކަސް މިޒިންމާ ރައީސް ސޯލިހު މަތިކުރެއްވީ އައިޝަތު ނަހުލާއާއިއެވެ.\nވެރިކަމަށް އަދި އަހަރެއް ނުފުރެއެވެ. ވަޒީރެއްގެ އިތުބާރު ގެއްލުނުކަމަށް ރައްޔިތުންގެ މަޖިލީހުން ކަނޑައެއް ނާޅާއެވެ. އެހެންވީމާ މަޖިލީހާއި ސަރުކާރުގެ އިތުބާރު ހުރިހާ ވަޒީރުންނަށް އެބައޮތެވެ. ނަމަވެސް އިތުބާރު މިނެކިރަނީ ހަމައެކަނި ރައްޔިތުންގެ މަޖިލިސްތެރެއިންނެއް ނޫނެވެ. ނުވަތަ ރައީސުލްޖުމްހޫރިއްޔާ އެކަންޏެއް ނޫނެވެ. އެހެން އިންޑިކޭޓަރުތައްވެސް ހުރެއެވެ. ރައްޔިތުންގެ އިތުބާރު އެވަޒީރަކަށް އޮތްތޯ ބެލޭ ގޮތްތައްވެސް ހުރެއެވެ. މިސަރުކާރު ގެނެވުނީ ވަޒީފާގެ ބިރު ނައްތާލުމަށެވެ. މިއަދު ހެނދުނު ވަޒީފާ ޔަގީންކަން ނޯންނަ މާހައުލު ނައްތާލުމަށެވެ. ހިތްހަމަޖެހިގެން މަސައްކަތްކުރުމުގެ ޔަގީންކަން ހޯދުމަށެވެ. މިގައުމު ގައުމެއްގެ ގޮތުގައި އޮންނަނީ މިގައުމުގެ އާއްމު މީހާގެ މަސައްކަތުންނެވެ. ވުޒާރާއެއް ހިންގަމުންދާއިރު އެއޮފީހެއްގެ އެންމެ އާދައިގެ މުވައްޒަފުން ގޮވައިގެން ކުރިއަށްދާން ނޭނގޭ މީހަކީ ފެއިލިއަރެކެވެ. ލީޑަރޝިޕް ކޮލިޓީ ނެތީއެވެ. އެމުވައްޒަފުންނަކީ ވަޒީރުކަން ބޭނުންވެގެން އުޅޭ ބައެއް ނޫނެވެ، ބޭނުންވަނީ ގޭގައިތިބި އަނބިދަރިންގެ ކަންކަން ހަމަޖައްސާލެވޭވަރުގެ އެއްޗެކެވެ. މިނިސްޓްރީ ހިންގަނީ ވަޒީރެއް ނޫނެވެ، ނުވަތަ ސިޔާސީ މަގާމްތަކުގައި ތިބޭ ބައެއްވެސް ނޫނެވެ. މައި އިންޖީނަކީ އެންމެ ދަށުގައި އުޅޭ މުވައްޒަފުންނެވެ. އޮފީސް ހިންގަނީ، ގައުމު ހިންގަނީ އެމީހުންނެވެ، ސިވިލް ސަރވަންޓުންނެވެ.\nސުވާލުކުރެއްވުމަށް ނަހުލާ މަޖިލީހަށް ހާޒިރުކުރެވުނު ދުވަހެއް. ފޮޓޯ: މަޖިލިސް\nމި އިންޑިކޭޓަރުން މިނާއިރު، ރައީސް ސޯލިހުގެ ސަރުކާރުގެ އެންމެ ފުރަތަމަ އިތުބާރު ނެތްކަމަށް މުވައްޒަފުން ނިންމި ވަޒީރަކީ ސިވިލް އޭވިއޭޝަން މިނިސްޓަރ އާއިޝަތު ނަހުލާއެވެ. ގާތްގަނޑަކަށް 50 މުވައްޒަފުން ރައީސް ސޯލިހުއަށް ފޮނުވި ޕެޓިޝަންގައިވަނީ ވަޒީރުގެ އިތުބާރު ނެތްކަމަށް ނިންމާފައެވެ. އެއް އޮފީހެއްގެތެރެއިން އެހާ ގިނަ މުވައްޒަފުން އެކައްޗެއް ކިޔާ ވަޒީރުގެ އިތުބާރު ނެތްކަމަށް ބުނުމުން ހަގީގަތުގައިވެސް އިތުބާރު އެ ނެތީއެވެ. 10 ވަރަކަށް މުވައްޒަފުންގެ ޕެޓިޝަނެއްނަމަ އެއީ ފަރުވާކުޑަ ކުދިންކޮޅެއް ކޮށްލި "ސިޔާސަ" ކަމެކޭ ބުނެވިދާނެއެވެ. ނަމަވެސް ގަނޑުކޮށް 50 މުވައްޒަފުން އަޑު ހަރުކޮށް ނަހުލާގެ އިތުބާރެއް ނެތޭ، ނަހުލާގެ ލީޑަރޝިޕްގެ ދަށުގައި ވަޒީފާގެ ޔަގީންކަމެއް ނެތޭ، ވަޒީފާގެ ބިރު އެބަ އޮތޭ ބުނުން އެއީ މިސަރުކާރު ގެނައި މައިގަނޑު އަސާސާއިވެސް ހިލާފްވީއެވެ.\n60 ސަފްހާގެ މިސިޓީގައި މުވައްޒަފުން ފާހަގަކޮށްފައިވަނީ ގިނަ އަދަދެއްގެ މުވައްޒަފުން ވަކިކުރަން ހިތުނިޔަތް ގަތް ހިސާބުން ފެށިގެން އޮފީހުގެ މާހައުލު ގޯސްވެގެން ދިޔަކަމަށާއި އެކަމުގެ މައުލޫމާތު އެ އޮތޯރިޓީގެ ސިވިލް ސާވިސް މަގާމުގައި ތިބި ފަރާތްތަކާއި ހިއްސާ ކުރުމުން "އެއީ އެމީހުންނަށް އެނގިފައިވާ ކަމެއް ނޫން" ކަމަށް ބުނެފައިވާ ކަމަށެވެ. މުވައްޒަފުން ކުރި މައްސަައްކަތްތަކުގެ ތެރެއިން، ތަނުގެ ޕާމެނެންޓު ސެކްރެޓަރީ އެއީ "އަސްލު ވާހަކައެއް" ކަމަށް ބުނެއިވާކަމަށް ސިޓީގައި ވެއެވެ. މީގެ އިތުރުން ރައީސް ސާލިހް ވެެރިކަމަށް ވަޑައިގެންނެވުމަށް ވީ ބޮޑު ވައުދެއް ފުއްދުމަށް ވެސް ހަމަ އެ މުވައްޒަފުން މަސައްކަތް ކުރީ އުފަލާއި އެކު އެއްވެސް ވަރުބަލި ކަމެއް ނެތިކަމަށް ސިޓީގައި ފާހަގަކުރިއެވެ. އެގޮތުން ހެލްމެޓު ޕްރޮގްރާމްގެ ދަށުން ހުކުރެއް، ހޮނިހިރެއް ނެތި މަސައްކަތްކޮށް އާއިލާއަށް ވެސް ވަގުތު ދެވިފައި ނުވާކަމަށް ބުނެފައިވެއެވެ. މުވައްޒަފުން ގަޑިއާއި ގުޅޭގޮތުން ވާހަކަ ދައްކާއިރު އިތުރު ގަޑީގެ އުޖޫރަ ނުލިބޭ ކަމަށާއި، އެހެން ނަމަވެސް އެއްވެސް މަސައްކަތެއް ޑިއުޓީއިން ބޭރު ކުރުމަށް ޝަކުވާއެއްކޮށްފައި ނުވާނެކަމަށް ބުނެފައިވެއެވެ.\nގިނަ އަދަދެއްގެ މުވައްޒަފުން ވަކިކުރަންއުޅޭ ވާހަކަ ފެންމަތިވުމުން ވަޒީރު އެކަންވެސް އަޅުއްވަނީ ރައީސް ސޯލިހު އިސްތަށިފުޅުގައެވެ. އެ މިނިސްޓްރީގެ ސިޔާސީ މަގާމުތަކުގައި ތިއްބެވި ބޭފުޅުންނާ ބައްދަލު ކުރައްވާ، އޮތޯރިޓީގެ މަސައްކަތްތަކަށް ދަތިވި ނަމަވެސް އަދި މަސައްކަތްތައް ހުއްޓުމަކަށް އައި ނަމަވެސް މުވައްޒިފުންނަށް ފިޔަވަޅު އަޅަން ރައީސުލްޖުމްހޫރިއްޔާ ލަފާ ދެއްވާފައިވާ ކަމަށް ވަޒީރު ވިދާޅުވިކަމަށް، ސިޔާސީ ބޭފުޅުންނާއި ހަވާލާދީ މުވައްޒަފުން އަންނަނީ ބުނަމުންނެވެ. މިކަން މިހެން ހިނގާފާނެއެވެ. ދާދިފަހުން ޓެކްސީ ޑްރައިވަރުން އަގާއިމެދު ޝަކުވާކުރެއްވުމުން ވަޒީރު ނަހުލާ އެކަންވެސް ޖެއްސެވީ ރައީސް ސޯލިހުގެ އިސްތަށިފުޅަށެވެ. ވަޒީރުގެ ތަޖުރިބާ ނެތީކަމެއް، ނުވަތަ ގަސްދުގައި ރައީސް ސޯލިހަށް ރައްޔިތުންގެ ނަފްރަތު އުފައްދަން ކުރައްވާކަމެއްކަމެއް ނޭނގެއެވެ.\nކޮންމެއަކަސް މިސިޓީއާއި ގުޅިގެން ވަޒީރުގެ ފަރާތުން މީޑިއާގައި ވިދާޅުވެފައިވަނީ ޓްރާންސްޕޯޓް އޮތޯރިޓީގެ އެއްވެސް މުވައްޒަފަކު ކަނޑާލާނެ ކަމުގެ ބިރު ދައްކާފައި ނުވާނެ ކަމަށާއި ނަމަވެސް ހާޒިރީއިން ފަރުވާކުޑަކަމަށް ފާހަގަކުރެވޭ މުވައްްޒަފުންނާ މެދު ސިވިލް ސާވިސްގެ ގާނޫނާއި ގަވާއިދުގެ ތެރެއިން އަމަލު ކުރާނެ ކަމަށެވެ. ނަމަވެސް ޓްރާންސްޕޯޓް އޮތޯރިޓީގެ 50 ވަރަކަށް މުވައްޒަފުން ހުށަހެޅި އެ ޕެޓިޝަނުގައި ބުނެފައިވަނީ، އެ މުވައްޒަފުން ވަޒީފާއިން ވަކިކުރުމަށް ދައްކާ ސަބަބަކީވެސް ހާޒިރީ ކަމަށެވެ. އެހެން ނަމަވެސް ހާޒިރީއަށް ފަރުވާކުޑަވުމުގެ ސަބަބުން މީގެ ކުރިން ދުވަހަކުވެސް މުވައްޒަފުންނަށް އަނގަބަހުން ނަސޭހަތެއް ނުވަތަ ލިޔުމުން ނަސޭހަތެއް ދީ އިންޒާރެއް ދީފައި ނުވާކަމަށެވެ. އެހެންކަމަށްވާނަމަ އުސޫލުގެތެރެއިން ފުރަތަމަ ކުރަން ޖެހޭނީ ނަސޭހަތްދީ، އިންޒާރުދީ، އިޖުރާއަތްތައް ފުރިހަމަކުރުމެވެ. ލިސްޓެއް ހަދައިގެން ބިރު ދެއްކުމެއް ނޫނެވެ.\nސަންގުޓީވީއަށް ވަނީ މިނިސްޓަރ އާއިޝަތު ނަހުލާ މުވައްޒަފުންނާއި ބޭއްވި ބައްދަލުވުމެއްގެ ވީޑިއޯ ލިބިފައެވެ. ނަމަވެސް އެވީޑިއޯ އާއްމުކޮށްފިނަމަ އެވީޑިއޯ ސަންގުޓީވީއަށް ފޯރުކޮށްދިން މުވައްޒަފުގެ ވަޒީފާ އިތުރު ނުރައްކަލަކަށް ހުށަހެޅިދާނެތީ އަޅުގަނޑުމެން ނިންމީ އޯޑިއޯ އެކަނި އާއްމުކުރުމަށެވެ. އެއޯޑިއޯއިންވެސް ސާފުވާ ބައެއް ކަންކަން އެބަހުއްޓެވެ. ވަޒީރުގެ ކިބައިގައި މުވައްޒަފުންތަކެއް ގޮވައިގެން އުޅުމުގެ ލިޔާގަތާއި ފެންވަރު ނެތްކަމެވެ. ތިމަންކަމަނާއަކީ " މާ މަތީ މީހެއް" ކަމަށް އަމިއްލައަށް ފެނިފައި ހުރިކަމެވެ. މިކަންކަން ނިމި، ގޮސް ގުޅެނީ ހަމަ ބިރު ދެއްކުމަށެވެ. ބިރު ދެއްކުމަކީ ސަރީހަ ބަހުން ތިމަންކަމަނާ މިދައްކަނީ ބިރޭ، ބިރު ގަންނާށޭ ބުނުމެއް ނޫނެވެ. ދެ ޖުމްލަ ދޭތެރޭގައި "ކަނޑާލަން ޖެހިއްޖެއްޔާ ކަނޑާލާނަމޭ"، "އެއްވެސް ޖެހިލުމެއްނެތި ވަޒީފާ ބަދަލު ކުރާނަމޭ"، "އަޅުގަނޑޭ ކިޔައިގެން ކޮންމެ އެއްޗެއް ކިޔަސް ވާނެ އެއްވެސް ކަމެއް ނޯންނާނެއޭ"، "މިހިރީ ވަރަށް ފުދިފައޭ، އުނި އެއްވެސް އެއްޗެއް ނެތޭ" ބުނުމަކީ އަނެކާ ދަށްކޮށްލުމެވެ.\nރަނގަޅަށް މަސައްކަތްކުރާ ބޭފުޅުންނަށްވުރެމިތާ ތިބީ ވަރަށް ހިތާމަވެރިކޮށް ވަރަށް ދެރަވަރު ވަރަށް ދެރަ ފެންވަރުގައި މަސައްކަތްކުރާ ބޭފުޅުން.\nކޮފީގަ ނުވަތަ އެހެން ތަންތާނގަ ތިއްބަވާ ސްޓާފުން، އަންހެން ބޭފުޅުން ފިރިހެން ބޭފުޅުން އަޅުގަނޑަށް ހިތްހަމަ ނުޖެހިގެން އަޅުގަނޑުގެ މައްސަލައެއް އޮވެގެން ނެތިގެން އެއްޗެހި ކީމަ ނިމުނީއެއް ނޫން.\nއަޅުގަނޑުގެ ވާހަކަ ހިތްހަމަ ނުޖެހިގެން ކިތަންމެ ވަރަކަށް ދެއްކިޔަސް އަޅުގަނޑަށް ވާނެ ކަމެއް ނޯންނާނެ.\nކިތަންމެ ގިނަ ބޭފުޅުންތަކަކަށް އަޅުގަނޑު ފިޔަވަޅު އަޅަން ޖެހުނަސް ފިޔަވަޅު އަޅާނަން ފަހަރެއްގަވެސް ހީނުކުރާތި އަޅުގަނޑަށް ލިބޭ 60 ،70 ހާސް ރުފިޔާގެ ބޭނުމުގައޭ މިހުންނަނީ. އަޅުގަނޑަށް އުނި އެއްވެސް ކަމެއް ނެތް.\nކޮންމެ ހައިސިއްޔަތެއްގެ ކޮންމެ ލެވެލްއެއްގެ ބޭފުޅަކުވެސް މައްސަލައެއް އުޅެންޏާ... އަޅުގަނޑު ބަދަލުކުރަން ޖެހޭ މީހަކު އަޅުގަނޑު ބަދަލު ކުރާނަން. ވަރަށް ސާފުކޮށް މިދަންނަވަނީ.\nމީތި ސަޅި؟ މުވައްޒަފުންނާއި މިގޮތަށް މުއާމަލާތްކުރުން ސަޅިއެއް ނޫން. ފޮޓޯ: ސޯޝަލް މީޑިއާ\nވަޒީރު ނަހުލާއެވެ. ފަރުވާކުޑަ ވީމާ ފިޔަވަޅު އަޅަންވީއެވެ. ނަމަވެސް މުވައްޒަފުންނާއި ދެއްކުނު ވާހަކައިން މުވައްޒަފުގެ ހަގީގީ މައްސަލައެއް ވިދާޅެއް ނުވެވުނެވެ. ދެއްކުނީ ކަމަނާގެ އަސްލު ސޫރައެވެ. ކަމަނާ ވިދާޅުވީމުނޫންތޯއެވެ، "ވަކި އެއްޗެއްގެ ފަހަތުން ދުވާނީ ވަކި އެއްޗެއް ބޭނުން ވެގެން، އެއީ އަޅުގަނޑު ގަބޫލުކުރާ ގޮތް"، އާނއެކެވެ، ކަމަނާ ގަބޫލުކުރައްވަނީ ވަކި އެއްޗެއް ފަހަތުން ދުވާނީ ވަކި އެއްޗެއް ބޭނުންވީމައެވެ. އެވަރު ކަންކަން އިނގޭނީ ކަމަނާއަށެވެ.\nމިނިސްޓްރީ އޮފް ޓްރާންސްޕޯޓް އެންޑް ސިވިލް އޭވިއޭޝަނަކީ މިސަރުކާރުގެ މުހިއްމު ވުޒާރާއެކެވެ. އެއީ ވިލާ ކުންފުންޏެއް ނޫނެވެ، ނުވަތަ އޭގެ ސަބްސިޑަރީއެއް ނޫނެވެ. ފްލައިމީއެއް ނޫނެވެ. މާމިގިލީ އެއާރޕޯޓެއް ނޫނެވެ. އެތަނުގައި ތިބި މުވައްޒަފުންނަކީ ވިލާގެ މުވައްޒަފުންނެއް ނޫނެވެ. ކުންފުނީގެ މުވައްޒަފުންނާއި ބަސްމަގު ގެންގުޅުއްވާ ގޮތަކަށް މިދިވެހި ރައްޔިތުންނަށް ހިދުމަތްދޭންތިބި ދަރިންނާއި މުހާތަބެއް ނުކުރެވޭނެއެވެ، މުއާމަލާތްކުރަންޖެހޭނީ އިހްތިރާމާއެކުއެވެ، ފިޔަވަޅު އަޅަންޖެހޭނީ އުސޫލުގެތެރެއިންނެވެ، މުވައްޒަފުން ގެންގުޅެންވީ ބިރުދައްކައިގެން ބަޑިޖައްސައިގެނެއް ނޫނެވެ. ހިތަށް އެރިހާ ގޮތަކަށް އަމަލެއް ނުކުރެވޭނެއެވެ. ވަޒީރު އާއިޝަތު ނަހުލާއެވެ. ތިޔަ ހުންނެވީ ތަންކޮޅެއް އުސްކޮށެވެ، ތަންކޮޅެއް ތިރިއަށް ވަޑައިގަންނަވާށެވެ. މިއަދު ތިޔަހުރީ މިސަރުކާރުގެ މުވައްޒަފުންގެ އިތުބާރު ގެއްލިވަޑައިގަތް ފުރަތަމަ ވަޒީރުގެ ގޮތުގައެވެ.\nޅަވަރް ބޯއި? says:\nސެޕްޓެމްބަރ 30, 2019\nޢެކަމަނާ އޭކިޔާ ވާހަކަ ނުފަތުރާ!ނަތީޖާ ޜީޢްޗެއް ނުވާނެ!


Ehthanakun positive vee 95 meehunge faraathun bali fethureyne furusatheh neh\nއެކީ ޕޮޒިޓިވްވި 95 މީހުންގެ ފަރާތުން ބަލި ފެތުރުމުގެ ފުުރުސަތެއް ނެތް\nރާއްޖޭގައި މަަސައްކަތް ކުރަމުންދާ ބިދޭސީންތަކެއް --\nމިދިއަ ބުރާސްފަތި ދުވަހު ކޮވިޑަށް ޕޮޒިޓިވްވީ މީހުންގެ ތެރެއިން 95 މީހުންނަކީ ކޮކާކޯލާ ކުންފުނީގައި މަސައްކަތް ކުރަމުންދިޔަ ބިދޭސީންތަކެއް ކަމަށާ އެ މީހުންނަކީ ކުރިން ފެށިގެން މޮނިޓަރިންގައި އޮތް ތަނެއްގައި ތިބި ބަޔަކަށް ވާތީ އެމީހުންގެ ކިބައިން އެހެން ބަޔަކަށް ބަލި ފެތުރުމުގެ ފުރުސަތު ނެތް ކަމަށް ޑރ. އިބްރާހިމް އަފްޒަލް ވިދާޅުވެއްޖެ އެވެ.\nއެންއީއޯސީއިން ރޭ ބޭއްވި ނޫސްވެރިންގެ ބައްދަލްވުމުގައި އަފްޒަލް ވިދާޅުވީ ބުރާސްފަތި ދުވަހު އެންމެ ގިނަ ބަޔަކު ޕޮޒިޓިވްވެފައި ވަނީ ބިދޭސީން އުޅެމުންދިޔަ ތަނަކުން ކަމަށެވެ. އެ ތަނުގައި އުޅެމުންދިޔަ 95 މީހުންވެސް ކޮވިޑަށް ޕޮޒިޓިވް ވެފައިވާ ކަަމަށް އަފްޒަލް ވިދާޅުވި އެވެ.\nއަފްޒަލް ވިދާޅުވީ އެ މީހުން ދިރިއުޅެމުން ދިޔަ ތަނަކީ ކުރިން ފެނުނު ކޭހައަކާއި ގުޅިގެން މޮނިޓާ ކުރަމުންދިޔަ ތަނެއް ކަމަށާ އެހެން ކަމުން އެހާ ގިނަ އަަދަދެއްގެ މީހުން ޕޮޒިޓިވްވީ ނަމަވެސް އެމީހުންގެ ފަރާތުން ބަލި ފެތުުރުމުގެ ފުރުސަތު ނެތް ކަމަށެވެ.\nމިދިއަ ބުރާސްފަތި ދުވަހަކީ މިހާތަނަށް އެންމެ ގިނަ މީހުން ޕޮޒިޓިވްވީ ދުވަހެވެ. އެ ދުވަހު އެކަނިވެސް 191 މީހުން ކޮވިޑަށް ޕޮޒިޓިވްވެފައި ވެއެވެ. އޭގެ ތެރޭގައި ހިމެނެނީ ބަންގަލްދޭޝްގެ 138 މީހުންނެވެ. އަދި އިންޑިއާގެ 33 މީހަކާއި، ނޭޕާލްގެ 18 މީހެއްގެ އިތުރުން ނޭޕާލްގެ ދެ މީހަކާއި ސްރީލަންކާގެ މީހެކެވެ. ދެން ތިބީ ދިވެހިންނެވެ.\nމިވަގުތު އެފަދަ 23 ތަނެއް ފުލުހުން މޮނިޓާ ކުރަމުން ގެންދެ އެވެ. އެ ތަންތަނުގައި ޖުމްލަ 1085 މީހުން އުޅެމުން ގެންދެ އެވެ. އަދި އެ ތަންތަނުގައި އުޅޭ ހުރިހާ މީހުންގެ ސާމްޕަލްތައް ނަގާ ޓެސްޓް ކުރުމަށް ހާއްސަ މަސައްކަތްތަކެއް ވަނީ ފަށާފަ އެވެ.\nއެ ތަންތަނުގައި އުޅޭ މީހުންގެ ހާލަތާއި އެމީހުންނަށް ބޭނުންވާ ތަކެތި ރެޑްކްރެސެންޓުން ބަލަހައްޓަމުން ގެންދެ އެވެ. ރާއްޖެއިން މިހާތަނަށް 491 އެއް މީހަކު ބައްޔަށް ޕޮޒިޓިވްވެފައިވާއިރު އޭގެ ތެރޭގައި ގިނައީ ބިދޭސީންނެވެ.\nއެޗްޕީއޭ ކޮރޯނާ ވައިރަސް ކޮވިޑް-19 + އާއްމު ސިއްހަތުގެ ކުއްލި ނުރައްކަލުގެ ހާލަތު ޑރ. އިބްރާހިމް އަފްޒަލް ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް އެންއީއޯސީ\nކޭކޭ އާއި ބީކޭން ތިން ސިފައިން ޕޮޒިޓިވްވި


Khiyaalu thafaathu vun thakugai ves dhekolhuverive, emmen halaakuviya nudheythi: Mufti Menk | Mihaaru\nމެންކް މިރޭ ދަރުސް ދެއްވަނީ: ޚިޔާލު ތަފާތުވާ މީހުންނާ މެދު ވެސް އިހްތިރާމާ އެކު ރީތި ގޮތުގައި މުއާމަލާތް ކުރަން އޭނާ ގޮވާލެއްވި.--- ފޮޓޯ: ހުސައިން ވަހީދު/މިހާރު\nޚިޔާލު ތަފާތުވުންތަކުގައި ވެސް ދެކޮޅުވެރިވެ، އެންމެން ހަލާކުވިޔަ ދީގެން ނުވާނެ: މެންކް\n15 ޖެނުއަރީ 2020 - 00:15 10 comments\nއިސްލާމިކް މިނިސްޓްރީގެ ދައުވަތަކަށް މުފްތީ މެންކް ރާއްޖެ ވަޑައިގެން، ކާނިވާ ސަރަހައްދުގައި ދެއްވި ދަރުސް ބިނާ ކުރެއްވީ އިސްލާމްދީނާ ދުރު ވިސްނުން ހުންނަ މީހުން ރިހެބިލިޓޭޓް ކުރުމާއި އޭގެ މުހިންމު ކަމާ ބެހޭގޮތުންނެވެ.\nނައިބު ރައީސް ފައިސަލް ނަސީމާއި ބައެއް ވަޒީރުން އަދި ވަރަށް ގިނަ އާންމުން ދިޔަ ބައްދަލުވުމުގައި، މެންކް ވިދާޅުވީ އިސްލާމްދީނުގައި މުސްލިމުންނަށް އަބަދުވެސް ބާރު އަޅަނީ އެންމެންނަށް ވެސް އިހްތިރާމް ކުރުމާއި އޯގާތެރިކަމާ އެކު އަމަލު ކުރުމަށް ކަމަށެވެ. އެހެންވެ، އެކަމުން އެންމެން ވެސް މިސާލު ލިބިގަނެ، ޚިޔާލު ތަފާތުވާ މީހުންނާ މެދު ވެސް އިހްތިރާމާ އެކު، ރީތި ގޮތުގައި އަމަލު ކުރަންޖެހޭ ކަމަށް އޭނާ ވިދާޅުވި އެވެ. އިސްލާމްދީން ފެތުރިގެން ދިޔައީ ވެސް އެ އުސޫލުތައް ހިފަހައްޓައިގެން ކަމަށާއި ހަނގުރާމައިގެ މައިދާނުގައި ވެސް ރަސޫލާ ދެއްކެވީ އެފަދަ މިސާލުތަކެއް ކަމަށް މެންކް ވިދާޅުވި އެވެ.\nމެންކް، މިރޭގެ ދަރުސް ދެއްވުމަށް ނައިބު ރައީސް ފައިސަލް ނަސީމާއި އިސްލާމިކް މިނިސްޓަރު ޑރ. އަހުމަދު ޒާހިރާ އެކު ކާނިވާ ސަރަހައްދަށް ވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\n"އެހެން މީހުންނާ މެދު އޯގާތެރިވާން ޖެހޭނެ. އެއީ އެހެން މީހުން ތިމާއާ ކިތަންމެ ތަފާތު ވިޔަސް. ކޮންމެ މީހަކީ ތިމާގެ ވިސްނުން ހުރި މިންވަރަށް ކަންކަން އެނގޭ މީހަކަށް ނުވެދާނެ،" މީގެ ކުރިން ވެސް ރާއްޖެ ވަޑައިގެން ދަރުސް ދެއްވާފައިވާ މެންކް ވިދާޅުވި އެވެ.\nމެންކް ވިދާޅުވި ގޮތުގައި، އެހެން މީހަކު ތިމާއާ މެދު ކިތަންމެ ގޯސްކޮށް އަމަލު ކުރިޔަސް، އެ މީހަކާ މެދު ދެކޮޅުވެރިވާކަށް ނުޖެހެ އެވެ. އަދި ދީނީ ހައްދުފަހަނައަޅާފައިވާ މީހުން އަމަލުކުރާ ގޮތަށް، އެ މީހުންގެ ގަބޫލު ކުރުންތައް ގަދަ ބާރުން އެހެން މީހުންނަށް ވިސްނައިދޭން މަސައްކަތް ކުރުމަކީ އަމަލު ކުރަންޖެހޭ ގޮތް ނޫން ކަމަށް ވެސް މެންކް ވިދާޅުވި އެވެ.\n"އަޅުގަނޑުމެންގެ ހިތް ވަރަށް ހަރު. އެކަމަކު އަޅުގަނޑުމެން ބޭނުންވޭ އެހެން މީހުން އިސްލާމްދީނަށް އަންނަން. އަޅުގަނޑު ގަބޫލުކުރާ ގޮތުގައި ވަރަށް ގިނަ މީހުން އިސްލާމްދީނާ މެދު ހިތްވަރު ގެއްލިގެން ދަނީ އަޅުގަނޑުމެން އެ މީހުންނާ މެދު މުއާމަލާތު ކުރާ ގޮތުން. އަދި އަޅުގަނޑުމެންގެ އެކަމުގެ ފުރިހަމަ އިލްމު ނެތްކަން ކުޑަކޮށް ވެސް ވިސްނާ ނުލާތީ." މެންކް ވިދާޅުވި އެވެ.\nމެންކްގެ މިރޭގެ ދަރުސް، ބައެއް މީހުން ކަނުލައި އަޑުއަހަނީ.---ފޮޓޯ: ހުސައިން ވަހީދު/މިހާރު\nއިސްލާމީ ބައެއް ގައުމުތައް ހަލާކުވެގެން ދިޔައީ ޚިޔާލު ތަފާތުވުންތަކުގައި އެއް ބަޔަކު އަނެއް ބަޔަކަށް އިހްތިރާމް ނުކުރުމާއި ދެކޮޅުވެރިވެ ގަތުމުގެ ނަތީޖާއެއްގެ ގޮތުން ކަމަށް މެންކް ވިދާޅުވި އެވެ. އެގޮތުން، ސީރިއާ އާއި ލީބިއާ ފަދަ ގައުމުތައް އޭނާ މިސާލެއްގެ ގޮތުން ނެންގެވި އެވެ. އަދި ރާއްޖެ އަކީ އަމާންކަން އޮތް ގުދުރަތީ ރީތިކަން އޮތް ގައުމެއް ކަން ފާހަގަ ކުރައްވައި، ރާއްޖޭގެ އެ ހަމަޖެހުން ނަގައިލަން ފުރުސަތު ނުދިނުމަށް މެންކް ގޮވައިލެއްވި އެވެ.\n"މިއީ އެއް ޒަމާނެއްގައި ބާރުގަދަ ގައުމުތަކެއް. ކިހިނެތްތޯ އެ މީހުންނަށް ވީ؟. ޣާފިލްކަން. އަޅުގަނޑުމެންނަށް މުޅި ރޭ ވެސް ހޭދަ ކުރެވިދާނެ އޭގެ ތެރެއިން ޣާފިލްވީ ކޮން ބައެއް ކަމާ މެދު. އެކަމަކު ހަގީގަތަކީ ރައްޔިތުން އެ މީހުންގެ އަމިއްލަ ގައުމު ހަލާކުކޮށްލީ،" އޭނާ ވިދާޅުވި އެވެ.\nމެންކް، މިރޭ ދަރުސް ދެއްވަނީ.---ފޮޓޯ: ހުސައިން ވަހީދު/މިހާރު\nމެންކް ވިދާޅުވި ގޮތުގައި އިސްލާމްދީނާ ޚިލާފް ކަމެއް މީހެއްގެ ފަރާތުން ފެންނަ ކޮންމެ ފަހަރަކު ދެކޮޅުވެރިވެ، އެ މީހަކު ކާފަރު ކުރުމަކީ ސަވާބު ލިބޭނެ ކަމެއްގެ ގޮތުގައި ދެކިގެން ނުވާނެ އެވެ. އަދި ދުނިޔެ ފުޅާވެފައިވާ މިންވަރުން، ޚިޔާލު ތަފާތުވާ އެންމެންގެ އަނގަ ބަންދު ކުރުމަކީ ކުރެވޭނެ ކަމެއް ނޫން ކަން ގަބޫލު ކުރަން ޖެހޭނެ ކަމަށާއި އެކަން ކުރަން އުޅުމަކީ ބޮޑު ކާރިސާއަކަށް ވެދާނެ ކަމަށް އޭނާ ވިދާޅުވި އެވެ.\n"އެހެން މީހުންނާ މެދު އޯގާތެރިވާން ޖެހޭނެ. އެއީ އެހެން މީހުން ތިމާއާ ކިތަންމެ ތަފާތު ވިޔަސް. ކޮންމެ މީހަކީ ތިމާގެ ވިސްނުން ހުރި މިންވަރަށް ކަންކަން އެނގޭ މީހަކަށް ނުވެދާނެ،" މެންކް\n"އަޅުގަނޑުމެންގެ ވިސްނުމަކީ މާ ރަނގަޅު އަދި މާ ފުރިހަމަ ނުވަތަ ހަގީގީ އެއްޗެއް ކަން އެހެން މީހުންނަށް ރީތި ގޮތުގައި ވިސްނައިދޭން މަސައްކަތް ކުރަން ޖެހޭނީ. އެކަމަކު މީހުންގެ އަނގަ ބަންދެއް ނުކުރެވޭނެ. އެއީ ކުރެވޭނެ ކަމެއް ނޫން. އެންމެންގެ އަނގަ ބަންދު ކުރެވޭނެ ކަމަށް ދެކެންޏާ އެއީ ބޮޑު ކާރިސާއެއް ފަދަ ކަމެއް،" ޒިމްބާބުވޭ އަށް އުފަން މެންކް ވިދާޅުވި އެވެ.\nމެންކްގެ ދަރުސް އަޑުއަހަން މިރޭ ދިޔަ މީހުން.---ފޮޓޯ: ހުސައިން ވަހީދު/މިހާރު\nމުސްލިމުންގެ ރީތި އަޚްލާގް ފެނި، ބައެއް މީހުން އިސްލާމްދީން ގަބޫލު ކުރުމުގެ ބައެއް މިސާލުތައް ދައްކަވަމުން މެންކް ވިދާޅުވީ، ހަގީގީ މުސްލިމުންގެ އަމަލުތައް ހުރެގެން ނުވާނެ ގޮތްގޮތަށް ބައެއް މީހުންގެ އަމަލުތައް މިހާރު އެބަހުރި ކަމަށެވެ. އަދި ޚިިޔާލު ތަފާތުވުންތަކުގައި ދެކޮޅުވެރިވާ ނަމަ، އެންމެން "ބޮޑު ކަނޑަކަށް" ގެނބިގެން ދާނީ އެންމެން އެކުގައި ކަމަށް ވެސް އޭނާ ވިދާޅުވި އެވެ.\n"ބައެއް މީހުންގެ އަޚްލާގާއި ގަބޫލުކުރާ އުސޫލުތައް ތިމާ ގަބޫލު ނުކުރާ ގޮތަކަށް ހުރީމާ އެފަދަ މީހުންނާ މެދު ނަފްރަތު އުފެއްދުމާއި ތަޅައި ފޮޅުމާއި މެރުން ފަދަ ކަންކަން ކުރާނީތޯ ނުވަތަ ރީތި ގޮތުގައި އަހަރުމެންގެ އުސޫލުތައް ފޯރުކޮށް ދޭނީތޯ،" މެންކް ވިދާޅުވި އެވެ.\nމެންކްގެ ދަރުސް އަޑުއަހަން ޒުވާނުންތަކެއް ކާނިވާ ސަރަހައްދުގައި މިރޭ މަޑުކޮށްލައިގެން.---ފޮޓޯ: ހުސައިން ވަހީދު/މިހާރު\nމެންކް ވިދާޅުވި ގޮތުގައި، މުސްލިމުންގެ ރީތި ސިފަ އަކީ އެ މީހުންގެ އަޚްލާގެވެ. އެހެންވެ، މުސްލިމުންގެ އަމަލުތަކުން އެކަން ފެންނަން ޖެހޭނެ ކަމަށް ވިދާޅުވި އެވެ.\nMufti Menk dahrus dhehvaanee dheenee rehabilitation ge muhimmu kamaa gulhey gothun\nމެންކްގެ ދަރުހެއް މާލޭގެ އިތުރުން އައްޑު އާއި ހދ. ކުޅުދުއްފުށީގައި ވެސް ބާއްވާ ގޮތަށް ވަނީ ހަމަޖެހިފަ އެވެ. އަދި އޭނާއާ ސުވާލު ކުރުމުގެ ފުރުސަތު ލިބޭ ޕްރޮގްރާމެއް ވެސް މާލޭގައި ބާއްވާނެ އެވެ.\nއިތުރު ލިޔުންތައް ދީން އިސްލާމް ދީނީ ދަރުސް އިސްލާމިކް މިނިސްޓްރީ މުފްތީ މެންކް


2020 ge sih'hee thafaas hisaabu report aammukoffi\n2020ގެ ސިއްހީ ތަފާސްހިސާބު ފޮތް އާންމުކޮށްފި\nޑރ. މުސްތަފާ ލުތުފީ (ކ)ގައި އަދި ހެލްތު މިނިސްޓަރު އަހްމަދު ނަސީމް: މޯލްޑިވްސް ހެލްތު ސްޓެޓިސްޓިކްސް 2020 މިއަދު ވަނީ އިފްތިތާހުކޮށްދެއްވާފައި -- އަވަސް ފޮޓޯ\nހެލްތު މިނިސްޓްރީން "މޯލްޑިވްސް ހެލްތު ސްޓެޓިސްޓިކްސް 2020" މިއަދު އާންމުކޮށްފި އެވެ.\nރާއްޖޭގެ ސިއްހީ ތަފާސްހިސާބުތައް ދެނެގަތުމަށް ކޮންމެ އަހަރަކު އާންމުކުރާ މި ރިޕޯޓުގައި ސިއްހަތާއި ސިއްހީ ނިޒާމާ ގުޅޭ މައުލޫމާތުކާއި ތަފާސްހިސާބު ހިމަނާފައިވެ އެވެ. 2020 ވަނަ އަހަރުގެ ސިއްހީ ދާއިރާއާ ގުޅުންހުރި މައުލޫމާތުތައް ހިމެނޭ މި ފޮތް މިއަދު އިފްތިތާހުކޮށްދެއްވާފައި ވަނީ ސްޕެޝަލް އެޑްވައިޒާ އޮން ސޯޝަލް ޕޮލިސީ ޑރ. މުސްތަފާ ލުތްފީ އެވެ.\nމިފޮތުގައި މިނިސްޓްރީން ހިމަނާފައިވާ މުހިންމު މައުލޫމާތުތަކުގެ ތެރޭގައި، ރާއްޖޭގެ ސިއްހީ ދާއިރާއާއި މި ނިޒާމާ ގުޅުންހުރި ގިނަ މައުލޫމާތުތައް ހިމަނާފައިވެ އެވެ. އެގޮތުން ވިހާ މަރުވާ މީހުންގެ މައުލޫމާތާއި ކޮވިޑް-19 އާއި ގުޅޭ ތަފާސްހިސާބުތައް ވަނީ ހިމަނާފަ އެވެ.\nތަފާސްހިސާބުގައި ހިމެނޭ މައިގަނޑު ބައިތަކުގެ ތެރޭގައި ވިހާ މަރުވާ މީހުންގެ މައުލޫމާތާއި، ތަފާތު ބަލިތަކުގެ މައުލޫމާތުގެ އިތުރުން ރާއްޖޭގެ ސިއްހީ ނިޒާމާއި، އާންމު ސިއްހަތާއި ބެހޭ މުހިންމު ތަފާސްހިސާބުތައް ހިމެނެ އެވެ. އދި ކޮވިޑް-19ގެ ތަފާސްހިސާބުތައް ހިމެނޭ ޗެޕްޓަރެއް ފޮތުގައި ވަކިން ހިމަނާފައިވެ އެވެ.\nމި ފޮތް އިފްތިތާހުކޮށްދެއްވުމަށްފަހު ޑރ. މުސްތަފާ ވިދާޅުވީ ސިއްހީ ނިޒާމަކީ ވެސް ވަށައިޖެހޭ ނިޒާމެއް ކަމަށެވެ. ތަފާސްހިސާބަކީ ސިއްހީ ދާއިރާއަށް އެންމެ މުހިއްމު ފޮތް ކަމަށާއި، އެ ފޮތުން އިން މި ދާއިރާއާ ގުޅުންހުރި މުހިއްމު ކަންތައްތަކެއް އެނގިގެންދާ ކަމަށް ވިދާޅުވި އެވެ.\nއެގޮތުން ސިއްހީ ދާއިރާ ހަރުދަނާ ކުރުމަށް ކުރެވޭނެ އިތުރު ކަންތައްތަކާއި، ބޭނުންވާ ވަސީލަތްތަކާއި ހަރުދަނާ ކުރުމަށް އިތުރަށް ހިންގޭނެ ޕްރޮގްރާމްތައް އެނގިގެންދާނެ ކަމަށްވެސް މުސްތަފާ ވިދާޅުވި އެވެ.\nޑރ. މުސްތަފާ ލުތުފީ (ވ)ގައި އަދި ޖެންޑާ މިނިސްޓަރު އައިޝަތު މުހައްމަދު ދީދީ -- ފޮޓޯ: އަވަސް\nމީގެ އިތުރުން ހަޔާ އެޑިޔުކޭޝަން މިނިސްޓްރީއާ ގުޅިގެން ސިއްހީ ދާއިރާ އަށް މީހުން ބިނާކުރުމާއި، ދާއިރާއަށް ބޭނުންވާ ވަސީލަތްތައް ހޯދުން ފަދަ ކަންކަމުގެ ސަބަބުން މިއީ ވަށައިޖެހޭ ނިޒާމެއް ކަމަށް ފަހަގަކުރެއްވި އެވެ.\nމޯލްޑިވްސް ހެލްތު ސްޓެޓިސްޓިކްސް 2020 އިން ދައްކާ ގޮތުގައި ރާއްޖޭގެ 40 ޕަސެންޓް ޑޮކްޓަރުންނަކީ ސްޕެޝަލިސްޓުންނަށްވާއިރު، ނަރުހުންގެ 59 ޕަސެންޓަކީ ދިވެހި ނަރުހުންނެވެ. 2020 ވަނަ އަހަރު ރާއްޖެއިން 13،000 އަށް ވުރެ ގިނަ މީހުން ކޮވިޑް-19 އަށް ޕޮޒިޓިވް ވެފައިވާކަން ރިޕޯޓުން އެނގެ އެވެ.\nހެލްތް މިނިސްޓްރީން ކޮންމެ އަހަރަކު އާންމުކުރާ މި ފޮތް އެންމެ ފަހުން އާންމުކޮށްފައި ވަނީ 2019 ވަނަ އަހަރު އެވެ. ކޮވިޑްގެ ބަލިމަޑުކަމާއި ގުޅިގެން ވޭތުވެދިޔަ ދެ އަހަރުގެ ރިޕޯޓް އާންމު ނުކުރި ނަމަވެސް މިއަދު ވަނީ 2020 ވަނަ އަހަރު ރިޕޯޓް އާންމުކޮށްފަ އެވެ.\nއަހުމަދު ނަސީމް މިނިސްޓްރީ އޮފް ހެލްތު ކޮވިޑް-19\nކުވެއިތު ފަންޑުން ހޮސްޕިޓަލްތައް އަޅައިދެނީ


Ali Waheed hayyaru kohgen court haaziru kuran amuru nerefi | Hurihaa.mv\nއަލީ ވަހީދު ހައްޔަރުކޮށްގެން ކޯޓަށް ހާޒިރުކުރަން އަމުރު ނެރެފި\nPublished on 30 Nov 2021, 21:23\nކުރީގެ ޓޫރިޒަމް މިނިސްޓަރު އަލީ ވަހީދު. ފޮޓޯ: ވަން އޮންލައިން\nމުވައްޒަފުންތަކަކަށް ޖިންސީ ގޯނާކުރި މައްސަލާގައި ދައުވާ އުފުލާފައިވާ ކުރީގެ ޓޫރިޒަމް މިނިސްޓަރު އަލީ ވަހީދު ހައްޔަރުކޮށްގެން ހައްޔަރުކޮށްގެން ކޯޓަށް ހާޒިރުކުރުމުގެ އަމުރެއް ކްރިމިނަލް ކޯޓުން އަމުރެއް ނެރެފި އެވެ.\nފުލުހުން ބުނީ ކުރީގެ ޓޫރިޒަމް މިނިސްޓަރު އަލީ ވަހީދު ހައްޔަރުކޮށްގެބް ކޯޓަށް ހާޒިރުކުރުމުގެ އަމުރެއް ފުލުހުންގެ މައްޗަށް ކްރިމިނަލް ކޯޓުން އަމުރެއް ނެރުނީ އިއްޔެ ކަމަށެވެ. އަދި އެއަމުރާ ގުޅިގެން ފުލުހުން ކުރަންޖެހޭ ކަންކަން މިހާރު ކުރަމުން އަންނަ ކަމަށްވެސް އެއިދާރާއިން ބުނެ އެވެ.\nޖިންސީ ގޯނާ އަދި ރޭޕް ކުރަން އުޅުމުގެ ދައުވާ އުފުލާފައިވާ އަލީ ވަހީދުގެ މައްސަލަ ކްރިމިނަލް ކޯޓުގައި ކުރިއަށްދަނިކޮށް ބޭސްފަރުވާއަށްކަމަށް ބުނެ ރާއްޖެއިން ބޭރަށް ދިޔަގޮތަށް އަލީ ވަހީދު ރާއްޖެ އައިސްފައެއް ނުވެ އެވެ. އޭނާއަށް ރާއްޖޭން ބޭރަށް ދާން ކޯޓުން ހުއްދަ ދިނީ ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ (އަޑުބަރޭ) ޖާމިނުވުމުންނެވެ.\nއަލީ ވަހީދު ވަނީ ފަރުވާގެ ކަންކަން ނުނިމޭކަމަށް ވިދާޅުވެ އޮންލައިންކޮށް ޝަރީއަތުގައި ބައިވެރިވެވަޑައިގަތުމުގެ ފުރުސަތު ދިނުމަށް އެދިވަޑައިގެންފަ އެވެ. ކްރިމިނަލް ކޯޓުން އެ ފުރުސަތު ދިން ނަމަވެސް ސުޕްރީމް ކޯޓަށް ޕީޖީގެ ފަރާތުން އެ މައްސަލަ ހުށަހެޅުމުން އެ ކޯޓުން ވަނީ ރާއްޖެއިން ބޭރުގައި ތިބޭ އެއްވެސް ބައެއްގެ އަޑުއެހުން އޮންލައިންކޮށް ކުރިއަށް ނުގެންދިއުމަށް އަންގާފަ އެވެ.\nކުރިމިނަލް ކޯޓުން މި ހަފުތާގައި ބޭއްވި އަޑުއެހުމުގައި ވަނީ 72 ގަޑިއިރުގެ ތެރޭ އަލީ ވަޙީދު ކޯޓަށް ހާޒިރުނުކުރެވިއްޖެނަމަ އޭނާ ޖާމިނުވި އަޑުބަރޭ އަށް ކޯޓުގެ ހުރުމަތް ކެނޑުމުގެ ފިޔަވަޅު އަޅާނެ ކަމަށް އަންގާފަ އެވެ.\nރާއްޖެ މިއަދު ކްރިމިނަލް ކޯޓް އަލީ ވަހީދު ފުލުހުން


Shooting therey loabi vevunu bollywood tharin\nއައިޝްވަރިޔާ އާއި އަބީޝެކް "ގުރޫ"ގެ ސެޓުގައި\nބޮލީވުޑް ފިލްމުތަކުގައި ދައްކާ ކަހަލަ ލޯބީގެ ހާދިސާތައް ހަގީގަތުގައި ވެސް ފިލްމު އިންޑަސްޓްރީގައި ހިނގާފައިވަނީ މަދެއް ކޮށެއް ނޫނެވެ. މީގެ ތެރެއިން ބައެއް ވާޙަކަ ތަކަކީ އަޅުވާ ކިޔަމުން ގޮސް އުފަންވީ ހަގީގީ ލޯބިގެ ވާހަކަ ތަކަށްވީއިރު އަނެއްބައި ވާހަކަ ތަކީ ފިލްމުގެ ޝޫޓިންގް ތެރޭގައި ސެޓުތަކުން އުފަންވީ ލޯބީގެ ވާހަކަ ތަކެވެ.\nހިންދީ ފިލްމު އިންޑަސްޓްރީގައި މަސައްކަތްކުރާ ތަރިން ފިލްމު ސެޓުގައި އެކަކު އަނެކަކު ދެކެ ލޯބިވުމަކީ ޒަމާނުއްސުރެ ފެންނަމުން އަންނަ ކަމެކެވެ. އެގޮތަށް ލޯބިވެވޭ ދެ ތަރިންގެ ގުޅުން ކައިވެންޏާ ހަމައަށް ނުގޮސް ވަރަށް ގިނަ ފަހަރަށް ކެނޑެ އެވެ. ނަމަވެސް ވެވުނު ލޯބީގައި ސާބިތުވެ ތިބެ ކައިވެނިކޮށް އުފަލުގައި ދިރިއުޅެމުންދާ ތަރިން ވެސް މަދެއް ނޫނެވެ.\nދީޕިކާ ޕަދުކޯން – ރަންވީރު ސިންގް: މި ދެ އެކްޓަރުންގެ މެދުގައި ލޯބީގެ ގުޅުމެއް އުފެދުނީ 2013ގައި އެމީހުން ކުޅުނު "ގޯލިޔޯން ކީ ރަސްލީލާ ރާމް-ލީލާ"ގެ ސެޓުގަ އެވެ. ހަ އަހަރު ވަންދެން ލޯބީގެ ގޮތުން ގުޅިގެން އުޅުމަށްފަހު 2018ގައި އެމީހުން ވަނީ ކައިވެނިކޮށްފަ އެވެ.\nއައިޝްވަރިޔާ ރާއީ - އަބީޝެކް ބައްޗަން: އައިޝްވަރިޔާ އާއި އަބީޝެކްގެ މެދުގައި ލޯބީގެ މާތައް ފޮޅުނީ "ގުރޫ" ގެ ސެޓުގަ އެވެ. އޭގެ ކުރިން ވެސް މި ދެ ތަރިން ވަނީ އެކުގައި ދެ ތިން ފިލްމެއް ކުޅެފަ އެވެ. ނަމަވެސް އޭރު އަބީޝެކް އުޅެނީ ކަރިޝްމާ ކަޕޫރާ ރައްޓެހި ވެގެން ކަމަށް ވެފައި އައިޝްވަރިޔާ ވެސް އޭރު ސަލްމާން ޚާނާ ރައްޓެހިވެގެން އުޅޭތީ ދެ މީހުންގެ މެދުގައި އެ ދުވަސްވަރު އޮތީ ގާތް އެކުވެރި ކަމެވެ. "ގުރޫ" ކުޅެމުންދިޔަ ދުވަސްވަރު ދެ މީހުންނަށް ލޯބި ވެވި ފިލްމު ރިލީޒް ކުރިއިރު އެންގޭޖްމަންޓް ވެސް ވަނީ އިއުލާން ކޮށްފަ އެވެ. އެ މީހުން ކައިވެނިކުރީ 2007 ގައެވެ.\nސޯހާ އަލީ ޚާން – ކުނާލް ކޭމޫ: ކުނާލް އާއި ސޯހާ ލޯބީގެ ގޮތުން ގުޅުނީ "ޑޫންޑްތޭ ރެހެ ޖާއޯގޭ"ގެ ސެޓުން ދެ މީހުން ބައްދަލުވުމުންނެވެ. އެމީހުންގެ ލޯބީގެ ގުޅުން ކައިވެނީގެ ގުޅުމަކަށް ބަދަލުކޮށްލީ 2015 ގައެވެ. މިހާރު އެ ދެމީހުންނަށް އަންހެން ދަރިއަކު ވެސް ލިބިއްޖެ އެވެ.\nއަކްޝޭ ކުމާރު – ޓްވިންކަލް ކަންނާ: އަކްޝޭ އާއި ޓްވިންކަލް ބައްދަލުވީ ފިލްމްފެއާ މެގަޒިން އަށް ދެ މީހުން އެކުގައި ކުރި ފޮޓޯ ޝޫޓެއްގެ މަސައްކަތުގައި އެ ފޮޓޯ ޝޫޓް އޮތް ސެޓުންނެވެ. ފުރަތަމަ ބައްދަލުވުމުން ވެސް އަކްޝޭ އަށް ޓްވިންކަލް ދެކެ ލޯބި ވެވުނެވެ. ނަމަވެސް ޓްވިންކަލް އަށް އަކްޝޭ ދެކެ ލޯބި ވެވުނީ "އިންޓަނޭޝަނަލް ކިލާޅީ"ގެ ސެޓުން ދިމާވުމުންނެވެ. ޓްވިންކަލް އާއި އަކްޝޭ ކައިވެނިކޮށްފައިވަނި 2001 ގައެވެ.\nކަރީނާ ކަޕޫރު – ސައިފް އަލީ ޚާން: ކަރީނާ އާއި ސައިފް ބައްދަލުވީ "ތަޝަން"ގެ ސެޓުންނެވެ. އޭރު ކަރީނާ އުޅެނީ ޝާހިދު ކަޕޫރާ ރައްޓެހިވެގެންނެވެ. ސައިފް ހުރީ އަމްރިތާ ސިންގް ވަރިކޮށްފައި ސިންގަލް ކޮށެވެ. އަދި އޭރު ސައިފް ރައްޓެހިވެގެން އުޅުނީ އިޓަލީ އަންހެންކުއްޖަކާ އެވެ. ނަމަވެސް ސައިފް އާއި ކަރީނާގެ ފިލްމުގެ ޝޫޓިން ފެށިތާ މާ ގިނަ ދުވަހެއް ނުވެ ދެ މީހުންނަށް އެކަކު އަނެކަކު ދެކެ ލޯބި ވެވި ކުރިން ލޯބިވެގެން އުޅުނު މީހުންނާ ވަކިވި އެވެ. އެމީހުން ކައިވެނިކޮށްފައިވަނީ 2012 ގައެވެ.\nއައިޝްވާރިޔާ ރާއީ ދިޕިކާ ޕަދުކޯން އަބީޝެކް ބަޗަން + ރަންވީރު ސިންގް


Thailand trip ah fahu sara aa Sushant ge gulhun vanee kedifai: Driver – Iru\nތައިލަންޑު ޓްރިޕް އަށް ފަހު ސާރާ އާއި ސުޝާންތުގެ ގުޅުން ވަނީ ކެނޑިފަ: ޑުރައިވަރު\nސުޝާންތުއާއި ސާރާގެ ތައިލެންޑު ދަތުރުގެ ފަހުން އެދެމީހުންގެ ގުޅުން ކެޑިފައިވާކަމަށް ސުޝާންތުގެ ޑުރައިވަރު ދިރެންދުރާ ހާމަކޮއްފިއެވެ. ސުޝާންތުގެ މަރުގެ މައްސަލައާއި ގުޅިގެން ސީބީއައިއަށްވެސް ޙާޒިރުކުރެވި ސުވާލުކުރެވިފައިވާ ދިރެންދުރާ އަންނަނީ މީޑިއާތަކަށް ސުޝާންތުގެ ދިރިއުޅުމުގެ ބައެއްކަންތަށްތަށް ހިއްސާކުރަމުންނެވެ.\n2018ވަނަ އަހަރުގެ އޮކްޓޯބަރު މަހުން ފެށިގެން 2019 ވަނަ އަހަރުގެ އޭޕްރިލް އާހަމައަށް ސުޝާންތުގެ ޑުރައިވަރެއްގެ ގޮތުގައި މަސައްކަތްކޮއްފައިވާ ދިރެންދުރަ އިންޑިއާ ޓީވީއަށް މައުލޫމާތު ދެމުން ބުނެފައިވަނީ ކޭދާރުނާތުގައި ސުޝާންތުއާއިއެކު ހަރަކާތްތެރިވެފައިވާ ސާރާ އަލީ ޙާންއާއި ގާތްގުޅުމެއް ސުޝާންތު ބާއްވާ ކަމަށެވެ. ސާރާ އެއްވެސް ވަރަކަށް ސުޝާންތު ގެއަށް އައިސް ހަދާތޯ ކުރި ސުވާލަށް ޖަވާބުދެމުން ޑުރައިވަރު ބުނެފައިވަނީ ގެއަށް ނާންނަ ކަމަށާއި އެހެން ނަމަވެސް ކޭދާރުނާތުގެ ޕުރޮމޯޝަންގެ ތެރޭގައި ކުރެވޭ ގިނަ ދަތުރުތަށް ދެމީހުން އެކީގައި ކޮއްފައިވާކަމަށެވެ.\nމި ދެ އެކުވެރިންގެ ގުޅުން ކެޑުނުކަމަށް ޑުރައިވަރު އެބުނާ ތައިލަންޑު ޓްރިޕް މިއީ 2019 ވަނަ އަހަރުގެ ޖެނުއަރީގެ ތެރޭގައި ކޮއްފައިވާ ދަތުރެއްކަމަށް ސުޝާންތުގެ ހައުސް މެނޭޖަރު ސެމިއުލް އޭނާގެ ބަޔާނުގައި ބުނެފައިވެއެވެ.\nޑުރައިވަރު ބުނިގޮތުގައި އެދަތުރު އެދެމީހުން ދިޔަ އިރު ޑްރައިވަރު ހުރީ ޗުއްޓީގައެވެ. އެހެން ނަމަވެސް ދަތުރުން އެބުރި އައިސް މާގިނަދުވަހެއް ނުވެ އޭނާ މަސައްކަތަށް ނިކުން ކަމަށާއި އެދަތުރުން އައުމަށްފަހު ސުޝާންތުއާއި ސާރާ އާއި ކުރިންއޮންނަ ގުޅުން ނޯންނަކަން ފާހަގަވިކަމަށް ޑުރައިވަރު ބުނެފައިވެއެވެ.\nވަރަށް ބުރަ ޝެޑިއުލެއްގައި މަސައްކަތްކުރާ ތަރިއެއްކަން ފާހަގަކުރަމުން އޭނާ ބުނެފައިވަނި ސުޝާންތުއާއިއެކު ކުޅިވަރާއި ސޫޓިންގެ އިތުރުން އެހެނިހެން ކަންކަމުގައިވެސް ހަރަކާތްތެރިވާކަމަށެވެ. ޑުރަގުގެ އެއްވެސް މުއާމަލާތެއް ކުރާކަން ފާހަގަވޭތޯ ކުރި ސުވާލަށް ޖަވާބުދެމުން އޭނާ ބުނެފައިވަނި އޭނާ ޑުރައިވަރެއްގެ ގޮތުގައި ސުޝާންތުއާއިއެކު އުޅުނު އިރު އެފަދަކަމެއް ނުހިންގާކަމަށެވެ.\nކެއުމާއި ،ނިދުމާއި އެހެނިހެންކަންތަށްތަށްވެސް އުސޫލެއްގެ ތެރެއިން ރާވާލައިގެން ކުރާ މީހެއްކަން ފާހަގަކޮށް ޑުރައިވަރު ބުނެފައިވަނީ އޭނާ ވަޒީފާއިން ވަކިވުމާ ހަމައަށްވެސް ސުޝާންތުގެ ހަޔާތަށް ރިއާ ނާންނަކަމަށެވެ. އަދި ރިއާ އާއި ބައްދަލުވެފައިވެސް ނެތަކަމަށް އޭނާ ބުނެއެވެ.


Script kiyumakee Sunny Deol kuraa kameh noon\nމިހާތަނަށް ކުޅުނު އެއްވެސް ފިލްމަކަށް ސޮއި ކުރުމުގެ ކުރިން ސްކްރިޕްޓު ކިޔާފައި ނުވާނެ ކަމަށް ބޮލީވުޑްގެ ތަރި ސަނީ ޑިއޯލް ބުނެފި އެވެ.\nއިންޑިއާގެ ނޫސް ޕީޓީއައިއަށް ދިން އިންޓަވިއުއެއްގައި ސަނީ ބުނެފައިވަނީ ފިލްމުތަކަށް ސޮއި ކުރުމުގެ ކުރިން މުޅި ސްކްރިޕްޓު އެއްކޮށް ނުކިޔާ ކަމަށެވެ. ފިލްމުގެ ޑައިރެކްޓަރުންގެ ވާހަކަތަކާއި އަައިޑިއާއަށް ބަލާފައި ފިލްމު ކަމުގޮސްފި ކަމުގައި ވާނަމަ ހަމަ ސޮއި ކޮށްލަނީ ކަމަށް އޭނާ ބުންޏެވެ. އަދި ސްކްރިޕްޓްގެ މާބޮޑު ތަފްސީލަށް ނުގޮސް ފިލްމުގެ ވާހަކަ ލިޔުންތެރިންނާ ގުޅިގެން މަސައްކަތް ކުރެވޭތޯ ބަލާކަމަށް ވެސް ބުންޏެވެ. އެހެންނަމަވެސް، އެހާރާއި މިހާރު ތަފާތުވުމުން މިހާރު ފިލްމުގެތަކުގެ ސްކްރިޕްޓު ކިޔަން ޖެހޭނެ ކަމަށްވެސް ބުނެފައިވެއެވެ.\nނީރަޖް ޕަތަކް ޑައިރެކްޓުކުރާ އެކްޝަން ކޮމެޑީ ފިލްމު، ބައްޔާޖީ ސުޕާ ހިޓް ސްކްރީނުތަކުގައި މި ހުކުރު ދުވަހު އަޅުވާފައިވާއިރު، މި ފިލްމުން ސަނީ ޑިއޯލް އާއެކު ޕްރިތީ ޒިންތާ، އަރްޝަދް ވަރްސީ އަދި އަމީޝާ ޕަޓޭލްވެސް ފެނިގެންދާނެ އެވެ.\nފިލްމު ބައްޔާޖީ ސުޕަހިޓްގެ ޓްރެއިލާ. ފޮޓޯ: ދަ އިންޑިއަން ވަޔާ\nސަނީ ޑިއޯލްގެ އެންމެ ފުރަތަމަ ފެނިލުން 1983ގެ 'ބޭތާބް' ވެގެން ދިޔައީ އޭނާގެ ފިލްމީ ހަޔާތުގައި ކުޅެފައިހުރި ފިލްމުތަކުގެ ތެރެއިން އެންމެ މަގުބޫލު އަދި އެންމެ ކާމިޔާބު އެއް ފިލްމަށެވެ. އަދި ރާޖްކުމާރު ސަންތޯޝީގެ ގާޔަލްއިން ލިބުނު ގައުމީ އިނާމަށްފަހު ސަނީ ދިޔައީ ބޮލީވުޑްގެ އެންމެ ފުންނާބު އުސް ތަރިންނާ ވާދަކޮށް ވަނަތައް ނަގަމުންނެވެ. ރިޝީ ކަޕޫރުއާއެކީ ކުޅުނު ދާމިނީ އިންވެސް އެންމެ މޮޅު ސަޕޯޓިން އެކްޓަރުގެ ލަގަބު ހޯދި އެވެ.\nފިލްމު ބޭތާބުގެ މަންޒަރަކުން ސަނީ ޑިއޯލް\nކުރީގެ ފިލްމުތަކުން ސަނީ ޑިއޯލް ދައްކުވައިދިން ހުނަރަށް އަދިވެސް ތައުރީފު ލިބެއެވެ. ސަނީގެ ލޯބީގެ ފިލްމުތަކުން ބެލުންތެރިންގެ މަގުބޫލުކަން ހޯދި ލަވަތަކުގެ ތެރެއިން 'ޖަބް ހަމް ޖަވާން ހޯނގޭ' އާކީ އެހާރުވެސް މިހާރުވެސް ހިޓެކެވެ. އެހެންނަމަވެސް މިހާރު ކުޅޭ ފިލްމުތައް ހިޓު ނުވެފައި، ފިލްމުތަކުން ކުރީގެ ސަނީ ޑިއޯލް ނުފެންނަ ކަމަށް އެކި މީހުން ބުނެ އެވެ.


Bryan Singer ge BAFTA nomination baathilukoffi | Mihaaru\nބްރަޔަން ސިންގާ: އޭނާގެ ނަން ވަނީ ބަފްޓާގެ ނޮމިނޭޝަނުން ބާތިލުކޮށްފައި.\nޖިންސީ ގޯނާގެ ތުހުމަތުތަކާ ގުޅިގެން "ބޮހީމިއަން ރާޕްސޮޑީ" ގެ ޑައިރެކްޓަރުގެ ބަފްޓާ ނޮމިނޭޝަން ބާތިލުކޮށްފި\n07 ފެބުރުއަރީ 2019 - 20:34\nއާދީއްތަ ދުވަހު ބާއްވާ 72 ވަނަ ބަފްޓާ އެވޯޑްސްގައި "ބޮހީމިއަން ރާޕްސޮޑީ" އަށް ލިބުނު ހަތް ނޮމިނޭޝަނުގެ ތެރެއިން، ޑައިރެކްޓަރު ބްރަޔަން ސިންގާ ހިމެނޭ ގޮތަށް އައުޓްސްޓޭންޓިން ބްރިޓިޝް ފިލްމު ކެޓަގަރީން އެ ފިލްމަށް ލިބުނު ނޮމިނޭޝަން ވަގުތީ ގޮތުން ބާތިލުކޮށްފި އެވެ.\nބަފްޓާއިން ބުނީ މި ފިޔަވަޅު އަޅަން ޖެހުނީ ބްރަޔަންގެ މައްޗަށް މި ފަހުން އަނެއްކާ ވެސް ޖިންސީ ގޯނާގެ ތުހުމަތުތަކެއްކޮށްފައިވާތީ ކަމަށެވެ.\nދެހާސް ސަތާރަ ވަނަ އަހަރު "ބޮހީމިއަން ރާޕްސޮޑީ" ޝޫޓް ކުރަމުން ދަނިކޮށް އޭނާގެ މައްޗަށް ޖިންސީ ގޯނާގެ މައްސަލަތަކެއް ތުހުމަތު ކުރުމުން ފިލްމުގެ މަސައްކަތަށް ހާޒިރު ނުވުމުން ފިލްމުގެ ޑައިރެކްޝަނުން ވެސް ބްރަޔަން ދުރުކުރި އެވެ.\nBAFTA's statement on scrubbing Bryan Singer's name from #BohemianRhapsody's nominations: "BAFTA considers the alleged behaviour completely unacceptable and incompatible with its values. This has led to Mr Singer’s suspended nomination" https://t.co/YDtF6NqvNf\nއެކަމަކު މިދިޔަ އަހަރު ފިލްމު ސިނަމާތަކަށް ގެނެސް މިދިޔަ މަހު ބޭއްވި 76 ވަނަ ގޯލްޑެން ގްލޯބްސްގެ އެންމެ މޮޅު ފިލްމުގެ މަގާމު ވެސް "ބޮހީމިއަން ރާޕްސޮޑީ" ހޯދީ ބްރަޔަންގެ ޑައިރެކްޓަރުގެ ކްރެޑިޓާ އެކުގަ އެވެ. ކްރެޑިޓް ނުދޭ ގޮތަށް ފިލްމު ނިންމައި ދިނީ ޑައިރެކްޓަރު ޑެކްސްޓާ ފްލެޗާ އެވެ.\nބްރަޔަންގެ މައްޗަށް އަލުން ތިން ފިރިހެނަކު ޖިންސީ ގޯނާގެ ތުހުމަތު ކުރީ މިދިޔަ މަހުގެ ތެރޭގަ އެވެ. އެކަމަކު އޭނާ ވަނީ ހުރިހާ ތުހުމަތުތަކަށް އިންކާރުކޮށްފަ އެވެ.\nބަފްޓާ އިން ބުނީ އައުޓްސްޓޭންޑިން ބްރިޓިޝް ފިލްމު ކެޓަގަރީން ބްޔަރަންގެ ނަން އުނި ކުރި ނަމަވެސް، އެ ފިލްމަށް ލިބުނު އަނެއް ހަ ނޮމިނޭޝަން އެ ގޮތުގައި އޮންނާނެ ކަމަށެވެ. އަދި ބްރަޔަންގެ މައްޗަށް ކުރި ތުހުމަތުން އޭނާ ބަރީއަ ވަންދެން އެ ނޮމިނޭޝަން އެގޮތުގައި އޮންނާނެ ކަމަށް ވެސް ބަފްޓާ އިން ބުންޏެވެ.\n"Bohemian Rhapsody" ge director ah jinsee goanaa ge ithuru thuhumath thakeh\nބްރަޔަންގެ މައްޗަށް ޖިންސީ ގޯނާގެ ތުހުމަތުތަކެއް ވަނީ ކޮށްފައި.\n"ބޮހީމިއަން ރާޕްސޮޑީ" އަށް ނޮމިނޭޓްވި ކެޓަގަރީތަކަކީ އެންމެ މޮޅު އެކްޓަރު (ރަމީ މާލިކް)، އެންމެ މޮޅު ސިނަމޮޓޯގްރަފީ (ނިއުޓަން ތޯމަސް ސިގެލް)، އެންމެ މޮޅު އެޑިޓިން (ޖޯން އޮޓްމަން)، އެންމެ މޮޅު ކޮސްޓިއުމް ޑިޒައިން (ޖޫލިއަން ޑޭ)، އެންމެ މޮޅު މޭކަޕް އެންޑް ހެއާ (މާކް ކޯލިއާ/ޖޭން ސެވެލް) އަދި އެންމެ މޮޅު ސައުންޑް (ޖޯން ކެސަލީ) އެވެ.\nބްރަޔަން ހިމެނޭ ގޮތަށް އައުޓްސްޓޭންޑީން ބްރިޓިޝް ފިލްމު ކެޓަގަރީ އަށް ނޮމިނޭޓްވު ފިލްމުތަކަކީ ބީސްޓް، ދަ ފެވަރިޓް، މެކްއީން، ސްޓޭން އެންޑް އޮލީ އަދި ޔޫ ވާ ނެވާ ރިއަލި ހިއާ އެވެ.\nއެ ކެޓަގަރީން އޭނާގެ ނަން އުނި ކުރުމުން "ބޮހީމިއަން ރާޕްސޮޑީ" ގެނެސް ދިން ކުންފުނި ޓްވެންޓިއެތު ސެންޗަރީ ފޮކްސް އިން ވަނީ ބަފްޓާގެ ނިންމުމަށް މަރުހަބާ ކިޔާ ކަމަށް ބުނެފަ އެވެ.\nBAFTA: "The Favourite" ah 12 nominations\n"ބޮހީމިއަން ރާޕްސޮޑީ" އަކި އިނގިރޭސިވިލާތުގެ ކުރީގެ ބޭންޑް ކްއީން އާއި އޭގެ ލީޑް ލަވަކިޔުންތެރިޔާ ފްރެޑީ މާކިއުރީގެ ވާހަކަ ކިޔައި ދިން ފިލްމެކެވެ. ގާތްގަނޑަކަށް 55 މިލިއަން ޑޮލަރުގެ ބަޖެޓަކުން ހެދި މި ފިލްމަށް ބޮކްސް އޮފީހުގައި 833.6 މިލިއަން ޑޮލަރުގެ އާމްދަނީއެއް ލިބިފައިވެ އެވެ.


ރިލްވާން ހޯދުމުގެ މަސައްކަތް މުޅި ރާއްޖޭގެ ހުރިހާ ރަށެއްގައި ކުރިއަށް ގެންދިއުމަށް ގޮވާލުން – Maldivian Democratic Party\nރިލްވާން ހޯދުމުގެ މަސައްކަތް މުޅި ރާއްޖޭގެ ހުރިހާ ރަށެއްގައި ކުރިއަށް ގެންދިއުމަށް ގޮވާލުން\nދިވެހިރާއްޖޭގެ އިނގިރޭސިބަހުން ހިންގަމުން އަންނަ މިނިވަން ނިއުސްގެ ނޫސްވެރިއެއްކަމުގައިވާ އަހުމަދު ރިލްވާން އަބްދުﷲ ވީނުވީއެއް ނޭނގި ގެއްލި އަދި މިވީހާތަނަށް ރިލްވާންގެ އެއްވެސް މައުލޫމާތެއް ލިބިފައިނެތްކަމީ އެމްޑީޕީގެ ޒުވާނުންގެ ހިތްވަރުން ހިތާމަކޮށް ނުހަނު ކަންބޮޑުވާކަމެކެވެ.\nރިލްވާން ގެއްލުމާ ގުޅިގެން އާއިލާއާއި ހެޔޮއެދޭ ފަރާތްތަކުން އަންނަނީ ރިލްވާން ހޯދުމަށް އެތައް މަސައްކަތްތަކެއް ކުރަމުންނެވެ. މިގޮތުން 15 އޯގަސްޓް 2014 ވަނަ ދުވަހު ރިލްވާން ދިރިއުޅެމުން އަންނަ ހުޅުމާލޭގެ ގިނަ ސަރަހައްދެއް ފާސްކޮށް ރިލްވާންގެ ފޮޓޯ ޖަހާފައިވާ ޕޯސްޓަރު ހަރުކުރުމުގެ މަސައްކަތް ވަނީ ކުރިއަށް ގެންދެވިފައެވެ.\nއެމްޑީޕީއަކީ ދިވެހިރާއްޖޭގައި އެންމެ ގިނަ މެމްބަރުން ހިމެނޭ ސިޔާސީ ޕާޓީކަމުގައިވެ އަދި ހަރަކާތްތެރި ގޮފިތައް ކޮންމެ ރަށެއްގައިވެސް ހިމެނޭތީއާއި މިޕާޓީއަކީ ޒުވާނުން އެންމެ ގިނަ ޕާޓީ ކަމުގައިވާތީ އެމްޑީޕީގެ ޒުވާނުންގެ ހިތްވަރުގެ ފަރާތުން ޕާޓީގެ އާންމު މެމްބަރުންނާއި ގައުމީ މަޖިލިހުގެ މެމްބަރުން އަދި ގޮފޮތަކުގެ ހިންގާ ކޮމިޓީތަކުން ކޮންމެ ރަށެއް ހޯދާ ބަލައި އެރަށުން ރިލްވާން ފެނިފައިވާވޭތޯ ބަލައި އަދި ރަށުގައި ރިލްވާނާ ބެހޭ އެއްވެސް މައުލޫމާތެއް އެނގޭ ފަރާތެއްވާނަމަ އެކަންވެސް އާއިލާއަށް ނުވަތަ މޯލްޑިވްސް ޕޮލިސް ސަރވިސަސްއަށް އަންގަވައިދެއްވުން އެދެމެވެ. އަދި ފަޅުރަށްތަކުގައާއި ދަތުރުވެރިން އަދި މަސްވެރިންނަށްވެސް މިފަދަ އެއްވެސް މައުލޫމާތެއް ލިބިފައިވޭތޯ ބަލައިދިނުމަށް އެދެމެވެ.\nގަދަބާރުން ދިވެހިރާއްޖޭގެ ފުރަތަމަ ޑިމޮކްރަޓިކް ވެރިކަން ވައްޓާލުމަށް ފަހު ދިވެހިރާއްޖެ ބިރުވެރިކަމުގެ ތެރެއަށް ވެއްޓި މުޖުތަމަޢުގައި ނުރައްކާތެރި ކުށްތައް އިންތިހާއަށް އިތުރުވެފައިވާކަން ކަންބޮޑުވުމާއެކު ފާހަގަކުރަމެވެ. ދާދި ފަހުން ސިޔާސީ ދާއިރާގައާއި ނޫސްވެރިކަމާއި އަދި މިނޫންވެސް މިފަދަ އިޖުތިމާޢީ ކަންކަމުގައި މަސައްކަތްކުރާ އެތައް ބަޔަކަށް ފާޅުގައި މަރުގެ އިންޒާރު ދީ އެތައް ނޫސްވެރިންތަކަށް ފުރާނައަށް ނުރައްކާވާ ފަދަ ހަމަލާތައް ދެމުން އަންނައިރުގައިވެސް ސަރުކާރުން މިކަންކަން ތަހުގީގުކޮށް ހައްލުކުރުމަށް އެއްވެސް ކަމެއްކޮށްފައިނުވާކަމީ މިފަދަ ކުށްތައް އިތުރުވެ ރައްޔިތުންގެ ރައްކާތެރިކަން ނަގާލުމަށް މަސައްކަތްކުރާ މީހުންނަށް ލިބޭ ހިތްވަރެއްކަމުގައިވެސް ދެކެމެވެ.\nފާއިތުވީ3އަހަރުގެ ތެރޭގައި މިނިވަން ނޫސްވެރިކަމަށް ބިރުވެރިކަމާއި އެތައް ގޮތަކުން ގޮންޖެހުންތައް ކުރިމަތިވާކަމީ ދައުލަތުގެ ހުރިހާ މުވައްސަސާއެއް ފެއިލްވެފައިވާކަމުގެ ހެއްކެއް ކަމުގައި ދެކެމެވެ. ނޫސްވެރިންގެ ފުރާނައަށް ނުރައްކާވާ އެތައް ކަމެއް ހިނގަމުން އަންނަ އިރު އެއިން އެއްވެސް ހާދިސާއެއް ތަހުގީގު ނުކުރެވި ވާކަމީ ދިވެހިރާއްޖޭގެ ޖިނާޢީ އަދުލު އިންސާފުގެ ދާއިރާ ނުކުޅެދިފައިވާ މިންވަރު ހާމަވާ ކަމެއްކަމުގައިވެސް ދެކެމެވެ.\nމިހާރު ދިވެހިރާއްޖެއަށް ކުރިމަތިވެފައިވާ ބިރުވެރިކަން ޙައްލުކުރުމަށް ދިވެހި އެންމެހައި ޒުވާނުން ހިތްވަރު ގަދަކޮށް މަސައްކަތް ކުރުމަށް އެމްޑީޕީގެ ޒުވާނުންގެ ހިތްވަރުގެ ފަރާތުން ގޮވާލަމެވެ. ރިލްވާން ފަދަ މިނިވަންކަމަށާއި ހަމަހަމަކަމަށް ލޯބިކުރާ އެތައް ޒުވާނުންނެއް ބިރުވެރިކަމުގައި ތިބުމަކީ މި ޕާޓީން ދޫކޮށްލާނެ ކަމެއް ނޫނެވެ. އަދި ރިލްވާން ގެއްލުމާ ގުޅޭގޮތުން ފުލުހުންނާއި ދައުލަތުގެ މުވައްސަސާތަކުން މިހާތަނަށް ކުރެވިފައިވާ މަސައްކަތްތައް ރައްޔިތުންނާ މިހާރުން މިހާރަށް ހިއްސާކުރުމަށްވެސް ގޮވާލަމެވެ.\nރިލްވާނައަކީ މިނިވަން ނޫސްވެރިކަމަށާއި ޑިމޮކްރަސީ އަދި އިންސާނީ ޙައްޤުތަކަށް ކެރިހުރެ ވަކާލާތުކުރާ އަގުހުރި ދިވެހިދަރިއެކެވެ. އަދި ހެޔޮވެރިކަމަށް ވަކާލާތުކުރާ ކުޅަދާނަ ޒުވާން ލިޔުންތެރިއެކެވެ. އަޅުގަނޑުމެން އަބަދުވެސް އެދެނޭ ރިލްވާންގެ ރައްކާތެރިކަމަށެވެ.